text:
呢一日天朗氣晴, 幾好行架,
今次去科隆男友知我喜歡貓,
帶我去左當地一間貓貓Cafe, 哈哈!!
食物選擇不多, 都係食下cake或輕食咁.
因為時間仲早, 客人唔多, 裝修都好有屋企feel
有貓咪玩具俾客人拎黎玩 (如果貓咪理你的話......)
呢間野好有心思為大家介紹店內的貓,
人地唔會為左做生意養好多貓,
更唔會有貓bb係到.
貓咪係好易有壓力同怕生的動物,
所以一唔耐煩就可以返自己房抖抖~~
家人及朋友之前都去過日本同台灣的貓cafe,
外國人做生意唔會好似香港個d咁迫d貓咪同俾貓BB人玩俾人亂抱.
係香港我多年前去過cwb一間,
叫"阿貓地攤",
應該係香港第一間貓cafe??
感覺幾好, 因為睇得出d店員對貓咪有心仲識照顧d貓.
食完野, 去左四圍行,
當然會經過科隆大教堂啦,
都有入去抖涼, 因為真係好熱囉.
之後去左行公園,
個日有喜年華,
所以好多地方都封左,
唯有係草地食下熱狗嘆下啤酒,
再曬曬太陽.
霸個靚位等睇野~~
仲唔肯返屋企,
點解??
因為當晚有煙花表演, 等左一兩個鐘之後,
終於睇到煙花,
都幾好睇, 不過都係燒錢活動,
所以我興趣不太大,
只係難得係外國睇到就睇啦, 哈哈!!


c: text/html

text:
雖然我是一個美容BLOGGER, 不過對於FASHION 我都一般的熱愛
其實一直都有好多FASHION 的既想同大家分享下
不過,真係出唔切文~
同埋, 欠一個攝影師~HAHA
多得同事幫手,幫我影左幾張返工相,等我同大家傾下FASHION
今年的大熱,當然是潤腳褲啦~
一直五呎多一吋的我如果著埋條長長潤腳褲就真係掃地咁款啦~
著呢D四腳骨既濶褲就最啱啦~
尤其啱我呢D返工唔可以著短褲既人
四腳骨潤褲又短又潤,幾涼爽架~ XD
雖然我都係一名C9,不過無人希望自己真係成個C9咁啦~
有時只要小小心思,都可以平凡既打扮加分,
對於個D側揹既大C9袋,我係比較反感~
就算一身潮LOOK,只要配上一個呢D C9 袋,即刻大大減分啦~
我都明,女仔係有好多野要拎,不過有時一個小巧精緻的小手袋更能令你成個造型更突出~
呢個小手袋是我近期的至愛,唔好睇佢細細地,其實佢個底都好濶,可以裝到好多野架~
個袋雖然細,但D DETAIL 位都好足,袋上的摺位令到成個袋無咁單調
用黎襯裙仔都OK架~
當然,一對時尚造型的鞋都不可或缺
呢對桔桔鞋我愛到不得了~ (因為佢D釘真係幾桔手,我成日話用佢黎桔阿囡,所以幫佢改左個名叫桔桔鞋)
襯裙襯褲,西褲牛仔褲,咩LOOK 佢都襯到,又舒服
做左媽媽,當然明白唔可以再好似以前咁一揪兩能,叮叮登登
因為D小飾物會好易整親小朋友架~
不過,太陽眼鏡呢就係永遠一定要有
除左有實際用途外,太陽眼鏡仲可以令到成個TOTAL LOOK唔同架
你睇下D明星戴番副超,即刻有星味幾多~XD
最近愛上了白色框的太陽眼鏡
呢副太陽眼鏡真係一見傾心
佢既白並唔係一般全白膠咁,而係有少少透透地,戴左都唔會感覺好突兀~
而且佢個臂上仲有 十字銀花裝飾,令到成副眼鏡剛陽味濃左~
再黎就係牛仔褲CAUSAL LOOK~
糖果色同牛仔窿窿褲都係今年大熱
不過都要揀得啱自己
正如已經唔係妹妹仔,糖果色我只會揀綠,藍呢D色
唔會太過O靚妹嘛~
窿窿褲都係今年大熱
但我本身下盤都唔係瘦,好難著到D勁貼身的窿窿褲嘛~
唯有揀一D鬆身少少的, 自己著得舒服嘛~
成個LOOK都好CASUAL, 不過襯番個金屬鏈的復古小手袋,即刻成個感覺又唔同左~
再加埋我對無敵桔桔鞋,落去老蘭浦都無問題啦~
當然,又點可以少得單面反光太陽鏡喎~
加番一副今年流行,流行俾人見到你部手機的單面反光太陽眼鏡
邊個夠膽話我係C9~HAHA
當然,我都有斯文的一面
呢件企領小背心花花衫襯埋條花花LACE袑,即刻女人哂~HAHA
咁女人既時候,我都拎番個成熟少少的手袋
其實人仔細細既我地,真係唔好拎好大好長既袋,俾人望落去好奇怪架~
呢個手提袋其實可以放得落A4 SIZE 架
但佢本身係短身,只係橫D同濶D,咁就裝到野之餘又唔會覺得很大舊,好論盡啦~
好多人買手袋,襯物都鐘意名牌
其實當名牌袋全街都係一式一樣,仲要好多蝗虫同你揹住同一個袋時
(佢地最鐘意斜揹放係前面,個條帶唔知點解要勁長~)
不如去買多個唔同款,又精緻的袋替換下
又或者你戴緊個副GUCCI眼鏡同隔離阿大媽的A貨係一樣既時候
我會寧願戴番D有個性的小品牌設計~
其實除左幾個大品牌外,有好多外國小品牌ACCESSORIES 既質量同款式都OK架
而且最重要係價錢大眾化
就好似我上面既手袋同眼鏡,都係ZALORA
買,話哂都係外國牌子,只是百幾蚊至幾百蚊度~
眼鏡仲係幾十蚊架咋,真係旺中都要呢個價架~
記住,貴野未必一定靚,最緊要係適合你自己~

robotstxt: allowed

filter: keep


text:
-
Recent Posts
Archives
- October 2016
- September 2016
- July 2016
- June 2016
- May 2016
- April 2016
- March 2016
- February 2016
- November 2015
- October 2015
- September 2015
- August 2015
- July 2015
- June 2015
- May 2015
- April 2015
- March 2015
- February 2015
- January 2015
- December 2014
- November 2014
- October 2014
- September 2014
- August 2014
- July 2014
- June 2014
- May 2014
- April 2014
- March 2014
- February 2014
- January 2014
- December 2013
- November 2013
- October 2013
- September 2013
- August 2013
- July 2013
- June 2013
- May 2013
- April 2013
- March 2013
- February 2013
- January 2013
- December 2012
- November 2012
- October 2012
- September 2012
- August 2012
- July 2012
- June 2012
- May 2012
- April 2012
- March 2012
- February 2012
- January 2012
- December 2011
- November 2011
- October 2011
- September 2011
- August 2011
- July 2011
- June 2011
- May 2011
- April 2011
- March 2011
- February 2011
- January 2011
- December 2010
- November 2010
- October 2010
- September 2010
- August 2010
- July 2010
- June 2010
- May 2010
- April 2010
- March 2010
- February 2010
- January 2010
- December 2009
- November 2009
- October 2009
- September 2009
- August 2009
- July 2009
- June 2009
- May 2009
- April 2009
- March 2009
- February 2009
- January 2009
- December 2008
- November 2008
- October 2008
- September 2008
- August 2008
- July 2008
- June 2008
- May 2008
- April 2008
- March 2008
- February 2008
- January 2008
- December 2007
- November 2007
- October 2007
- September 2007
- August 2007
- July 2007
- June 2007
- May 2007
- April 2007
- March 2007
- February 2007
- January 2007
- December 2006
- November 2006
- October 2006
- September 2006
- August 2006
- July 2006
Categories
Blogroll
Meta
Author Archives: phyllis731
What a smart c9 should know
我係時候開一個section儲哩d野啦… 13 Practical Ways to Avoid Food Waste https://www.thebalance.com/how-to-avoid-food-waste-1388667
回港後的第一天
冇得再以c9嘅生活模式過日子,日子真係好沉悶.今朝熬完兩個鐘有多巴士返到屋企,吔左個杯面就食藥沖涼訓覺,下晝兩點幾鐘就已經醒左,喺床度碌黎碌去,屋企又上唔倒網,個人進入悶到發慌嘅狀態.我媽五點幾就問我今晚食乜,定係出去食,我話唔想郁喺屋企食,拆下信跟住食反,食完先七點幾又開始發慌,好彩Carmen Lau喺屋企,又可以去談天,原本十點就開始眼訓,但係都係談到十一點半先捨得走人,其實睇得出大家對眼都越黎越dup(哈).對於我失手買錯QQ嘅手信真係唔係幾開心,因為我抱好大期望確得sure win嘅,無奈唯有下次check清楚先再買啦. 另外,香港真係好熱,一返黎塊面就有d敏感.
柏斯鄉下遊記(下)
其實原本係唔會有下集架,但係見倒個病人臨生日(即係我臨走)之前四日係咁又暈又嘔,唔通我掉底佢揾第二個車我去機場上機咩.原本最尾一個weekend係諗住壽星仔生日前先剪個髮再衝刺出去玩,點知星期六朝早喺屋企食完早餐,一出到city行左15min就無啦啦話頭暈,要即刻喺巴士站坐底休息,抖左一陣,搽埋藥油,跟住佢去剪頭髮,我就去shopping,點知佢剪完髮打比我話嘔,我即刻biklicboklok meet up佢,好彩佢仲揸倒車返屋企,不過早一個路口泊底架車(係掉底架車)又即刻嘔,嘔到人地sidewalk棵花應該會死左.跟住返到屋企攤喺床度連飲水都嘔,由房嘔到廁所,我又要用漂白水洗廁所,再準備好舖左多層垃圾袋嘅垃圾桶喺床邊,再去煲粥,可惜佢連粥水都飲唔倒,又嘔,如是者我又抺又換膠袋.到夜晚屋主睇唔過眼車左我去Pharmacy買藥,但係佢飲水送藥都係連d藥嘔出黎,係咁好暈好暈,唔知佢做乜.哩d時候我唯有向我嘅醫學顧問Carmen Lau求救啦,只要佢話我知佢唔係好嚴重啫,我就放心架啦! 第二朝一早屋主話車佢睇醫生,佢check左邊度有醫生睇,可惜去到full左,佢又check另一間,跟住我又秤住哩個行路嚴重過飲醉酒兼全程拎住個膠袋嘅人又上車去第二道.個印度妹醫生話佢可能係耳水不平衡,但係奇怪又冇耳鳴同聽覺差左,anyway佢話佢最concern佢依家好pale,要止嘔先,但係如果佢仲係飲唔倒水即係食唔倒藥就下晝好送佢入急症吊鹽水,佢寫定埋張referral letter.跟住我地又去Pharmacy執藥啦,個藥劑師姐姐又話如果佢食琴日d藥唔好,醫生開d藥應該會令佢更暈,另外執左一大盒冰條狀嘅electrolyte比佢suck,藥劑師姐姐話咬嘅應該冇咁易嘔喎.好啦,卒之星期日冇嘔啦,飲倒粥水啦,但係佢全日都只可以訓喺床,連坐喺床都天旋地轉,似乎d藥除左止嘔外冇幫助,我又唔識搓車,佢又行唔倒,唯有要等多兩日先有朋友車佢去睇唐人街果個香港人醫生. 生日正日就去左睇果個香港人醫生啦,診金都好貴呀,分廿分鐘內一個價錢,超過廿分鐘再貴d,唔怪得佢慢慢同你傾.佢話應該係耳水不平衡喎,如果唔係先要去做check-up,一係做物理治療,之後又開左d藥.對於醫生話耳水不平衡可以用物理治療fing返正,我地感到相當愕然但興奮,因為咁咪可以救返好多人?! 基於陳里奥話新嘅藥都一樣冇效,而屋主又有睇開Physio,就book左佢睇開個醫師睇下係咪真係有得救啦. 如是者,距離病發到去睇Physio剛好一星期,情況已經有些微好轉,起碼我地可以一齊坐巴士轉火車出city,冇再行到醉酒佬咁(哈哈,我地第一次一齊坐公共交通工具).去到我又循例幫佢同醫生講案發經過,而哩個靚女Physio聽完同睇完香港人醫生寫果兩個字又好似有頭緒喎,同佢做完好多望哩度望果度嘅exercise之後,又將佢fing黎fing去,再叫阿病人出走廊行下,估唔到阿病人真係話好d播,經過又fing又行又fing又行,物理治療師話奇怪點解d GP話佢耳水不平衡,其實佢比較似耳石移位,而個印度妹assistant都話係有得醫嘅,真係當堂安樂左不知幾多!佢話因為拖左成星期,攪到佢依家就算fing返郁d耳石(希望佢慢滾下滾下滾出耳道),對眼都相對要長d嘅時間去adjust,揾返個balance,哩樣野可以自己做多d exercise練返(而我梗係冇見哩條仆街做啦,但係佢話佢做左).攪左成個鐘,個靚女醫師仲幫佢book埋星期六再睇另一個比較有哩範經驗嘅醫師,咁就可以更清晰下星期可唔可以返倒工啦.因為有希望,所以去左隔離食pancake同和牛burger慶祝.之後朋友黎車我地去睇埋中醫,睇下又會唔會診倒d乜,中醫師把左好耐脈,又冇特別話佢咩問題,又冇話佢邊度虛(竟然?! 應該所有中醫都會話你梗有d野虛架嘛!),開左條水蛇春咁長嘅藥方(哩度藥方冇得拎走),執左7大包藥,反正佢停左d西藥好耐,咪試下咯,難得佢肯飲(真係估佢唔倒!!!). 經過一輪休息兼吔左咁多藥又刮沙又massage,星期六陳里奥決定自己試下揸車去Physio,反正哩間比較近.今次個男物理治療師睇左半個鐘,基本上都係話佢係BPPV(耳石移位),又問佢返工返幾長時間,叫佢返屋企做多d exercise,基本上可以返工,星期三再黎覆診.病人睇完話同睇完上次Physio分別不大,對於冇進展都確實令人好擔心,不過反正我都extend左成個月,就安心進行煲湯煎藥之旅,希望佢點都要好返,否則點放心返香港! 哩度依家乜都貴,基本上盡量慳得就慳,廿幾三廿蚊澳紙買個之後冇乜用嘅藥煲,太浪費啦,所以索性用屋主個瓦煲仔煲藥就算,每次都要先浸藥,再3碗水煲埋一碗水,再反渣2碗水煲埋一碗水,加加加埋起碼兩個幾鐘.有時都會失敗架,例如唔記得睇火,同埋唔知點解成日都煲到鴨屎綠色,其實唔知會唔會飲左仲衰(嘻).當七日藥飲晒之後,陳里奥話有d失落嘅感覺,應該係飲到痴左線. 陳里奥抖左一個星期後,決定返返工,佢休息果個星期嘅OT job由另一個人頂左,估唔倒陳里奥一返工,佢就話要休息,哩度d人真係懶到一個點,有機會比佢揾多d佢都唔稀罕,但係要個病人一返工就踩足四日OT就真係太涼薄啦,不過好彩佢夠命硬,順利挨過.既然咁都挨得過,即係進展再好左啦,揸車已經適應左,唯獨是行路都仲未完全平衡,希望快d完全康復. 好彩佢今次進度都好快,我餘下兩星期都可以過返正常生活,仲可以一齊去玩,包括去左好靚嘅Secret Harbour,我地仲跟地產舖門口貼果d樓盤單位去視察現樓(外圍),發現同張相完全唔同,真係wtf呀.哩d渡假區真係好靚,小朋友喺度長大真係無得頂呀,不過太偏離市區驚會變成獨家村,我都係鍾意有朋友熱鬧d.另外又有一日做跟車,又去左好多地方,好過癮雖然成日坐喺車會腳痺,去左Rockingham又去左Cottesloe,平時都唔會去咁遠,加上天氣大緻上都幾好(有驟雨),所以好靚,係可惜見唔倒彩虹咯. 好快又一個月,下集都將近結束,臨走前一日輪到我咳同作感冒,不過Friday night都係盡地去玩下.一早四點陳里奥已經收工返到屋企,拿拿臨煮反(要清剩餘物資,嘻,我平時shopping嘅成果),七點食完就出city食我仲未食嘅Galerie,再去左裝修過晒嘅Casino(飲左杯免費朱古力),再去傳說中嘅Fast Eddy(出名廿四小時all day breakfast),可惜我已經塌塌地,淨係叫左個薄荷茶希望舒緩下喉嚨,跟住返屋企食藥訓覺. 由於藥力強勁,成晚訓到陷左入張床,第二日都冇乜力,最尾一日早餐都整唔倒,交比陳里奥負責,其實哩度食早餐真係好開心,成日都可以整到大龍鳳咁,食個pancake都可以放到一枱都係醬,其實如果有氣有力我會切埋生果片. 成朝橫風橫雨,好彩到出門口時出太陽,因為邊境工作人員有工業行動,所以要早3個鐘check-in同出境,而絕唔會令你失望嘅Scoot原本1835flight到過左2000先飛倒,攪到我去到新加坡冇時間去lounge直仆去轉機,餓死左(冇訂餐,不過好彩都訓死左),到香港反而早左,要等成個鐘先有第一班巴士,返到屋企都過左8點半,完成長征,吔個杯面沖涼食藥訓覺.我好掛住果邊可以比我自由活動嘅廚房,好有禮貌嘅陌生人,好creamy嘅香蕉,廣闊嘅天,真正嘅生活,訓覺會比我拖住嘅人.
柏斯鄉下遊記 (上)
原先41日嘅旅程,因為垃圾Scoot而變成40日. 頭幾日因為垃圾Scoot令到成個行程同心情都一片混亂,雖則話我逗留日子好長所以影響算細,但係出門遇著哩d事都係麻煩,個人delay 24hr賠左SG$50,行李delay 48hr竟然一d表示都冇,又要追討Scoot又要攞證明claim保險,真係諗起都煩,所以我其實咩都未做. 做左幾日烏糟貓,行李星期一送到府上之後,換過晒d衫褲先醒神返d.頭果幾日好凍,仲見倒落雹添,所以除左喺屋裡面做家頭細務外,都冇乜郁過,好彩家姐個fren借左件軟綿綿暖笠笠嘅睡袍比我,我依然可以喺室內著短打. 因為Leo要返工,所以我要出去就要搭巴士轉火車,不過我都有出街嘅.喺第一個星期四嘅suburb late night shopping,我就上左老遠嘅Joodalup,哩個地方,最深刻嘅回憶係當年有一次一個人夜盲盲捨巴士再轉火車上去,真係驚到依家呀!不過依家好好多啦,發展左,多左好多人搭火車去,唔會再好似以前咁提心吊膽,覺得坐一世都唔到,覺得每個站都有壞人.不過今次第一次黎哩個全Perth最大嘅mall都比左我一個極差嘅經歷,就係比個揾笨Telstra老點左我一輪,我開張pre-paid sim,攬左個幾鐘,整好都差不多9點商場關門,x交叉y佢浪費晒我行街嘅時間!到9點3燈商場開始局部熄燈,連實Q都提我商場關門(佢地好有禮貌),終於等到Leo黎湊我走啦,感覺就好似家姐以前細個遲到接我幼稚園放學咁,有d悽涼.不過哩度唔識揸車就係咁架啦,夜晚自己搭公共車又危險,哩方面同香港差好遠. Leo星期二四都要OT,趁星期三我地去左睇戲,我之前讀書都冇喺度睇過戲,一黎因為貴,二黎冇字幕,三黎(你都知)我唔鍾意睇戲.anyway,睇左以為可以笑爛個戲院嘅捉鬼敢死隊,結果想界櫈.但係喺屋企做完1日c9,等倒佢放工返屋企接我去食個反睇場戲(冇得行街架,全部舖頭一早關晒門),都係粉sweet嘅. 跟住第二個星期我就離家出走啦,逃離鼻鼾中心去左家姐個fren屋企住左4D3N(因為要夾Leo星期三晚先落倒黎接我).佢地星期日成家會返屋企食反,大大細細3代加埋已經9個人,再加我地兩個,要擔櫈仔先夠坐;成餐反又有老火湯又魚又雞仲白反任裝(auntie好驚我地兩條友食唔飽同埋平時冇反食,次次都起勢煮重米),簡直係豐富到做節咁呀!之後仲有生果,cheese cake同親子board game,佢地d小朋友都係哩度嘅名校生,又好有禮貌,就算得幾歲嘅細佬,雖然好cute,但係當叔叔問佢玩哩個game有咩objective佢都好清晰,不過都唔及妹妹對住陳里奥叔叔嘅bing bing眼恐怖,而最後陳里奥叔叔即使冇落佢搭,小妹妹都冇反轉豬肚就係fi,確實有教養,知道just a game & respect.大家散場返屋企時仲要黎個hug hug婆婆同姑姐,超sweet呀! 好食好住嘅後果當然係增磅,再加上一係凍一係落雨,頭兩星期我只係走左兩個10k,仲要係慢速兼一邊影相,120lb嘅人生警界線就此衝破,即使跑埋個廿幾k山賽,之後又循例抖返幾日,想月尾個半馬前修d身應該係妄想. 講返個山賽,說好的25k最終走出個28k來,皆因我盪失路咯,覺得唔對路時回返頭已經嘥左1k,等到有人黎果兩個澳洲婆又唔聽我講又錯多一次,真係頭暈,anyway,總好過自己一個人喺d幾層樓高嘅樹林入面亂走嘅,都唔係唔驚架.而路線方面呢,確實冇香港果d咁多變化咁有趣,加上d路好夠闊,佢地好多都真係當平路咁跑,而我當然上斜就一定行啦,唔慣跑咁多爛路,所以10k就已經feel倒自己有水pop啦(平時香港行同急步嘅比例好高,唔駛係咁跑).除左左右腳指公外則各一個水pop做紀念品外,大會個木制完賽牌都真係幾特別,首次參賽仲有壓縮水杯送添,但係以哩個比賽價錢(A$75)配哩d沿途support就真係貴香港好多啦,不過香港d比賽參加人數高d嘅.總括黎講係enjoy嘅,難得嘅好天氣+有跑童返來我身邊,有跑童確係幸福的. 走完廿幾k山,隻腳痛返三幾日好正常啦,所以我又日日喺屋企做c9咯,而作息亦開始follow陳里奥d農夫模式,佢七點幾醒我就醒左訓唔返,佢十一點訓,我就十一點幾跟住訓,有時中午會覺得有d悶嘅,不過實際上時間都過得好快. 第三個星期五,我決定跟陳里奥開工(哩度巴士司機老婆都會喺巴士跟車,可能太得閒),跟車嘅好處係可以去好多平時唔會去嘅地方,幾有趣嘅,係對腳(坐到)痺d,放貨好多度都係好快就走,或者係超大果日貨倉(睇變型金剛果d),所以一係冇時間落車,一係唔敢落車,結果未到lunch已經感覺好似坐左幾個鐘飛機咁啦.到lunch陳里奥又流鼻血,所以今日只可以做附近嘅order同埋早d收工啦.哩度d人好多四點幾就放工,正呀,返屋企換返靚靚私家車再出街.去city食好多人排隊嘅日本拉面,d面係個日本人老闆喺果間細細嘅舖頭入面拉架,好食架,除左個湯咸d(食完會口渴嘅,似有味精),A$12黎講其實好抵啦. 又到weekend,難得天氣好,Leo帶左我去一個好靚嘅山頭,風景好靚,有小瀑布,山腳仲好似有條舊火車軌,遠望倒city(超細粒),哩度嘅風景就好似一張畫,難怪咁多豪宅.如果有多d時間兼閒情逸緻,好應該行落去探索一下,又或者夏天黎玩下水,一定好爽.玩到肚餓,又揸返車去唐人街食lunch,朋友介紹有間喇沙唔錯,又真係幾好味,個老闆娘仲問我係咪香港黎添.今次返黎出街都係食東南亞野多,依家韓國野都好興,反而我今次冇喺鬼佬餐廳食過反,可能牛扒,羊扒 ,意粉哩d都可以喺屋企整黎食就冇嘥錢喺街食咯. 食完lunch冇掟去就返左uni,哩間野太有錢,係咁起野,起到我當年個uni大門口都封左,個正門已經搬左去第二道,條通去正門嘅林蔭大道仲靚到dup一聲,聽聞仲要開條新路貫穿擴建左嘅campus,真浮誇,依家喺度讀緊書嘅人就慘啦,邊個會enjoy喺地盤返學吖.雖然我以前冇咁多咁modern嘅建築,但係我會比較enjoy當時超大嘅草地同好raw嘅感覺咯.今次返黎uni除左要睇下CBS(Curtin Business School,即係我嘅faulty)又浮誇左幾多之外,另一重點項目係去library玩果個Osim太空椅(actually係床),哩個痴孖根嘅發明唔知係咪擺喺度害d學生,個曲線設計已經包你上左去唔會捨得落返黎,再加上柔和嘅幻彩燈加催眠曲,佢suggest你一次用20min,我心諗不如做個測試睇下邊個廿分鐘冇訓著啦,好似仲可以拉個罩落黎遮住自己架,咁我真係訓到第二日都得呀!去完uni,梗係要返宿舍啦,雖然我已經唔記得自己住過邊兩個單位,但係發現宿舍冇乜改變到,d窗花同廳入面嘅梳化,擺設都好似同以前一樣咁,簡直覺得佢地仲活喺八十年代咁呀,真係笑左!黎到哩度,好多以前嘅回憶自動湧現,想當年應該想唔到我今年,實在有d百般滋味.Btw,對於當年嘅記憶,我好唔滿意依家Karawara開左個mall叫Waterfront Plaza,真係好冇特色,破壞我當年每次去Karawara都笑一大餐嘅美好印象. 到左接近最尾一個星期,比賽嘅重頭戲出場啦,就係我參加左半馬同老屈左陳里奥玩12k嘅City to Surf啦,聽聞哩個係全澳洲黎講都幾大型嘅慈善籌款比賽,由全馬到4k family walk,會有好長時間嘅封路同交通支援,關於交通,值得一提嘅係成條比賽路線我都冇見過一架車,真係好神奇,更加令到參賽者全吸嘅一啖氣都好清新,實在難得;沿路我見倒好多人幫全馬慢腳果班選手打氣,又有d著晒奇裝異服,氣氛好好,仲有好多人喺路邊打氣,包括小朋友同拎晒茶几出黎飲茶兼晒太陽嘅婆婆,我都想老時可以寫意到貢呀!!! 由於天氣好(好好彩,擔心足一個禮拜),d人又跑得好快,我不知不覺都比預計時間快左起碼十分鐘,以我大象咁嘅身型都可以2hr 8min完成,仲要全程感覺輕鬆,輕鬆到沿路係咁捕住行街咁行嘅陳里奥(無錯,我成功捕獲仲一齊selfie),實在係要歸功於哩度嘅空氣同氛圍.到比賽完結,喺終點嘅會場除左水,仲有蘋果,柑,梨,仲有報紙同Redbull,好開心見倒好多野派,行下行下,重大發現,竟然有buffet!!! 仲有barbie(即係BBQ,通常都係熱狗),牛奶,yogurt同好多其他像品任拎,甜品包括迷你macaroon,發現新大陸梗係要捉埋陳里奥去啦,等左好耐終於等到佢行過終點,即係話佢知有好野,去到一人一碟大熱狗,食得好開心,突然,覺得有d唔對路,原來哩d係d公司for自己員工嘅,因為見倒越黎越多人完成賽事黎到食野而佢地係有公司tee嘅,嘩哈,我地梗係大啖大啖食完走啦,同時間我都見倒其他疑似白撞嘅,但係冇做開賊係真係好唔慣,我地兩個都笑死左,飽死左又笑死左.不過有人泊錯車,最後罰錢收場就真係一殼眼淚lu. 正式進入最後一星期,又為買手信同個喼太細而苦腦到會發忟憎,當然亦都好唔捨得離開哩度同覺得時間真係過得太快.但始終都會擔心dump得太耐會揾唔倒工,所以無奈都係要收拾行裝啦.希望d postcard會早我一步到香港啦.
第一日已經做得好好
估唔倒喺下半年開始嘅第一日就已經做得好好啦,一定要讚下自己啦,因為我冇浪費晒d時間碌FB同IG(依然有小部份時間係咁碌係咁碌啦),做左一個Google考試(始終我以後都仲要做架嘛),游左10個塘(本來係去同QQ玩水嘅,可惜佢唔蘇我). 今日又有工事,又有運動,仲唔係誇啦啦!下半年都要繼續喔,為自己做有意義的事,make everyday count!
話咁快就完上半場
話都冇咁快又6月尾.之前睇過一個說法,例如一個1歲嘅細路仔,佢嘅1年就係佢嘅1/1年,而對於一個35歲嘅人黎講,1年只係佢1/35年,所以感覺只係佔好少時間,um,都啱嘅,尤其係相對老年人黎講,進入倒數之年,時間更加珍貴,感覺應當更加易於消逝. Anyway,因為好快會離開依家嘅工作崗位,黎緊下半年都相信比較難預測 (希望唔係難掌握).先講返上半年先,工作崗位上太令人失望,哩度嘅management只manage倒果d可以manage嘅人,其他人就消遙法外,所以經常聽倒同事講”咁fair咩?!”,老實講大家都唔係要求一個完全fair嘅condition,但係太誇張的話只會令大家一齊撻皮,攬炒,甚至辭職.而豬一般的隊友亦只會為大家加重workload同壓力;唔好諗住指控我唔教d新人,我覺得,有d人根本唔值得留底,蠶食我地d資源! 上半年繼續冇拍拖活動,極其量只係傾下電話,所以大部份工餘時間繼續投入山野活動,可惜腳患加頸患,竟然要棄賽,成為左人生一大陰影,好彩嘅係都仲叫有得救,啪左頸骨同脊椎,頸同膝頭哥都好左好多,起碼可以同家姐一齊完成倒佢嘅初半馬,仲要喺台灣!不過哩個trip亦證明左即使放過短假,一復工,條頸都係唔掂,就更加促使左我辭職嘅決定啦. 半殘嘅情況底下,比賽冇成績之餘,個人亦直衝120磅,哩d自殺邊緣嘅數字,加上全身beep出黎嘅肉,礙眼到自己都慘不忍睹,所以唔好話下半年啦,7月開始就要action,目標係追返入哩份工前嘅身型,係我so far最fit嘅狀態,但係我相信果個狀態都仲係可以被超越嘅!10月有個對我依家黎講好難嘅23k大嶼山+大阪馬拉松,仲有8月返Perth會join嘅半馬同越野同12k(d報名費好死貴,要慳住報,報少d,報短d),今日開始就要加油啦💪 Fight On!Fight Strong!
印象難忘的青年
琴日遠征完鳳凰山,搭地鐵回程時隔離坐左幾個都好大個仔嘅童軍領袖,其中有人考緊機司,佢地討論緊面試問題,我聽下聽下發覺佢地之中有一個後生仔明顯比佢d朋友smart好多,對答好快同時間亦好仔細,好似其中有個問題問你係咪quick decision maker,佢就話要視乎當時情況,life or death situation定好causal嘅問題…係咪逼切到要即時作決定,定係可以容許多d時間做分析… 其實我諗,佢有調返轉去分析個問題,其實已經贏左,優勝過佢身邊d朋友連Yes定No都未決定倒.唉,希望佢揾倒個能夠賞識佢才能嘅腦細啦,依家肯用腦嘅人真係買少見少啦.
我走啫,我又唔係死
話說同team兼都差不多一齊做左兩年嘅o靚妹從唔知邊道得知我已經辭左職,成個下晝灰晒機粒聲唔出,之後拉左個o靚仔senior出左office出面傾計,話佢知道左我遞左信啦,之後喊左出黎!! OMG,我哩世人都冇諗過會有同事為左我喊,仲要我唔係佢上司,不過佢事實上應該係預計以後少左個人陪佢晚晚做到三更半夜,又或者係佢發現戰友”出賣”左佢,遞信都唔通知佢一聲,而失望到喊.Anyway,我哩幾個月已經事先張揚左我會放自己暑假,所以我遞得信黎都要七月先走得,就同我自己講嘅野吻合啦.不過係嬲我又好,真係傷心又好,有人會因為我感觸到喊,我都三世修到.
舒一口氣
遞信果一下,都可以算舒左一口氣,因為即使再辛苦,辛苦嘅時數都係每日遞減,而唔係再一日一日咁延長.老實講我又唔係果D一遞左信就進入checkout mode嘅人,所以我都應該係繼續有排做到最後一刻嘅.而幾時last day? 我希望可以七七月中前啦,留返兩個星期喺屋企執下野陪下兩老,先再飛過澳洲揾個肥佬.
最快的快樂閱讀
今次喺台灣只係買左兩本書,都係講從減物創造簡約生活,令自己專注身邊嘅事同人,減少雜物帶黎對空間同個人時間嘅佔用,實在好有意思.我不單好connected to書嘅內容,更有意思嘅係,我喺書買返黎嘅兩星期內完成閱讀,實在係人生一大achievement (試與每年書展相比).喺哩件事上體現左我抓倒自想要嘅野,買啱左,冇買多,有即時利用,更加即時實踐,從而感到滿足.如果我可以成功將哩兩本書轉送比想要感受另一種生活方式嘅人,意義會更大,如果有人想要,歡迎拎去,本書只係買左兩星期,超新淨.


text:
愛台灣 ☀ 回港- Hello Kitty候機室
2010‧10‧01
寫到呢度 玩到呢度
終於到尾聲喇
我地離開陽明山就同公公婆婆分道揚鑣
佢地去整牙 我地去西門町食lunch
老規矩 我喺捷運分車票
佢地日日見到間大車輪都話想試
今日臨走前就去食啦
味道好 但冇咩台灣風味
食飽飽就返姑婆診所攞行李
我地準備返香港喇!
搵左七日嘅芬達橙汁居然喺最後一間便利店搵到喎
好喇 byebye喇姑婆
好多謝你帶我地去食咁多好野呀 我地玩得好開心
亦都好多謝你幫我地安排司機送我地去機場
又見到桃園機場喇 已經黃昏咯
我地搭嘅港龍喺第二航
咁即係話可以去到Hello Kitty候機室 發達咯
初初以為返嚟都係坐國泰嘛 點知改左航班
我地轉坐港龍 可以參觀下候機室
我地諗住快d寄完倉就去食飯
因為上得機都八點 我地深信台灣機係冇飯食
所以都係食d野穩陣d 嘻嘻
搭咁多次飛機 我依家好熟練會問媽咪攞passport同機票上機架喇
我要返嚟喇!
好開心 食野嘅地方都有d台灣風味野食
當中媽咪可以飲埋杯台灣波霸奶茶先返嚟
飽飽就向候機室進發
一路上見到kitty嘅野喇
跟住有kitty育嬰室
裡面好靚架 我諗d媽媽餵完奶換完片都唔捨得出嚟啫
yeah! 到喇
候機室就係kitty商店側邊
kitty商店賣嘅商店出面好多都冇架
好彩我地唔係kitty fans啫 唔係就破產都似
好大個playroom呀!!!!!
上面有好多kitty嘅details位
平時呢度會好多小朋友
今次居然得我一個由頭玩到尾 都玩左半個鐘有多
玩到最後我話唔玩呀!
鏡頭一轉 原來呢度仲有煮飯仔玩
D煮飯仔仲要係MOTHER GARDEN嚟架
好靚靚 媽咪嗰陣都想比我 但驚我細個周圍FING會刮花..
今次媽咪見我玩得咁小心 佢諗緊買一套比我玩喇
就嚟入閘喇
影多幾張相先
YEAH臨上機都買到天仁茶茗
帶左返香港嘆 好清好有茶味
見唔見到我呀 我好唔捨得返香港呀
眼濕濕喇 呢幾日玩得好開心呀
由清境至台北 晚晚酒店都好靚 玩嘅食嘅都好好
特別係一家人去 所以真係玩得好開心
媽咪講左句 : 好喇 落去閘口坐飛機
之後 我就忍唔住眼濕濕...
其實我已經好攰 嚟旅行之前病完
加上日日玩 真係好攰...真係要返去喇
媽咪叫聰少影底我嘅獨立片段
依家我識自己登機過關架喇
每次過關我都識主動同哥哥姐姐講我叫咩名
我好鐘意搭飛機
經過今次玩七日 佢地好放心帶我衝出亞洲玩耐D咯
唔知佢地會唔會帶我去探加拿大嘅大姑婆呢?
哈哈 都話好攰啦 呢張相嘅我攰到甩皮喇
因為今朝到依家都未訓過 我唔肯訓嘛
直至返到屋企先至訓覺覺...
攞過行李 哇 原來超重
有冇搞錯呀 我地唔係去東京喎 哈哈
平平安安 開開心心完成七日台灣之旅
今次係我第一次自己佔飛機位 第一次自遊行咋
大家都好滿意今次嘅安排
期待下次同公公婆婆YEEE聰少再玩過
無論自遊行同跟旅行團都好
總之去到外國就好開心喇
返到嚟香港 見返D同學都特別開心
朝頭早嘅PRESENTATION我講返台灣D野呀
黎老師同媽咪講我講得好好呢
返到香港 我已經追問媽咪幾時再去旅行呢
HEHEHEHE


text:
六六事件
遊完船河 大家都肚餓喇 跳上車一陣 就到我地要午餐嘅地方
今日中午試食馬來西亞出名嘅娘惹餐
充滿椰汁味嘅雞 薯仔加汁好好味呀
臭豆...食落去好生嘅感覺 d魚仔就好好味
馬拉盞通菜 咖喱 (好好好辣好好好惹味)
咖喱蝦 好味 d汁送飯可以食一大碗
飯後有冰食
我都食左一碗冰冰啦
飯後表演魔術比人睇 嘻嘻
之後去到大家好關心嘅地方
買手信咯 馬來西亞其中一個特產手信點 陳金福店
裡面好多諗到嘅手信都會買到 沙嗲魚呀 榴槤產品呀 椰子產品呀....
買左兩箱 有人pack埋箱 拎埋上車 我地一上車就訓 爽到爆
合埋眼一陣 就到食生果餐嘅地方
除左生果餐 我地仲有得食大家最期待嘅...榴槤 仲要係貓山王呀!!!!
媽咪開心到屎左喇 喺香港錯過左一百八十蚊兩舊 之後都見唔到貓山王嘅蹤影 今日嚟到馬來西亞 一定要買一個嚟食呀!!!
講到榴槤 Ada姐姐話馬來西亞嘅榴槤同泰國嘅榴槤唔同之處 就係馬來西亞嘅榴槤係待它熟透跌落嚟嘅 而泰國嘅榴槤係割落嚟待佢熟嘅...
賣貓山王嗰度 有個伯伯架 佢會幫你揀一個最靚嘅貓山王落嚟
哇 計計數 喺度食一個都唔平架 要八十馬來西亞紙
哇 好靚嘅貓山王!!! 公公同媽咪狂食狂食 我都食左一細粒 daddy食左一大粒!
食完貓山王 即刻講到同平時食嘅榴槤有咩分別 騙唔到人
貓山王味甘而甜 初初入口有d苦苦地 味香但唔臭 我地食完個口一d味都冇架 唔似得平時d榴槤食完一大陣味 我地食完一啖榴槤味都冇湧上嚟 勁!
生果餐開始 全部生果都好甜 特別係芒果同生竹 好味好甜到大家都停唔到手
爭在冇雪凍 我地食慣凍少少嘅生果嘛 依家熱熱地有d唔慣
下面好似大樹菠蘿同榴槤嘅 叫蜜...唔記得左 呵呵 姐姐話淨係得馬來西亞先有得食 但係我地一致覺得唔好食...但有d似榴槤嘅味道喎
我食緊嘅係紫色火龍果 食到成個口都紫晒架 睇下張紙巾就知啦
哈哈 大家都食得好開心 一餐健康嘅下午茶就喺歡樂聲結束咯


text:
六六事件
之前plan去新加坡 daddy同媽咪已經唔plan去動物園
因為最近已經去左台灣廣州同長隆嗰d動物園 見我對動物園冇咩大反應 所以都係下次再去新加坡先參觀佢地嘅動物園啦
雖然去新加坡個動物園 但我地都去到馬來西亞嘅蝴蝶山莊 一個同動物園差唔多嘅地方
正門已經有個大雀籠
哇 我地好好彩呀 一到門口就見到白孔雀 仲要開屏tim!!!!
之後行去蝴蝶屋嗰邊 好多蝴蝶喺我地身邊飛過 我好驚驚呀....
因為大家都好驚 媽咪都係拿拿淋影幾張相就走咯
離開蝴蝶區 我地搵蟲蟲去
比你抱 你敢唔敢抱呀?
仲有烏龜tim喎
哇 點解無啦啦有隻猛獸嘅? 佢仲好發猛tim呀
一路行就見到馬騮同兔仔喇
crocodile.....好似上次長隆見到嗰d咁
行行下就蛇館 好多唔同種類嘅蛇
媽咪教我打蛇餅就好似條蛇咁 即係解好多人輪候排隊
呢條青蛇現場睇靚得嚟令人毛骨悚然
離開一系列嘅場館 出到去精品店 見到蝙蝠標本 原來咁恐佈架喎
點解我會夠膽捉住條蛇影相嘅? 之後解答...
佢地去洗手間 我樂得自由玩下韆鞦 真係開心
點解條蛇跟左我地上車嘅? 呢個就係我敢攞上車嘅原因喇 HEHEHE 假架
公公送比我架呢


text:
4 Aug 2003
今朝起身, 見到阿媽攤左係廳中間, 收音機開著, 佢就毫無起色咁訓著左.佢迷迷糊糊咁同我講我細佬發燒, 我入到房個陣見到個細佬面向下無蓋被咁倒在床上.成個 scene 都好恐怖, 一個阿媽倒在廳中間, 一個細佬面向下咁趴左係床上, 十足十兇殺案現場, 一早起身就見到d 咁的場景發生係自己屋企, 你都咪話唔虛驚一場.
阿媽細佬都病左, 我唯有唔出街.但係呢, 其實佢地都唔似係好須要我 take care, 尤其係個細佬, 佢直頭想打機.無錯, 佢係有少少發燒, 但係都唔似係病得好重個種.所以嘛...佢有朋友叫佢去游水個陣我都唔係咁俾佢去.當然喇, 我希望佢唔係病個陣就會去番游水喇, 佢身體好差下呀, 做乜野運動都好過無喇.
跟住全日都係度頹, 唔知有乜野好做.最唔開心係打 TR, 呢個蘿拉真係超超超超難控制.好明顯今次 Eidos 做得好唔掂, Control 方面成為極大的問題.Inventory 去左邊? 無人知.我都搵唔到, 玩唔掂.咁多集TR, 第一集唔計, 處女下海, 做得唔係咁好係好常的事.更何況, 第一集其實真係唔錯, 如果唔係都唔係有第二集更強的 TR.第五集, 好明顯係來硬黎, 唔係咁好玩, 但係都好過無.今次第六集, 我除左 Graphics 靚左, 人的 Design 又靚左, CG Smooth 左好多.....唉.我唔明點解 control 呢樣咁緊要的野, 係成個 TR 的神髓, 竟然攪到咁~~~ 爛...
唉, 好灰, 唔想再玩落去.我好少可會因為真係唔好玩而唔玩.如果係因為我過唔到關, 諗唔到點攪, 我會試, 我會搵方法.但係如果係因為我完全唔想玩, 咁呢個 game 就真係好失敗.天呀, 我最愛的 Lara Croft 竟然俾 Core and Eidos 班友攪成咁.心痛兼心淡.
其實我還沒有為你的來電而開心過
我們只是鬥頹, 是嗎?
soy no entiendo, si, soy verdaderamente no entiendo...
我這苦心開過沒有
但試過散心旅遊如何答沒有
閉起雙眼我最掛念誰
眼睛張開身邊竟是誰
感激車站裡 尚有月台能讓我們滿足到落淚
擁不擁有也會記住誰
快不快樂有天...總過去
愛若遺了永不失去
誰勉強娛樂過誰
愛若難以放進手裡
何不將這雙手放進心裡


text:
最近Hysan踩單車越嚟越快,都開始有D危險,所以一路打算係時侯幫佢買番個頭盔
本來淨係識得諗住去Toysrus買,但因為有朋友介紹我
所以就今日帶咗佢哋嚟觀塘嘅JollyMap快樂地圖揀番個型仔頭盔
上一站>>CLICK HERE!
本來我唔係太贊成要咁保護小朋友
因為如果佢帶哂所有保護裝備
佢萬一跌起上嚟雖然會受保護唔受傷
但係佢自己永遠都唔會有安全意識
不過始終保護個頭都係有必要,所以我都只係買頭盔就冇買護㬹護膝
JollyMap喺一工廠大廈裡面
𨋢門一打開就見到好多唔同種類嘅單車同Scooter
全部就咁放咗係走廊任由小朋友喺度踩
開店時間都唔算長
所以大家都要襯早嚟!除非真係放工趕唔切嚟啦
我估你打嚟俾老闆,老闆都會肯等埋你嘅!
不過唔駛擔心,因為佢亦提供網上訂購
大家可以喺屋企慢慢睇啱再買
Hysan只係睇中呢個小滑板車
呢個車好得意,唔需要任何電或腳踏
只需要雙手操控左右擺動
車就會自己行起嚟!依家眼見佢玩緊呢架都要成五舊水
店內放住好多單車同埋配件
地方唔算大,加上今日好多人所以行得都有點論盡!
芊芊呢個時侯就瞓咗覺
所以媽咪就同芊芊坐埋一邊等我哋
老闆娘自己帶埋個B嚟開工,真係蚊蚊有血有汗
佢幫hysan度一度個頭圍先
Hysan揀咗個白藍色嘅頭盔
帶咗上去之後又真係幾型仔喎
好似好專業咁!
哥哥好快咁試完跟住就飛番出去玩
跟住仲讓咗架細嘅俾小朋友
自己換咗架再大D嘅玩....大呢架成六百幾蚊,我差少少都心思思想買!最後都忍住手
跟住仲買埋個單車鎖,連埋頭盔四百幾蚊
都差唔多5:00多我哋去搵伯伯剪個髮同埋食晚飯就拜拜lu
夜晚入咗間新餐廳食嘢, 發現又幾好味喎!
Photo by CANON 5D Mark III, Len | EF 24-70mm f/2.8L IS II USM
呀劍評分: 8分


text:
Macau 美食之旅 +百日宴
就係老公朋友嘅囡囡擺百日宴.
滿月酒就去過,但真係未試過參加百日宴,
仲要係請過三佰人嘅百日宴.
但我都幾黑仔,
去之前一日開始喉嚨痛,
去到第一日已經痛到冇晒心機,
不停食喉糖都唔掂,
吞口水辛苦到漂汗.
但唔去澳門唔得喎,
因為阿DO訂咗酒店,
仲要帶埋兩個小朋友去.
如果去唔到,大家就好掃興!!
所以唯有頂硬上啦~
去到游咗水玩埋沙,
跟手就去食晚餐.
今次唔係一般嘅遊客區嘅餐廳,
而係去朋友屋企人開嘅local 餐廳食地道嘢.
真係好味到不得了,
唔怪得多人到嚇親我,
我地要等到八點半先有位坐咋!
以上係其中一部份嘅食物,味味都咁正!!我就算痛住都要食呀!!
最後真係要多謝阿DO嘅朋友,我地想埋單個陣先知佢話要請我地.食完飯仲叫我地打電話比佢等佢開車黎接我地返酒店(怕我地截唔到的士).
跟手仲請埋我地去食糖水.
而百日宴就去君悅擺.
一般滿月酒都係擺幾圍,佢地就擺足三十幾圍.
真誇張呀, 有錢人
可能係屋企第一個小朋友,大家都會好錫佢,擺多幾位開心吓~~
好好味喎~ 見你耐唔耐都去澳門, 鍾情澳門呀你???
其實我都唔係成日去,但每次都起碼會去一次,就係澳門賽車,事關老公鍾意睇,我咪湊熱鬧去埋睇囉.


text:
為咗整呢個 Brownie,果晚我只係瞓得五個零鐘咋,因為星期日晚放工返到屋企,坐都無坐低休息過就即刻入廚房準備夜晚餐飯,一路煮嘢一路開機洗衫,食完飯,洗好碗後就去晾衫,之後就去沖涼,沖完涼出嚟諗住郁手整餅,等第二朝唔駛咁趕趕切,點知睇吓個鐘,原來已經好夜,加上我又唔熟手,手腳好慢,根本唔夠時間當晚整起佢,所以咪淨係量好哂 所有材料份量,第二朝校定鐘 7:00am 起身梳洗完就即刻開工,早餐都係一路整,一路食咋!好彩之前都已經實習過一次,如果唔係可能需要更多時間㖭呀!
雖然好早就已經焗好出爐,但係因為要完全攤到凍哂先可以入袋 ( 如果唔係涼透入袋會有水氣,整腍件蛋糕 ),所以又阻咗啲時間,最終都係要遲到,真係唔好意思!Miss 問我點解唔預早整,其實我都好想咁做,不過早排成日落雨,濕度好高,我驚會整到嚿 Brownie 受潮變腍,咁到時 Winnie 同 Miss Cheng 就食唔到原本嘅味道同質感,到時就嘥咗我一番心機,所以唯有自己辛苦啲,瞓少啲囉!Miss 仲話我好講究呢!
不過當見到件製成品做好時,心裡面係非常開心,呢種開心對於果啲未試過整嘢食嘅人嚟講,係完全唔會明白,唔會 feel 到,可能只會覺得你點解咁無聊,攞苦嚟辛!
睇吓張相,個賣相都唔差啫,第一次整都算係咁啦,我自己覺得已經合格㗎喇,有 70 - 80 分啦!
中筋麵粉 60克
可可粉 75克
雞蛋 75克 ( 約等於1隻半雞蛋 )
牛油 120克
砂糖 140克
合桃 25克
無花果乾 25克
防潮糖霜 適量
焗出香味,之後拎出嚟攤凍後剪碎成細粒.
番出嚟之後無麵糊黐喺牙簽上面,即代表已經 OK,可以拎出嚟放涼喇!
紙模裝起佢,然後包裝入袋,你哋覺得邊款靚啲呢?
除咗佢哋之外,我仲留咗幾件俾阿馳同阿瑩試吓,
希望病咗嘅阿瑩會開心啲,同埋快啲好番啦.
爐.
用 180°C 焗約 15 分鐘.蛋糕中間 OK,但邊位就比較乾同脆,可能因為我用
嘅焗盤 size 比較大,變相麵糊鋪得比較薄,比較易熟.
到好香咖啡味,不過食落口就唔夠濃,話可以落多少少咖啡粉㖭!


text:
2015年9月16日星期三
2015年9月14日星期一
素食晚餐
2015年9月13日星期日
南乳粉葛蘿蔔燜豆腐
烤焗茄子 Oven Roasted Eggplant
有機蔬菜
上次咪話 Ernest 媽咪送我麵包,醬料同有機蔬菜嘅,今日繼續睇埋啲蔬菜啦!
又上一課
早兩個禮拜做清潔,抹到電腦枱時就發現電腦螢幕個火牛凹咗,形成一個氹嘅形狀,當時只係覺得奇怪,但並無注意到問題.直到禮拜四晚上網,好友喺 Facebook 錄音留口訊俾我,因為太細聲嘅關係,一定要將個 speaker 貼近耳邊先聽得清楚,正當我拎起個 speaker 時,個螢幕突然斷電熄咗,我知道一定係郁咗條電線,所以諗住移番好條電線啦,點知一郁就出事喇,睇住個火牛爆火光,跟住間屋就漆黑一片,全屋啲 fuse 都跳哂掣!!
因為其實當時係仲有其他嘢正在做緊,所以必須要嘗試開番部電腦登入自己 account,再接駁手機上網繼續完成工作.喺無咗電腦螢幕之下,居然我都可以摸住個 mouse,click 入自己 acoount 之後再輸入 passwork 成功登入,我都真係服咗我自己!! :P
2015年9月10日星期四
為您而煮
自從得番個超細嘅臨時街市之後,買嘢真係好唔方便,不單只每樣種類只得一,兩檔,有啲檔口好似衣紙,凍肉,賣花等根本一檔都無,所以如果真係要買的話就迫住要行到老遠嘅街市先可以買到!
往年都係習慣買花,但今年就無喇,其實新屋嗰邊個商場最近都開咗間花店,但係就賣得幾貴.其實貴都唔緊要,又唔係成日買,但係又貴又唔靚兼又無乜選擇的話,真係唔多願意幫嚫囉!所以今年就改咗煮齋俾您.
2015年9月9日星期三
多謝哦!!
2015年9月8日星期二
姬松茸豬骨煲節瓜湯
見到我煲肉湯係咪覺得好出奇呢!?真係 N 世都唔會煲一次,因為怕麻煩嘛,又要洗肉,又要汆水,汆完水之後又要洗多個煲,煲完湯之後個煲又一定要用洗潔精洗先洗得乾淨,比起煲素湯真係多好多功夫,不過因為今日無太多時間留喺屋企預備餸菜,所以就用豬骨煲湯,有瓜又有肉食,可以煮少碟餸!
2015年9月6日星期日
IKEA 又入貨
訂閱: 文章 (Atom)


text:
而家係凌晨兩點十六分, 點解我仲未訓? 因為尋晚九號風球橫風橫雨我驚會爆玻璃所以訓唔著, 所以成四點先訓, 今日好晏先起身, 於是而家都未係好眼訓.
所以我而家都仲係上吓網睇吓電視咁, 點知而家無線播緊個節目又見到王喜...
我咁講唔係因為我討厭王喜呢個人, 而係... 我個EX個樣真係有D似王喜.
而家晚晚做烈火雄心3, 搞到我一路睇, 一路不其然咁就諗起EX. 再加上王喜個角色性格同EX又真係好鬼似, 都係自以為是, 永遠覺得自己啱晒, 人地錯晒, 從來唔會企係對方既角度諗吓.
雖然我覺得我同EX其實根本唔應該0係埋一齊, 而佢同我分手果陣講佐好多難聽既說話, 亦都做得好絕(佢無親口同我講過分手呢兩個字, 只係透過個friend黎講我知), 不過我從來都無嬲過佢.
因為佢既出現都令我有反思既, 我知佢其實好睇唔起我係TDK份工, 覺得我好無用. 於是我好努力咁進修, 好努力咁轉行. 而家係公司總算叫做有D前途, 其實都要多謝佢.
而且如果唔係佢當初飛佐我, 我根本唔會有機會識到流沙包, 唔會搵到一個咁好既老公, 所以呢一點我更加應該要多謝佢.
不過同佢分佐手咁耐, 我對佢仍然有點介懷, 因為佢真係好hurt我, 一齊果陣從來都唔會理我感受, 咩都係佢自己啱晒咁, 有問題唔會同我坐低好好地傾, 我平心靜氣同佢講, 講唔夠兩句佢就話我發脾氣, 話無野同我講; 分手時話我一無是處, 總括黎講我係佢眼中好似係一堆廢物咁.
或者你會問, 佢係咪D咩專業人士黎架? 點解會對我講埋D咁既野呢? 答案又唔係喎, 果陣時我學歷高過佢, 搵錢多過佢. 當然我知道自己都有好多不足之處, 例如我唔識煮飯, TDK份工好無前途, 人又唔靚身材又唔好... 但係, 佢都唔駛踩到我一文不值咁吧?!
我都唔知發咩神經, 三更半夜寫埋D咁既野... 訓啦~


text:
9.20.2014
一生一世的媽媽
36 則留言:
係咪因為你平時一放工就要返去接力所以當你一夜返左,你老公就發嬲!?其實男人係咪都係咁,永遠覺得做女人一定要係負責晒所有囝囡既大小事務,有時真係令人感到吃力!!回覆刪除
喊左出黎或者揾人傾下計舒發下都好既,起碼吾洗屈住屈住!
我係離職前一段時間都因為婆婆搞到好唔開心, 好似所有tarebaby 唔舒服既事都係我害既...回覆刪除
所以我決定以後有咩事都唔會求婆婆, 一次都唔會... 其實老人家咁, 真係會影響大家關係, 至少我覺得我係...
大家都努力啦~ 望多小檬同B be 兩眼, 咩都會唔記得晒嫁啦!
可能妹妹扭得太勁,又或者姐姐or小檬咁啱都做咗其他嘢唔啱佢意,令婆婆呢晚有D燥底,我估佢都唔係突登發你晦氣嘅,只係咁橋需要發泄吓姐﹗回覆刪除
你係一個好媽媽,全心全意去照顧小朋友,唔好話你在職媽媽打兩份工辛苦,我唔使返工間中都要同老公請個假透吓氣啦,間中同朋友食個飯一D都唔過份,加油呀﹗
兩母女感情好先會互發脾氣架嘛, 唔好放喺心啦回覆刪除
訓醒覺, 冇事~
可能咁岩婆婆比妹妹激親je, 唔好諗咁多,大家都係湊住兩個,完全明白你感受,我都係放工返到屋企就要湊女,真係好累架,不如下次等爸爸得閒你先去食飯,婆婆咪唔會咁講囉!兩母女無隔夜仇,第二日就無事啦!回覆刪除
你好, 我一直都有睇你個BLOG~~回覆刪除
我都試過同你相同情況, 一夜返少少, 婆婆就燥我底>_<
我都明白佢老人家湊得辛苦, 所以只有自己唔開心, 但冇出聲!!
而家我返工之後都唔敢約朋友, 簡直斷六親


text:
2013年6月12日 星期三
.莎莎星級化妝師彩妝工作坊!.
係早前,參加左莎莎既彩妝工作坊~
仲由星級化妝師JANICE LAM 教,我不知幾期待!
我不嬲都幾鐘意JANICE架啦!
當日我完EVENT後要去飲,我又一直擔心呢個EVENT只係我坐係道聽同睇試範,
所以我係有化少少妝去...怕去飲素頻就唔好
上堂前我地係咁既樣
我自己傻..小雪話係可以動手自己試妝的....
無法啦...唔化都化左...到時先算了
主持人介紹JANICE出唻了!
JANICE原來話可以一個一個STEP教我地,所以有化妝既人要卸妝
無化妝既人都要抺一抺下面,話晒香港氣空唔多好又多塵呢!~
卸妝後...唔單只卸了,仲由護膚開始做起!
有TONER同CREAM我地搽返呀!
缷妝後我就咁既樣
本身明明小雪係諗住學BABI依住我影張小鳥依人...點解會差咁遠既XD
之後開始講時我都好專心聽,不如睇下到底工具有幾齊全?
HD果隻粉底同BASE仲係新出TIM架~
真由底妝,眼影,唇彩,掃,粉,遮瑕,睫毛膏,胭脂………應有盡有架!
當日既MODEL我覺得皮膚好好又好瘦,不過佢黑眼圈真係好嚴重...都算係可以作個好試範
打底霜都係分左3隻色去調膚
我都係揀左中間果隻..我皮膚較黑嘛~
佢D質地都幾輕同乾爽~
粉底,佢有1-3號,JANICE講呢個世界無一支係可以完全合自己膚色
所以都係要混色的,在場都仲有好幾個莎莎既專業化妝師去從旁協助我地
我隔離果位同學幾認真咁混緊岩佢既色!
JANICE當日仲有教我地點樣楂果舊三角粉卜
重點來了,遮黑眼圈
呢個係教緊我地畫眼線後..個尾唔夠尖唔緊要
可以用棉化棒作後期輔助
你家中應該有唔小心買深左既粉底吧?
大師JANICE就教我地可以用唻,咁大家又唔駛放係屋企浪費左了!
MODEL完妝後真係亮麗到爆!
係過程中我真係影左唔多相,因為一拎起相機就會分左心
未必聽得清楚講緊咩....我好專心咁學習緊...
最後我地就變成咁既樣
小雪都話靚過我之前自己屋企化果個
當然了!化妝技巧我仍然處於BB班
我努力學習緊架啦~~
之後我本來都唔係好敢去搵JANICE合照
一來怕人地好忙,因為完左佢仲要返去教佢自己既學生
二來我好怕我呢個大隻妹拼落人地細細粒隔離顯得仲肥呢...
最後當然唔理啦!合照左先算~
我同小雪都合照返一張先啦喂~
完左之後莎莎仲送左D COUPON同小禮物比我地!真係好開心呢~
好多謝莎莎比左呢個咁好既學習機會我...
亦比我機會我接觸多左莎莎既自家品牌,因為我用開既係得佢地既一盒眼影~
其他既..好似卸眼果支嘢真係好好用呢!我會去入手!
訂閱: 張貼留言 (Atom)


text:
由於這裏不能夠放大相,將會搬去
Author Archives: 島耕作
中招柔光罩
用開既LumiQuest 閃燈柔光咭效果算唔錯.但佢有個好大缺點係裝唔穏.原本有幾個黐實既魔術貼應該會幾好,但咁支燈就裝唔到其它配件,要專配佢用,另一個方案就用嗰條一啲彈力都冇既橡筋魔術貼.呢個亦係我既方案.結果就係好易甩,我已經試過幾次行行吓唔見咗,好彩行翻轉頭都執得翻.終於,去深圳影車展就執唔翻,冇咗.
因為呢個原因,唔想再買翻佢.事實上佢一啲都唔平,一塊咁既膠要成三百幾蚊.上網搵咗一輪,見呢隻MagMod意念幾好.超勁橡筋肯定點都唔會甩.之後所有配件都係靠磁石黐上去,唔駛裝餐死.要拆就咁一拉就掂,但又不至於輕到俾人抆走咗都唔知.
底座及反光罩兩件加埋仲貴過LumiQuest,接近五百.有柔光波及反光罩揀,價錢都係一樣,睇咗測試反光罩效果較好就揀佢.條橡筋超緊,手都震晒先裝得到上支閃光燈度.再用磁石加埋個柔光罩外型真係頗嚇人,唔打得都睇得.
個磁石設計真係幾好架,個罩共有四粒磁石成正方形,影直度時只要一拉一轉,又可以向翻前,唔駛申到冇雷公咁遠.
不過,不過,哎呀呀,實在太足料喇,兩件嘢加埋成噸重.橫度既話影完一睇相就垂頭,我第一時間諗到好似影直度支燈向內屈既方法,冇錯係唔會垂頭,但支燈夾硬頂住真係驚佢隨時爆較,一攞上身就好驚.
罷了,就算幾貴既嘢,唔好用都係等於廢物,要貢獻堆填區,走去鴨記睇吓,呢塊只售28蚊既閃燈反光板竟然幾合我心意,橡筋夠緊,輕身唔會垂頭,又唔阻相機袋地方,效果可能冇貴嘢咁好,直度又冇得轉方向,咁都竟然有興趣,唔怪得我老婆成日話我係乜骨頭 @@
真麻煩,Word press無端端改版又搞到放唔到大相,下期會搬翻去Blogspot,儘管回覆有問題.
http://bresson-hk.blogspot.hk/
長洲攝影
朋友話想去影青衣油庫,雖然我去過但再去多次都冇所謂啦,約多一位網友,一切準備就緒點知佢就甩底.咁既然想去嗰個都唔去喇,咁就改地方啦.之前我都有諗過去長洲的,落雨搞到去唔到,正好補翻.
目的地是叫做北眺亭的地方,一點都唔難搵,一出碼頭就有路牌.一個鐘都唔駛就到,景觀同想像中有出入.本來諗住可以影晒成個東灣,配合啲屋仔應該好正,可惜山高度不夠,而且亭所在位置有樹阻擋,唯有先試試由樹中間空隙用長鏡特寫一忽先.還可以,陣間真係冇位就來呢度影.
之後沿住樓梯行出啲就可以冇阻咁見到東灣,山高度唔係好夠,而且越出高度越低,長洲變成一條線,取個平衡呢對情侶坐既位置似乎最好,陣間做電燈炟都冇計要在佢地旁邊影喇,依家先搵佢地做model😛
呢個方向冇日落,只好靜待夜景.影晒成個東灣唔靚,就只影一忽,估唔到長洲啲屋係咁密的.天涼有埋海風一啲都唔熱,加上好快天黑唔駛咁夜走.
橫掂有長鏡,同一個位影多張特寫就可以收工.真係大意完全冇留意船期,去到幾乎閂大閘咁滯,好彩趕得及,否則可能要等多一粒鐘唔知做乜.最後要多謝網友介紹咁好食既芒果糯米糍.
又最後,好心wordpress就唔好學Yahoo啦,無端端又搞upgrade,對位難都算,啲相又唔識放大,無奈.
影人也夾相
我份人口味比較古怪,唔係太喜歡背暗灰灰黑黑咁的.所以會有用閃光燈補背景光,又或者特登背光再用閃光燈捕主體既怪異行為.但影人活動嘛,就要就翻大眾口味,尤其好多自然光派,喜歡主體受光,咁都冇壞既,但只有一個光源既時候,物體本身反光度就決定咗佢在相中既光暗.試過有次竟然安排着白色婚紗既model曬正陽光.背後原本都唔係好光既樹林即時變咗幾近全黑.可能有人覺得特別.不過就唔啱我呢啲食古不化既人囉………
呢個位構圖我覺得都唔錯架,如果model在樹陰下而出面又陽光普照既話.可惜陰天model曝光足夠但對面嗰堆樹都仲幾暗吓.嗰度光啲就好.決定搞搞佢.
Set腳架影兩張太麻煩喇,而且會阻住其他人既時間.由於堆樹只係暗小小,我亦唔係用好高iso影,就咁推光一級質量都唔會好差.可以見到堆樹夠光時,model已經爆晒光.
最後就係好似影風景咁合成,兩張疊埋一齊再擦走樹嗰部份就搞掂,由於堆樹離model好遠吓,而交接位又唔係淨色,可以話冇乜難度,而事實上我將樹幹離得較開既部份都加光咗.
再試啲難度比較高既,今次既景物黐住model.幸好背景唔算太黑,但我仍然預推高一級.推太小冇意思.
原來都唔係想像中咁難,起碼比風景相容易.只推光一級計,擦過小小其實唔多覺.我知道有啲軟件在raw格式已經可以直接用筆擦加光減光,不過要慳錢就唯有搵執Jpeg軟件一雞兩食囉😛
迫死人Hallowen
上年8點左右已經迫到行都行唔郁,今年早啲去希望襯冇咁多人既時候有得影吓.
早咗係冇咁迫,不過都冇乜鬼喎.淨係得啲細路仔扮……超級英雄,蜘蛛俠,黑武士,巴斯光年都有,就係冇鬼.我地話可能係慳錢買件百搭衫就算,直到差唔多6點(官方開始時間),太陽落山,暗暗地就開始有鬼出現.個樣真的頗嚇人,不過啲人驚得來係笑既.
喂,交啲戲好喎,大家好似一家人影合照咁………
小朋友就醒喇,一見鏡頭就俾足表情.
靚女女鬼梗係要影.原來狗係唔驚鬼架😛
有人問我啲鬼係咪企定定俾你影,因為夜晚好難有高速快門.其實係既,郁嗰啲夾硬影都唔靚啦,一見佢地唔郁就要狂影,呢隻鬼好搞鬼,扮晒唔郁,突然間衝前嚇人,搞到啲人依嘩鬼叫.
呢兩位大哥,Hallowen喎,細路哥就話冇預算啫,你地做乜咁慳皮架 @@
噢,大頭鬼夠晒搶鏡,但係佢算灟咗個重量同穏固度,我見到佢不停都要扶正個頭.
這女鬼最落力,不停俾POSE,可惜佢啲POSE太快,我跟本影唔掂.我發覺支Sigma 18-35雖然好sharp,但係對焦比較飄,有時對啱位都唔中,要移小小對多幾次見到sharp先OK,所以搞到我成個阿伯咁好慢手腳.啲鬼又冇乜耐性定鏡,有時都被迫一對就影,唔中至算.
大會可能驚冇人扮鬼,安排咗啲工作人員陪大家影合照.不停有人要影,相機影完手機都要影埋,真真正正係鬼死咁忙,哈哈😛
上年都見過差唔多既組合.
睇翻個鐘7點半都未夠,但仲多人過上年8點,不停俾身邊既人羣推到企都企唔穏,係時候要走,臨走前影埋大合照先,實在冇法子迫到去正面,求其影算啦.嘩,落到去見到蛇餅已經過咗港鉄站,有好多鬼依家先來,冇本事影佢地喇.朋友問我做乜仲唔收相機,其實我有諗過途中見到鬼可以影吓.最後本住唔好阻塞道路既理由,都係冇影添.見到有朋友真係全部相都係影人龍,睇怕佢都係遲來直情放棄入去喇.
影吊車
想影昂平吊車又唔想低抄的話有兩個方法,其一係去搭一轉吊車,咁就可以由吊車裏面影附近既吊車,仲可以帶唔同既景,居過臨下又得,擦身而過又得.但係就幾貴囉,同埋要隔住玻璃影,對我此等孤寒鬼來講,另一個方法就係出賣勞力,行上山影喇.
啲人又係講到好易,經東澳古道去第一個吊車站,大把時間等日落.可是用眼望都知東涌站行去吊車站有幾高啦.唔係東涌站旁邊嗰個喎.之不過………..為咗影吊車大頭,除咗必備既wide鏡外,我仲帶咗70-200mm同埋………200-500mm.真係重到想死.行咗個幾鐘,踏上無數梯級,終於到吊車站,亦係同昂平棧道既交接處.非常近距離,可以同吊車裏面既人揮手.
可以影吓兩架吊車擦身而過.
身處高位,仲可以望到遠處既機場,從剛才既相睇到背景煙霞其實係超大的.無論肉眼或者影出來都係白茫茫一片.事後用軟件將contrast同clarity推到爆燈先見到啲飛機,前面堆草直情變到髮菜咁黑,終於又要夾相,最後偏色都係搞唔掂 @@
來到主菜,其實只係得一個位可以對正啲吊車,思考一吓,我要有背景,要見到吊車站,吊車又要看到比較大架,以上全是廢話,啲車點行全是很有規律的,可以做既就係zoom啱個焦距影.
要影到架吊車好大有兩個方法,一係等佢走埋來,咁有兩個問題,要影車底又或者佢同其他車大細差好遠,這個就是我要帶20-500mm既理由,透過長焦距壓縮拍到成堆車.
又到差唔多日落既時間,咸疍黃就冇喇,有都影唔到,我都冇帶腳架.求其影張好耐冇影過既剪影.行翻落山又個幾鐘,對腳痛咗幾日😛
縮皮深圳車展
深圳電玩動漫節及車展係同時舉行的,一日睇晒會太趕,所以我分多日來,代價就係要俾多一轉來回車錢啦.好奇怪,上年票價要60人仔,今年竟然減價到40.有啲不祥預感……
要在咁多攤位中突圍而出吸引啲人埋來睇,埋來揀.大鑼大鼓係一個幾有效方法,尤其有表演.各位參觀者,XX汽車既表演將會喺5分鐘後開始.我又幾鐘意咁喎,唔駛好似傻仔咁見冇人就等定,都唔知幾時先有,甚至係冇.好緊張呀,開始喇…有冇搞錯呀,迪迪尼咩?搵啲咁嘢搞.仲要啲燈淨係照後面,最前既就黑媽媽,開閃燈狂閃先可以洩我心頭之恨呀.
要影翻吓靚女先可以平靜下來,唔係話崇洋, 洋妞通常係比較有質素啲.今日好小咋,多數都係國產,不過就咁企喺度冇乜pose都幾悶,影小小就算.
真人表演都唔好得幾多,好多都係就咁開大喇叭,搵幾個model出來行行企企,好似時裝表演咁就算,慳水慳力.反正之後都會俾人近距離影,實在冇乜必要排頭位,唯一好處係可以影到多過一個model,同背景唔駛咁多人囉.
地方淺窄,求其兩架車中間有小小位又開表演,哎呀,近到想影晒全身都唔夠wide,睇怕可以攞支魚眼來玩都得😛
呢隊仲騎呢,都費事加圍欄,就咁行出空地就來,旁邊仲有人飲緊咖啡 @@
嘩,乜事咁多人,迫埋去睇吓乜事先.原來有鬼妹呀,仲一次過出足5個.今日真係冇乜外援.點都要諗辦法影張正面先.想zoom小小都冇法子做得到,用到最wide仲要低抄既結果就係咁啦😦
好似都冇乜好影,周圍巡巡就走,上次見到呢個唔知有乜用,原來係不倒翁原理,個女仔向前就會跌落來派傳單派紀念品,拗拗腰就會上翻去.呀…..真係收賣人命,咁搞法做兩更分分鐘腰骨有事喎.


text:
2014年1月7日 星期二
15個月
我今日15個月大,不過都同時要同大家宣布我打敗仗同媽媽一齊病咗呀(宜家每次病都一定一齊,其實有無方法可以隔離吓呢?),好彩食咗藥之後都控制到無嚴重落去,只係胃口差D同好攰咁(艾菲:都好彩你咁鐘意食藥水啦﹗問你好唔好味仲會點頭呢吓真係笑死﹗),最近呢D天氣真係好容易病,每次經過診所都見到逼爆嘅情況,來緊好似又話轉冷啦,大家出街記得著多件衫唔好冷親呀﹗
今個月依然係一日五餐,早晚兩餐飲七安奶,午餐晚餐就食一個大人碗嘅飯仔(高峰期試過食到碗半),下午茶就食生果加其他零食同飲果汁(最鐘意飲乳酸),不過前排玩得癲所以無咩心機食嘢,每餐飯食到半碗已經唔想再食,成日含住啖飯唔吞落去等媽媽餵唔到落去,連早晚兩餐奶都顧住咬奶咀搞成半個鐘都飲唔晒枝奶,仲要見到大人食物就發晒狂咁扭食,食唔到我就喪叫喪喊發脾氣,激到媽媽彈吓彈吓每餐都要同我鬥智鬥力.
不過玩咗幾日之後,我都知媽媽係個唔容易對付嘅對手,佢先用硬功堅持我食唔完自己碗飯嘅話嗰餐就無大人嘢食,仲要限時半個鐘內食唔完就收碗唔准再食,再用軟功畀成碗飯我自己用匙羹畢同畀成盒屋仔奶我自己用飲管飲,所以我都投降唔敢再搞事啦﹗亦因為咁我宜家自己食嘢嘅能力有些少進步﹗十次都有兩三次係成功畢到食物,仲由之前完全唔肯用杯飲奶,到宜家簡中可以用飲管杯飲到成餐奶添﹗
我呢個月無出牙仔,依然keep住六隻牙咁大把,但因為其中一隻牙有黑邊(點解BB無食糖無飲茶日日抹口都會有蹟?有無人知可以點去蹟?),媽媽就開始日日同我刷牙(暫時只係用水),我so far都好like呢個活動(佢由細到大都好like抹口)﹗不過媽媽就投訴我口痕嘅情況嚴重咗好多,真係乜都會放入口試味,一得閒就伸晒成隻手入口,瞓覺時最鐘意咬衫袖或者衫領,仲會偷偷地想咬媽媽膝頭(艾菲:好彩每次都發現到縮得切),媽媽有專登拎返我細個時D牙膠出來畀我咬,但我對佢哋已經零興趣囉,佢宜家頭痕緊好唔好再畀我食牙仔餅(之前試過梗親).
至於瞓覺呢方面,媽媽話我已經進入咗冬眠狀態,以前每晚十一點左右瞓,第二朝九點半起身,但天氣凍嗰排我可以同媽媽一齊瞓到十點半先起身﹗晏覺嘅次數就視乎嗰日有無街去,一般情況下都係一日瞓兩次,不過有時瞓一次都得,大概瞓到個半鐘至三個鐘不等,都係自己係BB床到碌一陣就瞓,係唔係好乖仔呢?嘻...
媽媽話我宜家已經行到好似跑咁,就快追得上大人嘅步伐,不過攰嘅時候就會行到飲醉酒咁,同左腳依然有少少向內,拖住上落樓梯都行到一兩級(太高嘅都仲未得),亦習慣咗要拖住大人行,唔會再好似之前咁一拖就發忟,但就輪到扭推車仔囉,爸爸媽媽帶親BB車出街我一落地都會搶住去推,去到超市見到D購物車我又會雙眼發光想衝埋去推,所以行IKEA同銅鑼灣AEON超市呢D有BB購物車就最啱我啦(艾菲:難為阿媽我要同你鬥力推等你唔好亂撞呢)﹗
我到宜家仲未學識晒眼耳口鼻係邊(只係識耳同鼻),不過媽媽又教咗我兩個新招數,就係扭耳仔同醜醜啦﹗(艾菲:硬係正正經經教嘅嘢就學極唔識﹗)佢一講我就會扭耳仔,或者拎隻手指係塊面到掃(不過整到好似happy face咁囉),另外仲學識疊高高(暫時最多三層),伸隻手指出來答幾多歲,做小明入面火車捐山窿個動作,主動同人玩bu...喳,叫我唱歌時會呀...呀...呀...咁唱幾聲,叫我跳舞又會自己扭吓個身,同埋大人問親好唔好味或者乖唔乖時會好肯定咁點頭.
自理能力都有明顯進步,除咗每次換片之後會自己拎去垃圾桶到丟,同飲完奶拎返奶樽去廚房畀爸爸外,每朝媽媽摺被我都會埋去幫手拍平張被,爸爸收咗信返來會幫手拎入房畀媽媽,行路跌低會自己起身拍拍手繼續行,去完公園媽媽噴D潔手液係手我會試吓自己捽,而媽媽話最抵讚就係坐potty無再扭計唔坐,次次坐低都會試吓出力便便(艾菲:最開心係已經有大半個月唔使同你丟屎片囉),有時未到potty time想去都會「唔」出聲等媽媽知我要便便,咁佢就會即刻拎個potty出來畀我坐落去痾(呢個仲係時得時唔得).
隨住我嘅表達能力越來越強同情感越來越豐富,媽媽話我開始越來越難搞,一有唔順意嘅嘢就發脾氣,仲學識專登做D壞事出來引人注意,例如沖涼時會專登掟D沖涼玩具落地同大力拍D水搞到成個廁所濕晒,爸爸媽媽講嘢唔得閒理我時試過專登將個頭撞落門撞到呯呯聲,飲水時會一路偷笑一路lur返D水出來,如果爸爸抱住我時媽媽挨過來我會即刻將佢推開(調返轉艾菲抱時米高搭我膊頭佢都係咁嘅反應),有時玩得開心時又會專登輕輕力打爸爸或者媽媽(佢打到好似同我哋玩咁,搞到我除咗好似無嘢咁同佢講唔可以打人之外,都唔知仲可以點教佢咁係唔啱),總之你反應越大叫我唔好我就越要去做多幾次(所以艾菲暫時採取嘅反應就係盡量扮睇唔到等佢無癮唔再做).
就連學講嘢都搞到媽媽唔知好嬲定好笑,明明識叫爸爸,媽媽,姐姐,嫲嫲同阿爺,但呢個月就忽然乜人都叫佢做阿ba,唯一係至愛婆婆依然叫阿婆,仲要叫親都唔停口咁不停嗌(冧到佢阿婆暈咁滯),而呢個自動分類情況亦出現係其他地方,宜家乜嘢生果我都叫佢做apple,咩交通工具包括船都叫車,所有動物都叫做wow wow,一切圓形物體都係波,而且我最近好鐘意扮聲,一聽到救護車經過我就會wee...咁叫(真係有高低音㗎﹗),媽媽同我影相我會學佢講叱咤,探熱時會跟住探熱針嘟一聲,自己放完屁或者聽到人放屁都會跟住呠一聲出來,見到人打乞痴或者呻鼻涕就會扮打乞痴.
上個月我好鐘意耍手擰頭咁講唔愛,今個月就輪到講唔得同唔好,有次媽媽問我係唔係曳時,我仲好肯定咁答佢唔係呀,至於新學識嘅單字就有切(每次係廚房門口見到大人切嘢就會講),畢(畢嘢食嘅意思),執,掟,打,拍,無,哎吔,曳,奶(佢一直唔肯講個奶字,我哋就以為佢學極唔識,直到上次佢飲咗半個鐘都未飲完,我落令收咗佢枝奶就忽然喊住叫咗個奶字出來),基本上全部都唔係爸爸媽媽特登教,而係跟佢哋口水尾講(艾菲:都係正經教就學極唔識,無謂嘢就一學就識囉),媽媽話宜家好似日日同個九唔搭八嘅人傾偈,個感覺都幾盞鬼喎﹗
訂閱: 張貼留言 (Atom)


text:
2016年4月22日星期五
儲備
家居隔離咗兩日,佢聲稱自己痊癒,可以解除家居隔離.
同一晚,我瞓瞓下,發現有人响我隔離包雲吞同咳...就係咁,我又中招啦...堅唔抵...
渾渾噩噩兩日,又開始到我包雲吞同咳,今次好唔想飲洋葱止咳水,咁試下屋企嘅儲備鹹檸檬啦.
睇番個樽,原來係2012年嘅作品.
打開俾大家睇下,裡面嘅鹽已經融晒,檸檬又淋晒,我無落水浸㗎,見到嘅液體全部係來自檸檬自己嘅汁液.
呢啲液體已經成為咗果膠狀,類似好杰嘅蜜糖咁.
浸鹹檸檬我比較喜歡切片浸,雖然無咁靚,但係會快啲同慳鹽,而且用嘅時候,我通常用唔到成個檸檬,一兩片已經足夠,呢個方式會適合一般小家庭用.
真係淋晒㗎,攞一片放入杯,用叉搞兩搞,已經碎晒,變咗pat醬.
加啲熱水就飲得,據說三年以上嘅鹹檸檬先有止咳作用,我飲咗兩日,真係冇再咳,唔知係咪真係佢嘅功勞呢??
25 則留言:
我只有陳年咸柑桔,原來咸檸檬都可以止咳.回覆刪除回覆
因為佢哋係同一科嘅植物,屋企話功效一樣,而我哋呢度好少見到柑桔,所以我淨係可以整咸檸檬刪除
細細個聽婆婆講過咸檸檬係可以上咳,所以婆婆以前總會自己浸幾樽俾我地放在家看門口呢回覆刪除回覆
係呀,同你一樣,我屋企都係咁講,又係浸幾樽在家看門口刪除
Take care, hope you get well soon.回覆刪除
請問係黃色檸檬還是綠色個隻先做到咸檸檬?回覆
做法同醃咸柑桔一樣?回覆刪除回覆
係呀,不過柑桔我屋企會原個醃囉刪除
呢D寶黎架, 你要好好收埋至得回覆刪除回覆
我寫呢篇blog嘅時候先發覺,原來我得返好少存貨,搵機會要再整啦刪除
我細個時好怕飲咸檸檬.回覆刪除回覆
我細個都怕飲咸檸檬,但係屋企如果用嚟炆鴨,我就好鐘意食刪除
原來要變哂水先用得? 我醃的 lime 都有兩年了.比人打劫左一半,依家慳著食.回覆刪除
祝早日康復.回覆
Thank you!刪除
如果用來煮餸,沖汽水飲,醃咗一年都已經得,但係如果要有止咳療效,就要三年以上,通常兩年多的,啲鹽一定會溶晒,而且啲檸檬會開始變得好淋
你咁講我又諗起另一民間驗方,是沖菜甫水喝,但我試過…唔得,不過朋友阿媽就係用呢個方法而唔使睇醫生!回覆刪除回覆
呢個我又未聽過喎刪除
以前有浸咸柑桔,但家人唔飲,送哂俾朋友,朋友非常開心.看來我可以試吓學你浸檸檬啦.回覆刪除回覆
其實咸檸檬都幾好用㗎,咳同喉嚨唔舒服可以沖水飲,平日又可以用來蒸魚炆肉刪除
醫生都唔駛睇?回覆刪除回覆
唔駛呀,傷風咳感冒我一向都係用唔同自然偏方好返㗎,我個家庭醫生話,傷風咳感冒係靠自身免疫力好返,食藥其實冇乜幫助,而且啲感冒成藥其實好傷身,除非咳好耐都唔停,咁就要睇醫生,否則應該靠自身免疫力同試下用啲自然偏方去好返刪除
祝早日痊癒♡♡回覆刪除回覆
Thank you!刪除
細個屋企有好大樽既咸桔, 唔知邊個醃, 次次喉嚨痛就會拎啲嚟沖水, 又幾好味噃, 但唔記得有無用. 嗰樽用完後就無人再醃, 可能因為唔識醃啦.回覆刪除回覆
其實好易醃,反而係等嘅時間耐,如果屋企有位,我真係覺得呢啲嘢應該有返一兩樽旁下身刪除


text:
終於終於, 我同丙丙都來一定香港迪迪呢啦. 由11月28 至1月2日, 香港迪士呢會有雪亮聖誕做主題, 咁當然平時星期六同日要$350, 咁又主題多d野睇又係$350, 我地當然會選擇有主題的日子去玩下啦, 好多人都話香港迪士呢細, 好快就會玩完, 所以我地都無好似响日本咁, 晨早起身去, 香港迪士呢開門時為早上10:00, 我地於11點幾到達, 但其實都唔係好細, 我地最後都係玩唔曬所有野
一入門口, 見到個個都要scan 指毛, 點解呢, 原來佢地係 2 days pass, 仲有叫, 佢地check袋都好仔細, 之前聽過話唔比帶野入去飲, 但佢地見到我的飲品又無話到我喎, 反而前面有個女人帶咗用玻璃瓶入去佢就唔比入啦
一去到我地就去咗明日世界到玩巴斯光年, 嘿嘿 !! 雖然比起上次去日本玩果時大有進步, 但係比起丙丙仲係差一點兒, 有機會再去的話我一定會高分過你的
跟住我地就去玩space mountain, 其實巴斯光年同sapce mountain 都有 fastpass 拎, 但係唔係好多人排隊, 所以我地無拎 fastpass
之後我地去咗winnie the poor, 超多人呀, 所以今次要拎 fastpass 啦, 都要去到3:20分先有得玩.
跟住我地就去睇以迪士尼雪亮聖誕做主題的星閃皇家舞會, 每日有2場, 分別為13:00同16:45. 呢個廣場企位無日本果個咁大, 所以我地一早去到, 企定定有利位置拍攝, 如果唔係, 就會影得無咁靚了
睇完呢個show 都已經1點幾了, 又係時間搵野食, 我同丙丙都係點咗同一樣野 -- 雞扒, 但我又點熱氣, 所以要咗薯蓉, 佢就要咗薯條, 成為$60 each
個磨菇出奇都香同好味, 比我想樣中真係好好多好多.
進餐位置比起日本大好多, 仲有環境又靚好多. 唔洗點等位, 仲有丫, 都有d店員幫手搵位


text:
HW Motion Story
服務詳情
評語 提交評語
我有個friend用過佢哋,post咗big day條片喺facebook度,我睇完覺得好鐘意就搵咗佢哋.其實我之前睇過好多呢啲video,覺得好公式化,所以都有諗過唔要呢部分,但係我睇我朋友嗰段就覺得感覺唔錯.我係同一晚睇中咗一間影相公司同埋一間拍video嘅公司,然後就一次過send message俾佢哋問嘢,2間公司都各自有full package,$16800就包晒影相同video.當時影相公司嘅Milk覆我先,就八掛埋問我仲問過邊間公司.我答佢我只係再問埋HWmotion,之後Milk就話其實佢哋Signature Production(影相公司)如果客人無指明要搵邊間影video公司,package就係包HWMotion影video.估唔到其實佢哋係合作公司,我一搵就搵到晒合我心意嘅兩間公司真係好神奇!於是我就叫佢哋自己傾吓點分錢,然後就一次過俾錢Signature Production嗰邊.
我去搵佢哋傾時覺得佢哋好專業,我同佢哋講話唔想要咁多導演出嚟嘅片段,佢哋都好聽我哋嘅意見.我自己結婚前都有做過姊妹,知道有邊啲片段係一定要拍,所以都預先傾定邊啲鏡頭係我唔想拍.尤其嗰啲姊妹無啦啦全部一齊摟個新娘嗰啲,我覺得好假好奇怪.我記得嗰日其實我都無乜要跟佢哋指引擺pose之類,都係好自然做返自己要做嘅嘢.整體嚟講我覺得佢哋都好nice又好誠懇.我問過佢哋好多問題,佢哋都好耐心咁解答.成長片段我哋好多request同想改嘢,佢哋都好用心幫我哋造.
其實我嗰時都幾趕,結婚三個月前先搵佢哋.佢哋對於我哋成個婚禮都俾咗好多意見我哋,包括提我要搵律師,因為我好多嘢都無準備.我嗰時證婚場地係我婆婆間村屋,因為我喺嗰度長大好有感情.由於間村屋係老村嘅舊木屋,所以就唔會有任何設備.原本我哋都無諗過準備,但Chris同Henry佢哋好好,係佢哋主動話有咪收音會好啲,就帶埋喇叭同咪嚟.而且佢哋真係拍得好靚,我哋睇片嗰時都一齊話原來間舊村屋係可以影到咁靚!除此之外,成段朝晚播都拍都好好,我哋之前怕會好cliché但完全無咁嘅問題!個個睇完都話覺得好靚,好感動.其中佢用咗朝早同夜晚我爸爸拖住我行出嚟嘅片段交替咁播,我好鐘意嗰部分.其實呢條片出到嚟真係好超乎我哋想像,因為原本我覺得呢部分可有可無,但宜家出到嚟我好多外國嘅親戚朋友睇完條片都感動到喊!我自己都推介咗好多朋友搵佢哋拍結婚嘅same day edit.
我哋搵Video都真係比較過好多唔同公司,Henry 佢哋最大既方便就係拍啲嘢好真實得嚟電影感都好重!感覺好professional,好 flexible 而且睇得到佢哋包容到好大既創作空間.當時傾既時候都已經感覺到佢哋好尊重我哋既意見,會大家一齊傾點樣拍會好啲.傾價錢講好咗個價就係嗰個價,又唔會係咁話要收附加費,記得當時我話想加航拍問佢駛唔駛加錢,Henry 就答話“駛乜啫, 話咗嗰個價錢就係架啦.”,我哋就係鐘意呢啲易話為嘅.Henry都有提議搵佢partner影埋相,我自己就覺得未必啱feel又未必係我想要嘅嘢,就不如自己再搵喇.
我段片其實有好多好難串埋一齊嘅嘢,佢都剪得好smooth,好捉到個感覺出嚟,同埋我有好多無理要求佢都幫我做到,好似我成日好多主意但係又好多變卦,又或者明明已經好趕都仲想轉啲arrangement,諗返都真係唔好意思.另外最誇張要佢哋幫我既都應該都係我航拍既要求!講返其實我揀嘅地點 (佐敦佑寧堂) 係禁飛區 ,而酒店 (Grand Kowloon Harbour Plaza)都係禁飛區~! 當時都幾無奈同好急,因為我都真係好想要航拍既效果,咁當時Henry佢哋就唯有喺酒店出面個海皮到好低咁飛,佢哋咁就我真係唔話得,出嚟效果都非常好!
我段片影出嚟真係好滿意,當初我有好多ideas,想整到好似Star Wars咁,當日我自己prepare咗套衫同埋把劍,就著埋套西裝喺入面,影相方便啲,感覺個人又大隻啲.佢都諗咗好耐點樣match段片,而當中佢都俾咗好多意見我,始終要籌備好多嘢同埋真係好難將Star Wars同埋個婚禮串埋一齊,同埋佢有喺個場景方面同橋段上面花心思,會比較有故事性,最後佢配埋Star Wars首theme song,真係好有電影感!當日播片嘅時候好多人都話好正好好睇,我哋自己都好surprise冇諗過係咁好,Henry都真係好配合我哋,整體非常之好!我哋收到條片個包裝真係好靚,係一個好似木製嘅USB,仲刻埋我哋兩個個名,我哋自己真係冇諗過會咁tailor-made!
後來我哋好多朋友都問我哋呢間係咩公司,話佢哋都冇聽過.其實Henry佢哋咁好真係應該做多啲宣傳,始終佢哋真係得,係真係好用心做既!


text:
Pong請左假9點幾起身食早餐, 11點幾出門口12點20分去做GYM, 可能少做感覺好辛苦, 做完運動去左行玩具店, 比我買左個公仔, 好得意架
聖誕夜無約人6點幾同Pong出尖沙咀行街街, 今年真係無咩燈飾睇
24號我公司搞大食會, 返到公司搞掂自己野, 11點幾就幫手搞大食會野, 食之前影返張先
死啦!!我好似肥左好多
今日放工出旺角, 約左四位舊同學係旺角食飯, 旺角真係好多人要好辛苦先行到去朗豪坊, 7點鐘去到風月堂等位, 嘩!!要等成20張, 咁我地就走左去女人街裡面其中一間餐廳食啦, 一路食一路傾, 雖然我地唔係成日見, 又有各有各生活, 但係我地係有講唔完嘅話題囉, 我終於明白三個女人一個墟, 而且我地係五個女人喎, 最噪就係我地張枱呀
昨日星期六放工去左中環買聖誕禮物比Pong, 買完就坐地鐵去鰂魚涌轉將軍澳線返屋企, 去到銅鑼灣唔知點解會神推鬼拱咁落左車, 個度真係超多人, 行左一陣都無頂唔順坐巴士返屋企, 去到apm買護膚品, 見到我之前想買嘅香水tommy girl以家禮品裝$330送一枝沖涼, 咁就買左返屋企啦
昨日已經出左通告啦, 我地公司由年廿九放到初七, 1月14號annual dinner不過今次唔大搞啦, 只係我地同埋d伙計一齊食, 十幾圍到啦, 今次真係放足一個禮拜呀, 真係有d怕放咁耐到要返工嘅時候會唔習慣添
最衰Pong又無得放咁耐啦
前幾日上網訂左條麵包超人褲仔比晉晉, 其實我覺得應該係大左少少架, 不過太得意啦, 忍唔住手訂左
今年我第一年參加華仔天地下晝收信時見到佢地嘅地址寄黎嘅, 原來係張聖誕咭係好靚嘅一張聖誕咭, 有佢設計嘅兩隻公仔, 做到好似立體咁, 真係好開心
昨日放工去到旺角Pong又未到, 咁我就去馬會對下兩張六合彩, 結果兩張都中, 不過都係幾廿蚊
今日朝早返黎快快手用自己嘅野, 到10點幾5個女仔就開始佈置公司, 個d飾物已經用左好幾年啦
昨晚係公司hea到6點9先放工, 之後坐車去上水等Pong同佢d同事, 一行9人去深圳食小肥羊, 有三對+1個都係一齊玩我玩緊嘅online game嘅同事, 其如兩個就無啦, 好幾個月都無去打邊爐啦, 唔知點解個湯底無以前咁濃同咁辣


text:
Tuesday, April 22, 2014
小豆打針,媽媽睇醫生.....
21 comments:
病咗好好休息呀!ReplyDelete
其實如果當去睇專科都唔算貴既, 我囝囝細個去兒科醫生度打針都要成千幾蚊港紙.Replies
多謝你!好耐無試過咁病了....Delete
嘩~~~~真係貴成咁@@ReplyDelete
一定要買醫療保了
希望小豆打完第3針後唔駛再煩躁不安^^
媽媽病咗冇得請病假,好辛苦呀,希望你快 D 好返!ReplyDelete
- Replies
他只是大叫了一聲,護士手勢一流!Delete
仲以為妳咩事冇咗影,原來病咗,慘!依家好返d未?ReplyDelete
仲貴過香港私院!Replies
依家好返好多啦!多謝豆豆!Delete
查實香港睇普通私家醫生都唔平
咁細個打咁多針真慘!!ReplyDelete
我好像大學yr 1先打肝炎針!! 佢哋咁細個就要打!
仲要打瘋狗症針!
希望你已經好返啦!!
我上次在syd牙肉發炎都去了超市買Ibuprofen,好似aud3.5咋Replies
好彩有保險, 真係好貴呀ReplyDeleteReplies
係呀,如果次次都要自己出,真係好"金"Delete
拜疆有冇識英文or法文o既家庭醫生呢?ReplyDeleteReplies
所有外國醫生都在呢個sos clinic入面啦,有德國醫生,法國醫生....Delete
比起英國,你處都唔算貴.睇醫生真係要夾先得呢,希望你早日康復.ReplyDeleteReplies
多謝你!我們都好返好多啦!Delete
我都有聽過朋友講在英國睇醫生的事,好似好複雜...我們跟這個醫生都唔錯,可惜佢又要走...
我細個都有打過狂犬病針@@ 第一針打係手背,痛到飛起T_TReplyDelete


text:
歌唱班 台中
請輸入搜尋條件:
內容關鍵字:
包含內容編號 包含內容描述
符合搜尋條件的內容:
排序方式:
歌唱訓練班-學員柯梅香表演花絮及得獎紀錄介紹 (得獎紀錄) 101年參加臺南市三冠王,雙子星有線電視我愛BB寬頻歌唱比賽榮獲北區社青組第三名 102年參加臺南市學甲區神農盃全國歌唱比賽社青組優勝 102年參加高雄哪吒盃全國歌唱比賽120人參賽入圍前20名 102年與李岱霖小姐參加台南市政府民政局主辦『歌聲魅瀛』歌唱比賽雙人組優勝 __...
(得獎紀錄) 98年杜松哲先生參加台南市三冠王. 雙子星有線電視歌唱比賽榮獲東區長青組冠軍 98年杜松哲先生參加台南市龍山社區長青組卡拉ok歌唱比賽榮獲第二名 98年杜松哲先生參加台南有線三冠王. 雙子星歌唱總決賽榮獲第二名 99年杜松哲先生參加龍盛社區歌唱比賽榮獲冠軍 99年參加第一銀行全國歌唱比賽,歷屆(第1~10屆)榮獲全國總冠軍 ...
歌唱訓練班-學員蔡芬芬表演花絮及得獎紀錄介紹 98年蔡芬芬小姐參加台南縣佳里鎮鎮長盃歌唱比賽榮獲第二名 99年蔡芬芬小姐參加台南縣佳里鎮鎮長盃歌唱比賽初賽第三名,決賽優勝 100年蔡芬芬小姐參加台南學甲區神農盃全國歌唱比賽榮獲優勝
1 - 3 / 3 (共 1 頁)


text:
息影 12年重出江湖拍寫真, 37歲林雅詩承認十年婚姻出現問題,再剝出寫真純為錢.
封面
5年冇性生活 學羅霖拍寫真 林雅詩嗌離婚:佢虐待我
家家有本難諗的經,當你係艷星出身,又有個富二代老公,本經就更加難唸!
37歲林雅詩息影 12年,上月失驚無神話要出寫真力撼半百美魔女羅霖.其實羅霖同前夫不歡而散,要打[司又要一個養三個,真係有人養有人錫又使乜有闊太唔做出嚟拋頭露面.同樣道理,講起段十年婚姻,林雅詩又係一崿眼淚,自爆表面風光,內崿其實家嘈屋閉受盡精神虐待,五年冇同老公行埋過,空有一顆想離婚的心,又冇人有物最怕離完婚得個桔,惟有重操故業 37歲再出寫真!
有辦你睇,原來女人五十都仲可以拍寫真,羅霖鍊贏成村人造𡃁模成為書展大贏家,有乜理由一樣 keep得咁靚,仲要後生 13年嘅林雅詩唔得?個仔都十歲大,唔只 keep到仲比 12年前更放得開,但又有邊個估到,老婆仔索到咁,但就老公冇掂佢成五年呢?
分房瞓五年
即將推出寫真,林雅詩近日頻頻曝光為新書宣傳.傳媒同讀者一樣好奇,嫁俾富二代工程師溫文英十年,好食好住又為乜再剝過?林雅詩直認不諱婚姻出現問題:「拍得寫真就真係因為等錢使……我 12年前已經冇做嘢,結婚初期都叫有試下自己做生意仔,但係自從同老公感情轉差,我就停晒生意,專心湊仔,費事俾佢有機會可以捉我錯處.阿仔今年 10歲,除咗頭年半因為產後抑鬱有自殘傾向,我媽咪接咗囝囝走幫手湊,其他時間全部都係我親力親為,自己買餸煮飯湊大個仔.咁多年老公淨係有俾阿仔嘅生活費,私己錢我就真係冇囉!」
03年拍完最後一套三級片《應召女郎 2003》,林雅詩已經息影,專心同當時仲係男朋友嘅溫文英拍拖. 05年 5月,林雅詩大住肚出嫁,喺娛樂記者面前晒恩愛,原來又係假象,就算新婚期得產後抑鬱,照被老公單打:「係媽咪有關心我有幫過手,老公冇安慰我當時仲鬧我自己攞嚟添!」講到呢度,林雅詩已經流晒淚:「據我所知,應該冇第三者,起碼從來都冇小三打過嚟俾我踢爆.但係老公結婚前已經係工作狂,結婚後就更加少見人,頭嗰幾年都仲勉強,五年前開始大家索性分房瞓……」即係兩公婆五年冇性生活?「係呀……」
「一嗌交就掟爛嘢」
生完仔有抑鬱,曾經諗過跳樓自殘,最近復出又在手腕位出現離奇傷痕,被問到係自殘定俾老公虐打,林雅詩就堅稱唔係溫文英郁手:「佢虐待我唔係身體上,係精神上,又唔理我又唔照顧我,到睇咗報導知我出寫真,仲話以後各行各路.我哋前幾個月都炒過大鑊,我一嗌交就會好激動掟爛嘢,真係唔係佢打我又唔係我自殘.講真我哋講離婚已經好多次,但我自己單親家庭長大,始終想努力為個小朋友維持呢段婚姻.雖然𠵱家住緊層樓我有一半業權,但係佢(溫文英)買,佢又做開生意數口咁精,我唔排除最後得個桔,結婚十年乜都冇囉!所以𠵱家都接定 job做,最壞打算一定要爭到個仔撫養權,靠自己囉!」
有得靠老公梗係好,冇得靠,圈中仲有楊思琦,趙頌茹大把例子,女人仔一樣得!
得半層樓
十年前嫁俾正職工程師,家族經營鋼鐵生意嘅富二代溫文英,表面睇落嫁得風光,實情十年來除咗居住嘅西貢寶珊苑豪宅有一半業權,林雅詩話老公只付囝囝使費,不過物業 03年用 253萬買入,家陣市值超過 900萬,點都有賺.
高峰引退
02年為咗當年嘅男朋友,𠵱家名存實亡嘅老公溫文英淡出幕前,當年林雅詩做女主角拍吳彥祖,喺艷星界都算係一線,稱得上係為婚姻放棄事業㗎.
艷星最緊要嫁得好
做過三級片女星的林雅詩,最近復出拍寫真但驚爆與老公面臨婚姻危機.雖然林雅詩婚姻路出現暗湧,但不代表艷星感情路難行,反而有些艷星還嫁得好,最佳例子首選葉玉卿,自 96年嫁給美國富商胡兆明後,一直做少奶奶,唔少人羨慕死.
葉玉卿
85年得第 1屆亞姐季軍的葉玉卿,曾拍多部三級片, 96年嫁給美國華裔富商胡兆明後,已淡出演藝圈.她和丈夫共擁有私人飛機,銀行,超市,古堡等,兩人身家約 80億港元.
麥家琪
93年參加香港小姐落選的麥家琪,出道 19年來拍過多部電視劇及電影, 02年曾以全裸演出電影《偷窺無罪》而聲名大噪.不過 06年下嫁香港大律師王國豪後,已淡出演藝圈.
翁虹
同葉玉卿一樣 89年參加亞姐獲冠軍的翁虹,亦曾拍過《滿清十大酷型》等多套三級片,更有大膽演出.雖然離過兩次婚,但自遇上從事健康產業及網絡科技產業的年青才俊劉冠廷後, 06年開始由美國移居上海,一直過着幸福生活.
溫碧霞
由 80年代演出電影《靚妹仔》起家的溫碧霞,亦拍過三級片如《驚變》等,曾作大膽演出. 15年前下嫁香港富商何祖光後,已專心照顧家庭,做幸福少奶奶.
採訪,撰文:娛樂組
攝影:攝影組


text:
其實想幫小豆戒片好耐ga la, poo poo 就成功左好耐,想去會出聲叫我地帶佢去廁所去的,不過wee wee 未得.之前有間唔中試下唔俾佢著片,但係一瀨濕我就會幫佢著番片,因為要抹實在好煩.遲D小豆開始返學,本新生手冊話要小朋友自己懂得上洗手間大小便,雖然老師話未得的話,書包內帶定片片就得,但係可以的話我都想快D幫佢戒左佢, 始終成日“UP”住唔係幾舒服.其實之前婆婆都想幫小豆戒片的,奈何一個湊兩個真係好難搞,所以唯有等我唔駛返工,擇左尋日帶丫
be 去佢屋企住幾日,等我可以專心幫小豆戒片.
戒片大作戰
Day 0 (7月29日)
瀨濕次數: 2次
先帶小豆屙左先,之後嘗試唔俾小豆著片,30分鐘至一個鐘問佢一次要唔要去洗手間.因為有去屙過,所以兩次都唔係瀨到成地都係,只係底褲濕左,不過地下無濕.兩次都係玩玩下瀨,同埋係佢屙濕左自己話我知.不過因為細佬仲未過去婆婆屋企,瀨濕兩次後我都係幫佢著返片lu...
Day 1 (7月30日)
瀨濕次數: 0次
屋企:正式開始~~ 唔著片,隔30分鐘至一個鐘問佢一次要唔要去洗手間, 夠一個鐘唔理佢話有無都帶佢去屙 (次次話無,帶佢去屙都有ge.. =_="""), 仲要每次都同佢講D玩具唔會走,你瀨尿就濕晒要洗反而無得玩,媽媽都係去洗手間屙唔會屙落褲度, blah blah blah blah blah.... 係咁洗佢腦, XDDD.... 加埋之前o個晚條片唔知點解漏尿,搞到小豆一起身話要換片先(平時食奶大過天),我仲唔加重藥話D片咁差ge, 唔好著啦...
出街:咁啱約左小檬媽o係屋企樓下lunch,膽粗粗出門前同佢去一次,然後唔著片出街,食食下話要去屙,嗱嗱聲同佢跑去廁所,點知係false alarm, 洗完手返去一坐低,又話要去,都係著返條片先,咪左住晒.
有左晏晝的經驗,夜晚都係著返片先出街, 行左幾個鐘佢都無話要去,我都無特別問佢駛唔駛去wee wee.. 不過後來佢突然話要去,雖然有著片,但係我唔想佢confuse, 想佢知道wee wee係要去洗手間屙, 我同佢即刻o係商場怒奔去toilet (好在elements 人少,廁所格數多),小豆仲要一路跑一路講 “嗱嗱聲~嗱嗱聲~” , 超搞笑, 亦成功去到! :)
Day 2 (7月31日)
瀨濕次數: 0次
屋企:都係同尋日一樣, 定時提佢去.訓醒晏覺條片都係乾爽的,一起身就帶佢去.諗住聽日開始問少D,睇下佢會唔會出動提出
出街:去屋企附近唔著片,出門口前去一次先,無瀨到.朝早陪我去銀行,返屋企途中話好急,好彩返到屋企樓下商場,又跑跑跑去洗手間,但係去到又無得屙,於是帶佢返屋企,返到去又有wor...下晝訓醒先去吉吉島睇下貓,買雞蛋仔,陪我飲杯咖啡,之後返屋企屙完再落街踩單車,成功過關.
夜晚約左爸爸,驚未必隨時搵到洗手間,所以著左片出街.o係地鐵站等緊,佢話好想去,但係附近無洗手間,我唯有叫佢屙落片片度先.之後爸爸到左,佢有叫爸爸帶佢去搵洗手間,但係因為約左人,上到去又唔記得左.之後去左又一城,我問佢係咪想去洗手間(已經過左個幾鐘),佢話係,同佢去時發現條片好似無mud濕到,唔知會唔會係忍尿呢?
綜合呢兩日經驗,唔知小豆係咪鍾意靚D的洗手間,去街都係去D大商場方便D,同埋有心理準備隨時要怒奔去洗手間...
btw,... 細佬去左婆婆屋企住,小豆今晚問我細佬返黎未,掛住細佬wor... 咁你快D戒片成功啦~


text:
Thursday, 29 November 2007
逆轉裁判
NDS 出 d game, 十隻有九隻半係垃圾, 但係有個系列我好鍾意, 鍾意佢o既玩法, 角色, 故事, 對白; 第一集o既音樂亦非常出色, 可惜後來越走下坡. 呢個系列o係日本叫逆轉裁判, o係北美叫 Ace Attorney: Phoenix Wright. 呢個 game 入面幾個主要角色我全部都好鍾意, 特別o既係我連主角每一集o既頭號敵手我都好鍾意. 我未玩完第四集, 但係 so far 我最鍾意係第三集, 因為有好多驚喜, 可以控制主角已經死o左o個個女師父, 同埋第一集o個個敵手, o個幾個段落好好玩, 有新鮮感. 而第三集最後o個個故事亦係咁多集中最好o既一段故事, 個結局好感人. 其實呢個系列雖然 d 對白好多都唔正經, 成日搞笑, 但係 d 主角o既經歷都好悲慘, 不過亦因為咁, 而加倍得人鍾意.
成日聽有人講話會為o左 cooking mama 買 NDS, 佢地都痴線. 但係如果有人話為逆轉裁判買 NDS, 咁我覺得都合理, 因為角色故事都令人印象深刻, 只有少數好 game 可以做到呢點.
Posted by Howtindog at 16:56
Labels: 打機
0 comments:
Subscribe to: Post Comments (Atom)


text:
琴日嘅大新聞係咩?就係吳克儉老婆死撚左.然後,網上就一堆混戰——有人話吳克儉抵死,跟住另一批人反駁,話大家點解要咁樣攻擊政敵,呼籲大家緊守「禍不及妻兒」嘅道德倫理.
問題黎啦,呢個係咩嘅道德倫理?
人死撚左,係無感覺架
首先,而家唔係任何一個反對派,搞咩暗殺行動,殺死左吳太.吳克儉老婆嘅死,絕對唔係鬧佢老公嘅人之責任.
跟住有堆人就話:「人都死左啦,點解你地唔可以積下口德?」
問題係,人都死左,你就算點鬧個死者,個死者都唔會聽到,所以根本唔會對死者有任何生理或心理嘅傷害.
要搞清楚,而家啲人鬧或者詛咒,係純粹令人見人厭嘅吳克儉難受.呢個亦都係市民對付吳克儉嘅其中一種最廉價,但尚算高效嘅抗議手法(如果吳克儉真係愛佢老婆嘅話),用黎表達我地嘅不滿.
香港人,別再虛偽吧
點解中共,港共政府可以越黎越肆無忌憚去欺負香港人?就係佢地睇穿左你地班香港人鍾意企係道德高地,一切以道德行先,唔敢埋身肉搏.而家都唔係叫你搞咩革命,只係有班人詛咒下吳克儉老婆發泄不滿,等吳克儉難堪下,就有一班「道德塔利班」衝出黎話咁樣做係唔符合道德倫理.
咁樣打仗,當然死撚硬啦.上到戰場,望到對方有老婆,有仔女,就唔敢傷害對方,難道你覺得咁樣做仲會有贏嘅可能?又難道你覺得你善待敵人,敵人就會善待返你?如果吳克儉真係會善待香港人,就唔會咁多香港學生自殺嘅時候,成個教育局都依然on99乜都唔做啦;更加唔會City U冧樓嘅時候,吳克儉嘅第一句話竟然係慨歎自己無得放假啦.
咪咁天真啦,香港人.你既然好憎港共,中共,咁就唔該誠實啲,唔好再咁虛偽,你估打贏一場仗,真係靠道德感召架?


text:
除左 Rose 香味之外, 另一種可以燒到我買野既成份 / 香味就係 honey 啦, Nuxe 呢支 cleanser 其實想試好耐, 但因為太多野未用完, 同埋 sasa 唔係成日見到有貨, 所以一路都無機會試, 早排屋企 cleanser 清得七七八八, 又咁啱見到 sasa 做特價, 所以買黎試下
名 稱 : Nuxe Face Cleansing and Make-up Removing Gel
價 格 : $98 (原價 $245)
容 量 : 200ml
$98 真係好抵玩, 所以都貼住激筍價, 耐唔時都會見做特價 $128, 原價我就一定唔會買啦, 差唔多貴成倍
質地淡黃色, 真係好似 honey 咁, 初初用覺得香味有 d 濃, 但用用下就覺得淡 d,仲好好聞, 好香 honey 味添, 真係好似用 d 真 honey 黎洗面咁, 而且用量唔需要多
個名寫住係 Make Up Removing Gel, 但我就未試過用黎卸妝, 都係用完卸妝油先用佢, 所以唔知佢卸妝效果好唔好, 但我諗普通防曬還可以, 但彩妝,防水眼妝, bb cream 呢 d, 都係卸得唔夠乾淨
雖然無咩泡, 但都唔會話洗覺得洗唔乾淨, 過水後都幾爽
潔力唔算好強, 但冬天用佢真係唔錯, 用完唔會乾, 有少少滋潤感, 同埋香味仲會停留一陣, 朝早用完特別醒神,
價錢又抵玩, 我用左 2個幾月, 都只係用左半支, 有特價就真係試得過, 佢另外仲有支係 face & body 可以用既, 就大支
d, 但我覺得呢支特價都唔貴, 唔需要用 body wash 黎洗面咁慳啦


text:
終於都出發去台北啦,講左成年以家終於可以去到,一陣坐中華嘅00:10機,去到台灣機場唔知有咩坐車呢,又要通宵,希望我頂得住啦
4月25號我嘅小學同學結婚啦,佢地拍左拖差唔多10年,真係好勁,我同佢好似由幼稚園至到中學都係同校,小學時好fd架,但到中學因為唔同班,所以分開左玩就唔同左啦,見到佢簽紙個刻真係好感動,佢同佢老公仲搞笑呀,佢就未讀已經喊,佢老公就讀錯晒
大家唔好誤會我結婚,其實我係想講Pong嘅同事(用H黎稱呼),佢5月廿幾結婚啦
上年年尾我買過一隻海星bb係公司養,21號同事話要幫佢個隻換水,咁我攞我個隻黎睇下,佢成個禮拜無郁過啦,之後我用牙籤篤佢,慢慢變左粉呀,原來真係屎左喎,一隻唔洗點理佢嘅海星bb都可以比我養死左...
昨日星期日Pong唔洗返工,10點幾同我落街食完早餐,返到屋企睇埋個套日劇咩主播之後就開始同伯母一齊執野,今次好醒啦買左口罩,因為我星期六個日打丐嚏打到我死呀,執到1點幾佢爸爸都返黎2點幾去飲茶,飲完茶去左工廠區個面有個傢私庫,咁我同Pong兩個去睇,之後去APM買票睇戲
今日短週唔洗返工,11點幾起身擦完牙就開始整好個紙皮箱執野啦,執左四大箱野仲有D野都唔知點執好,之後就去數下錢,係Pong儲嘅散子,有成三千幾蚊,又重喎唔知報紙檔要唔要呢
我今日開Pong個facebook見到佢弟弟個女朋友打左句野,睇完之後我叫Pong睇,佢就覺得好過份洗唔打句咁嘅野喎,大家唔好誤會我check pong野,而係我玩petpet同restaurant啫


text:
六月二十九日
札榥清涼可愛 定山溪天氣良好
♡ 楽しいhokkaido-Day One-定山溪 ♡
一落機 媽咪好心急開喼倒水比我飲喇 由第一日至第四日 我都係飲香港嘅水 佢地話軟水同硬水始終有別 未煲過嘅 都驚我肚仔痛 破壞大家興致就唔好啦 都係帶三樽水好d 同行嘅媽媽都係咁 仲要大家都係帶屈xx tim 嘻嘻 ....
未講今次團友tim 一共三十一人 唔計我地 仲有兩個family有小朋友架 一個三歲大嘅姐姐叫Ashley 另外仲有兩個哥哥 喺加州返嚟架 佢地都講英文 識少少中文咁啦
札榥唔係太凍 姑媽好好呀 喺媽媽執喼嗰陣 買左枝橙汁比我 呢啖係我第一啖嘅北海道果汁 而姑姐就比左d cc leomon比我飲 我好鐘意呀 一邊等旅遊車一邊飲...
好快架車就到喇 大約兩個鐘車程就到目的地 ~ 定山溪 呢度係一個好大嘅溫泉區 同登別都有得揮架 嗲吔媽咪honey moon嗰陣去過登別 依家去埋定山溪就perfect喇!
攞左key上房 媽咪一打開門 哇!!! 大家都好鐘意呀 好開心呀 間房好大好靚 我都係第一次要訓榻榻米咋 上次去富士山間酒店都係訓床 今次就真真正正試下訓"地下" 嘻嘻 我最鐘意訓地下架喇 難唔到我丫!
拿拿聲換完衫 我地就落去食一個絕頂正嘅自助餐 全晚嘅食物都好好呀 一d都唔似跟團食嘅野 有佢地最愛嘅甜蝦刺身 牡丹蝦刺身 南蠻蝦刺身 章魚刺身 吞拿魚刺身 統統都係任食 特別係蝦嚟講 d蝦唔係平價蝦 有好多都有靚蝦春架 佢地食左好多... 而我就反而食意粉同肉肉 仲有雪糕 之後我見到佢地狂食chesse cake 哈哈 一家人又食又傾計 好開心!
食飽飽 我地直情著左件浴衣去行街街呀 一路上見到好多有關河童嘅野 可惜天黑影唔到 唯有聽朝早d起身睇啦...
去到便利店 我地買左定山溪繪馬啦 零食啦 仲有花火呀!!! 媽咪一早問定導遊哥哥 哥哥話第三晚嘅酒店可以玩花火 於是我地買左手揸花火 留返第三晚玩!
姑丈嗰晚買左力力 (朱古力)比我 仲有啫喱 原來姑丈都好好人架 我開始鐘意同佢玩 但始終唔敢比佢抱...
返上樓 媽咪飲左一包明治鮮奶 佢話好好好好味喎 而大家都陪我玩左好耐 哈哈 大家有冇見到我著浴衣呀 導遊哥哥醒架 呢件係最細嘅碼 靚唔靚呀? 同佢地嗰件一樣架! 我好鐘意 不停fing袖呀 嘻嘻!
媽咪仲set埋stand影張合照先 好好留念 ... 影完相 我一見到榻榻米就癲晒 係咁企起身再撲落d被鋪度
佢地比我搞到好開心 最後...我中左頭獎...佢地都繼續笑我 衰人嚟架! 房中大會一直玩到十點幾就各自返房覺豬咯!
我真係要訓喇 聽朝再同大家去玩啦 早抖!
媽咪就慘喇 去旅行好少訓唔著嘅佢 居然訓得唔好 點解? 因為嗲吔開多左一盞燈 媽咪就訓唔到喇 哈哈!


text:
零九年七月一日
天晴 titi二十三個月快樂!!!
♡ 楽しいhokkaido-Day Four-
富良野_Farm-tomita II ♡
媽咪催命符咁叫我地快d影 驚一陣陰天同落雨呀...好彩 我地喺d田度影完相都仲好好天 影埋薰衣草田寫真都未陰過天呀...
於是我地再去埋溫室影相...溫室d花都好靚 我坐左喺個筍位監視佢地 唉 好舒服呀 唔知下次幾時再有機會去旅行呢 我同媽咪一樣 都好鐘意好enjoy去旅行呀
行完溫室 時間無多喇 我地要去食飯飯喇
嗰度好多野食 我地揀左一個好有農莊田園風味嘅咖喱飯店開餐 咖喱飯店隔離就係賣富良野蜜瓜嘅地方
見到蜜瓜咁香咁靚 我地點會放過丫 媽咪買左兩轉呀 哈哈 但真係好好食 講到呢度 我地又諗起訂左嘅夕張蜜瓜...我地訂嗰個夕張蜜瓜係"秀"嘅 一定好好味啫
除左蜜瓜 仲有一間賣蜜瓜味嘅麵飽店 我地冇試到呀 因為媽咪話聽到幾個團友都話一般咋...
我地坐低左 呢間店嘅咖厘飯真係好唔錯 我都食左少少咖喱 加多多白飯呀
好快食完餐咖喱 我地就衝左去食薰衣草雪糕 聽人講薰衣草雪糕一d都唔好味 但一場嚟到 點都要試下嘅
媽咪食左一啖就話似"白花油"味 之後佢走左去買富良野出品嘅奶奶飲 整枝雪糕比左我 唔...我都覺得唔太好食 同之前食嘅蜜瓜味雪糕 差得太遠喇 但基於冇其他野揀嘅關係 唯有慢慢食埋佢啦 咭咭 仲食到成口都係 比人笑tim
媽咪真係去買奶飲呀 佢低b架 無啦啦晏晝走去飲奶 佢笑笑口出嚟都係嗰句 "一場嚟到 無理由唔試丫嘛"
就係呢枝奶 為我地富田農場之旅畫上句號...


text:
我日日見佢其實就應該唔會咁覺
但d 鞋仔就話比我聽,
本來好fit o既拖鞋一陣冇著啫d 腳指就飛晒出o黎
本來大好多o既鞋仔而家又好似唔差太多
開頭仲話阿女隻腳偏細, 而家睇o黎佢都大有可能遺傳到佢阿媽o既大腳八,
"著40號鞋, 潛水唔駛蛙鞋!"
呢對D&G 拖鞋仔我印象中(幾個月前)係GOOD FIT, 話晒都23號size, 佢而家都係著23~24
但估唔到而家細到D 腳指突晒出o黎!
又衰喎, 果時佢腳掌冇乜肉, 著拖鞋甩下甩下咁, 驚佢唔識著仆親
咪諗住擺多一陣, 點知而家佢腳掌拉長發展, 又唔啱著了
另一對FENDI MARY JANE 鞋仔, 買左27 碼SIZE,
諗住起碼等一年先啱
但早幾日拎出o黎又勉強可著到喎
雖然都係大, 不過著出街都叫可以, 唔會甩,
對鞋身偏slim, 如果腳肥肥o既小朋友可能著唔到, 小齊而家都話係啱啱ok咋
前幾日約左成班uncle auntie 去食4月之星生日飯,
第一次著襯埋新o既 miss grant 外套, (雖然有d oversize, 因買左6歲size!!)
但overall 都幾好睇, 好elegant!
不愧為敗家媽媽最喜歡o既童裝brand之一
是日靚衫: microbe and miss grant cardigan & legging
fendi kids accessories


text:
吃完午餐就去搭小巴返屋企,係小巴上聽到收音機話掛左3號風球,不過一d雨都無喎~
即時諗起下午仲要唔要番幼潛呢?我記得手冊寫住話3號風球係唔使番既~
本來都諗住唔使番,點知返到屋企發現我miss左個call喎,原來係幼潛既bonnie姨姨打黎,話今日會照常呀(可能因為之前已經停左課3星期,再停可能都無時間補堂啦)~
好在今次既3號風球無點落雨...我地出發同返屋企都唔使開遮呢~
可能都因為打風,今日得4個bb返黎,仲要有1個扭眼瞓,成堂都唔肯玩,結果就只有3名寶寶上堂勒~
開頭既唱下歌仔,摸下唔同質感既東西,之後就係推大波波勒~
今次推大波波,梁姨姨話係要bb學反手推個波出去既,因為平時都無咩機會用反手,abby都算掌握到梁姨姨有讚囡囡呀~之後就要bb扶住波波企係度,呢個環節abby做得最叻....一來波波係有一粒粒突起既,囡囡唔怕摸到...二來姨姨們係不斷係度拍打緊個大波,即係bb們係扶住一個震動中既波波,但係囡囡依然扶得好穩陣....三來我係無扶住abby架,只係係佢後面...abby表現出色,令兩位姨姨大讚(因為兩位姨姨都記得abby係唔肯爬既)
而今日既重點環節就係爬過障礙物,呢樣對abby黎講真係好有難度呢,因為abby仲未爬麻~不過abby一樣要試,仲要今日得3個bb玩,好快就輪到,要爬好多次呢~
梁姨姨個邊首先好似個小滑梯咁既,首先要爬兩級,之後爬幾步就落斜....然後相反方向,上斜先,之後爬幾步就落級....而bonnie姨姨個邊就好似跨欄咁,一個矮d一個高d,不過就係要爬過呢兩個欄~~
頭個1,2 round,abby都未有發脾氣,雖然郁幾郁又放軟左手腳,不過都算係完成到(唔好誤會,abby無爬既,係姨姨扶住佢黎郁)...不過到3,4round,可能開始攰加上佢本身唔鐘意爬,所以開始有喊下,或者成個攤係度休息,總之就唔願意玩落去....最後勉強叫完成左啦~
今日可能少人,最後梁姨姨都有少少檢討...abby呢,已經進步左好多,不過都係要係屋企同佢做多d爬既活動喎....希望囡囡keep住進步,下次上堂可以爬比大家睇啦~


text:
其實係準備囡囡出世所需既用品,我算係一個嘆慢版既準媽媽,可以因為唔係自己用,又咩都唔識,所以唔似籌備結婚時咁緊張去周圍睇,就算一樣有上討論區睇資料都好少留言,我自覺同結婚時相比係相差得幾遠呢~之不過老公既表現就同籌備結婚時相反,佢好樂意去了解bb用品,亦好鐘意買,唔會好似搞結婚時得我一個人理~~
不過,我還是定時定候上網了解最新資訊...好似呢幾日從其他準媽媽處得知Huggies初生尿片(35片)做緊大特價,由原價每包$5x減至$29.9,都真係好似幾抵,不過就話好多萬寧已經斷貨....我琴晚同老公講起,老公就話咁就等我去睇下有無得買啦....點知我公司個邊既萬寧真係無晒貨,反而老公番工個邊就有,佢仲猛問我買2包會唔會少得滯,使唔使買多幾包?
其實我唔係無諗過買多幾包既,不過一來唔知囡囡會唔會大得太快,可能好快會由初生尿片轉去細碼尿片,我驚買多左會浪費....二來雖然好多媽媽對huggies既評語都唔錯,不過始終都要囡囡用過先得o岩唔o岩,原來尿片仲有好多唔同牌子,好似話日本牌子既更好,所以都係唔好買同一個牌子太多,免得想試其他都唔得~~
其實之前都係不同場合拎左d贈品尿片(6條Huggies NB同1條Pampers NB),我諗應該仲有機會再拎多幾條贈品尿片既,都係買住2包先啦~~
講真,我對買尿片呢個行動覺得怪怪的,因為自己從來都無諗過會去買尿片番屋企,估唔到宜家發生係自己身上~~
睇黎我要努力d,開始放多d時間去了解唔同bb用品既牌子同價錢,似乎我要set up番一個格價excel表先得勒~~


text:
話咁快就完佐個weekend, 又要返工啦... 今日仲要八點半前返到公司添喎, 因為逢星期一有朝礼, 係日本公司既"傳統", 即係全公司既人企晒係度講吓野, 然後每個星期會有同事負責講3分鐘既speech, 話題自定. 所以雖然我返工搭地鐵只需要半小時左右, 但我今日六點半就起佐身, 然後八點就返到公司.
今日我要負責做講speech果個, 我主要都係自我介紹吓, 講得唔流利, 唔知D同事明唔明我講咩. 不過總算無驚無險咁應付佐.
今日lunch唔駛食飯團啦, 因為有同事叫我出去食飯, 今日同佐3個男同事出去食, 其中兩個係負責教我做野的. 高級D果個仲請我食飯添喎, ご馳走様でした.最衰出去食飯果陣太怱忙, 唔記得帶相機, 所以無相睇lu.
今日放佐工後同流沙包去佐涉谷, 我地今日食拉麵, 我叫佐碗普通既醬油拉麵, 流沙包果碗叫つけ面, 好好食架.
食完飯又係夾公仔時間, 今日又駛佐好多錢啦, 收穫好一般, 夾唔到毛公仔, 真係好敗家呀...
呢期好興鬆弛熊, 間間機舖都一定見到:
小忌廉既景品呀, 係咪叫阿寶同嘉麗? 我好鍾意個小星環架:
流沙包今日去佐上野meet個friend, 順便買佐好多生果返黎呀, yeah!!
聽晚流沙包就要返香港啦, 得番我一個, 嗚...


text:
一早起身已嚷住要拆禮物砌 lego!
而家都唔駛媽me幫手,自己識睇menu,知道用邊舊砌去邊個位
其實我覺得玩lego,砌既過程最好玩,真係可以唔停咁砌落去!不過而家呢D lego有埋人物,妹妮就會玩埋 role play,拎住其中一個人物,我又拎一個咁玩角色扮演.妹妮記得晒my friends lego入面D 人名架!呢盒既角色唔同上一盒,而家儲左有4個角色了!
今次呢盒係cafe, 有晒枱櫈,食物,好精緻架!
眨下眼已經見到初形了!
妹妮都好心急唔想停手,沖完涼即刻再砌
話咁快就砌好晒了!!間餐廳可以開檔了,即時已經有兩個新顧客!
加埋隔離寵物診所兩個公仔,而家有4個可以分擔客人同待應潻!
上星期,放暑假了!妹妮成日問幾日去食buffet...我地真係好似好耐無食過buffet呀,於是呢日去左太古城,先睇Lego.嘩,好勁呀!!砌得好靚呀,真係搞到我都想砌埋一份呀!
成個倫敦大笨鐘就在眼前,係屋企想砌都要有番咁大個地方安置先得!
呢個 Lego展覽真係開正妹妮果瓣
my friend 入面既公仔呀,不過只有妹妮至記得佢叫咩名!唔記得講下,妹妮好鬼鐘意著裙,因為靚喎,平時都係我地揀衫比佢,但係星期日我地就比佢自己揀著吽衫,佢叫星期日做‘Choosing day'
其實 Lego真係好有創意呀,細個時記得好似丹麥有個 Legoland,而家馬拉都有,好想有機會帶妹妮去玩下.本來今個星期打算同妹妮暴走台北4日3夜,點知發現佢個passport仲有5個月夠期,但係台証要有6個月剩先得,於是去唔成...8月d weekend又排滿節目,月尾又要考鋼琴,所以今個暑假無旅行去了
繼續 lego tour,原來呢度展示左好多唔朋地方既名勝架!真係好仔細架
羅馬鬥獸場
俄羅斯, 中國,日本,差唔多全世界都有一個地標係呢度展出,行一個圈就好似環遊左世界一週一樣
妹妮話咁多座 Lego之中佢最鐘意就係呢座天壇,因為好靚咁話喎!
呢個係墨西哥一個小村,但係佈滿七彩小屋,好得意呀,我想真實地方一定好靚!
行完 Lego tour,終於去食buffet 了,不過呢度係半buffet,只有頭盤同甜品係任食,主菜就係order既.
諗下諗下,對上一次食buffet真係好耐好耐之前了!好似舊年既暑假公公生日??咪成年前?唔怪得妹妮咁開心啦!
呢日仲有𥦬口位,不過出面天氣就麻麻地,有時有陣雨
我地有3個主菜,諗住pasta cheese ball會啱妹妮,點知原來係炸意粉皮入面係芝士
個賣相好吸印呀,但佢又唔係太好呢D炸野
妹妮話都係三文魚好食D
同埋媽me的baby back rib,妹妮就偷食薯條!
好彩甜品都任攞,仲有雪糕食!妹妮好鐘意行出行入攞野食,所以都係普通buffet吸引D,但係食半buffet 妹妮都有半價,咁又變得抵食左!
最近搞番D舊相,見到呢幾張舊年9月影架喇,當時買左個car seat比妹妮,可以坐到大個都得,佢急不及待試坐!睇番10個月前D相,佢當時個樣細個好多,cute好多呀!


text:
人人都話中學係人生最美好,最難忘嘅階段,因為最老死嘅朋友一定喺度識,可以同高呢過自己嘅老師打成一片,亦師亦友,而呢段日子亦都係人生最自由嘅時刻.當然,我都好認同,不過以上並非最主要原因,而係出於學校一直以來嘅 on9 規矩.
1. 「驚」字掛帥
如果各位學校比較平民化少少,而唔係傳統名校,都幾乎可以肯定廁所係冇廁紙.點解﹖官方答案話係「驚學生玩廁紙」.我就聽聞過自己學校當年係因為有學生整濕廁紙周圍丟,所以校方後來就冇再放廁紙入廁所.你可能覺得呢單會好荒謬,不過實情係重有大把建基於「驚」而唔做嘅理由.
學校有蚊,佢會唔俾賣蚊怕水/蚊貼,因為驚學生 9貼/9噴.
唔俾學生儲埋報紙攞去賣,係因為驚學生分錢分唔均會隻揪.
唔俾學生喺課室食嘢,又係驚學生會整污蹧晒啲地方.
唔俾 set 民主牆,就係驚學生互屌誹謗.
唔俾學生拍拖,係驚會影響學業.(呢個會等間講)
問題來嘞:係唔係單純怕揹飛要「驚」所有嘢,而唔去正視問題﹖學校整整埋埋咁多嘢,我明係為學生好,不過佢地係冇喺學生角度去諗個問題究竟有幾逼切,影響幾咁大.再攞返廁紙案做例子,你可能會屌學生唔自律唔帶紙巾;若果有帶,但係用晒,你就會屌佢帶唔夠紙巾.喂,去廁所要用廁紙係人之常情,除非係有學生去打飛機啫,如果唔係吓吓拉到落學生責任問題度根本就於事無補.再者,唔通學生自己有紙巾就唔會周圍丟?你自己都知啦,咁大個人,玩一次唔厭,兩次都厭啦.
2. 龍門任擺
呢個大家見唔少,唔洗多講,係想同大家講一講自己學校校報一例.
我當年做學生會某職位,成 team 人由競選開始已經話辦校報.當選之後我地想攪,所謂顧問老師就話「攪好實際政綱先啦,急唔來」﹔時值十二月,學生福利同大政策都計劃好,攪好晒,只差校報未攪,當講到投稿一欄,佢地又話「太自由啦,驚學生互屌.」好,我地攪埋先審閱,後刊登嘅方式,喺改動情況下通知作者徵求同意先做,佢地居然又可以話「傳媒審查﹖得唔得呀!」加加埋埋,連埋兩三個顧問老師拖審閱程序,成份校報到學年尾都未登到.
呢度唔係要怪邊個,亦唔係追究責任,但係學校連自己標準都冇劃一就指手劃腳,攪到學生會乜都做唔到,你唔含撚重有咩價值﹖
3. 矯枉過正
呢點我會喺儀容上面去講.
我到而家都唔明,點解學校(特別係自恃地區名校嗰堆)咁鐘意捉校服儀容.我唔係講唔攝衫呢啲咁低層次嘅嘢,而係冬天著羽絨同鞋都要俾人屌.
冬天嘅日子日日得嗰十一二度,著下絨係正常不過嘅事,你都好自然覺得可以著返學;但係作為門神嘅訓導大人點會俾你走得咁易﹖羽絨限顏色都算,我重聞說過有學校會將成件事推向極端,要求學生要著晒所有學校嘅冷衫,風褸,加埋校褸先俾著埋羽絨.屌你老母,著著埋埋咁多,我跟民建聯去北極搵企鵝都唔洗咁著,又唔諗吓著埋咁多會幾咁唔方便,佢居然重要學生咁樣亂來,傻的嗎﹖
呢單都重未夠,唔係冬天都好,平日著塑都要限呢樣,限嗰樣.皮鞋一對,著來返學根本唔會有咩問題,都唔會有人在意,但係訓導帝國就偏偏鐘意整色整水,有學校唔俾著板底鞋都算,重要連對鞋有冇線都要限制.今次又咩原因﹖「因為通常貴鞋呢都會有線嘅,如果同學注意到人地對鞋有線,就好容易造成啲階級問題.」睇來今次左膠得到階段式勝利,因為今次連學校都認同階級鬥爭係會喺學校發生,重唔俾啲掌聲自己?
4. 極端保守
「中學生應否談戀愛」呢條喺辯界簡直係萬年題,因為永遠都會有人屌,而引起咁大爭議嘅就正正係學校本身.
我量化唔到而家有幾多間學校唔俾學生拍拖,不過捉拍拖呢個行為完全係小學雞:捉到嘅,輕則俾人捉落訓導處禁錮成日俾人盤,重則可以被停課.學校論據永遠都話係為學生好,驚成績變差,算啦,我廢事喺度辯論,支持中學生拍拖,要搵嘅 Google 大把;okay,大家價值觀由一開始就唔同,根本就冇說服對方嘅餘地,大家只要和平理性,互相包容,實行師生一家親就唔會有衝突,但係學校偏偏就鐘意逼人做唔鐘意做嘅嘢,夾硬將自己價值觀套喺學生度逼人接受.我好想知道,如果有學生結埋婚,學校會點處理.
講咁耐其實都差唔多,歸根究底,其實係學校根本上唔會考慮自己有咩邏輯,自己話咁就咁.有好很多家長成日話學校一定好,咁我想問一句:你想你仔女用自己個腦去做人,定係用人地個腦去做人﹖對我來講,幼稚園係令學生探索世界;小學係訓練紀律,初步建立知識;中學係培養自律同其他人生價值觀,而非再單純追求知識;大學就係將理論同所有人生經驗付諸實踐.而家咁睇,中學就係做緊小學嘅嘢—紀律,仍然將中學生訓練成機械人.一邊箱就要培養學生批判力,另一邊箱又諸多阻撓,成個環境根本就唔會俾學生發揮到自己能力.
整個中學生涯,學生都被「紀律」兩個字約束,難怪多數人上到大學之後唔係變野獸,就係做姣西.出現呢個現象,保守中學應記一功.
原文連結


text:
尋晚終於都去Match Frame揀相喇.
咁Final相數一定有加啦﹐係討價還價之後﹐加錢主要買Softcopy﹐同埋買在細相簿﹐可以入晒D相﹐而Softcopy又可以由佢地執番﹐原汁原味D.
開始睇相時巧遇阿Mic回Office﹐同佢打過招呼﹐但話晒係佢地舖頭﹐我都不便多言﹐本來想閒聊兩句問問佢工作有點點改變有無影響或辛苦晒佢幫我地執相哩D客套說話都全吞回肚裡.但希望對阿Mic黎講﹐工作都係開心o架啦.
講番D相﹐其實有部份比預期中失望﹐如石澳石灘果邊﹐企好近好近浪果D相﹐唔係Freeman映得唔好﹐而係我o既笑容﹐睇得出係好驚D浪擁埋黎或者太好風而吹到阿麵個頭亂七八糟﹐不過咁﹐如果唔好風又何來大浪果D相哩﹐所以唯有係哩堆入面揀覺得比較好o既一D啦.
係廠景,石澳,同埋山頂o既景入面﹐其實山頂係比較失望o既﹐可能因為塞車﹐去到都已經好晏喇﹐唔係映得好耐﹐同埋我係三個妝入面比較無咁鐘意o既一個﹐條裙靚就靚o勒﹐不過無在D Ruffles﹐就等於無o野睇﹐不過尋日睇相其實D相都好﹐係未做細執﹐所以有小小大隻妹﹐細執完可能好好多.最意外應該係麵啦﹐平時只見棚骨的佢﹐鏡頭下有大量雙下巴呀!!!
三個星期後就可以去睇D相執好晒o既版本喇﹐然後再揀邊D入大相簿﹐邊張做細相架同埋大相.尋晚我同佢地拎在三張Softcopy呀﹐其中一張係Studio入面執好在o既相﹐Wowowoo... 好正o丫!!!!


text:
煤氣爐, 抽油煙機都有manual, 居然我最緊張的焗爐個manual唔見咗, 有冇攪錯!
個焗爐只有符號, 一個字都冇, 點知邊個掣打邊個掣呀?
忍手忍了兩個多星期, 個設計師都未揾番份manual 俾我, 但真係再忍唔到手嘞, 決定撞吓彩, 睇吓自己禁唔禁啱掣用到個爐啦, 好彩俾我亂禁都開到用到.
開爐第一擊 - Basil, bacon and shallot bread.
新爐有個好處, 就係焗嘢時睇到裏面情況, 舊爐係睇唔到架.
睇成品, 似乎新爐太熱情如火, 焗得過火咗少少, 下次要較低温度.
整麵包整到有啲悶, 因為來來去去都係嗰幾個造型, 要諗啲新意先得, 但自己技術有限, 有idea都唔識整, 有冇人可以教吓我呀?
呢次我用了back bacon, 一啲都唔香, 下次要用番streaky bacon至得, 點都要有番啲肥肉先好食.
講番呢個焗爐, 覺得幾好用, 可以set開始和結束時間, 結束時間到會自動熄火, 唔記得睇火都唔驚會焗燶. 舊焗爐冇咁既功能, 只可以set alarm, 仍然要自己去熄火. 呢個爐有六個烤焗功能, 但講真有幾多個對我來說都分別唔大, 因為我都只係會用普通上下火加fan 和grill, 其他都唔知有乜用. 仲有defrost功能, 我真係唔知要嚟做乜, 要defrost我不如放入微波爐啦.


text:
琴老師每年都俾機會學生表演, 非常鼓勵學生當眾演出汲取踏台板經驗, 始終表演同係屋企練琴唔同, 上台既經驗咁難得一定要支持啦!
一年一度音樂會本來係科學館舉行, 點知 10 月都仲會打風, 科學館為安全計 3 號風球要取消, 大家都好失望.... 不過, 琴老師好快就搵到新場地舉行音樂會, 雖然冇科學館展覽廳咁靚, 但大家都好興奮, 好想上台表演呀!
今日隆重其事打扮到靚一靚架 ^^
就係呢個台喇! 我地早到, 一個人都未有, 好心急呀 :)
小明第 1 次公開鋼琴表演仲要第一個上台! 平時嬉皮笑臉既佢都識得緊張, 不過彈岩晒, 好叻仔呀!!
小慈已經係第 3 次上台表演, 今日亦唔係甚麼比賽, 但呢位小朋友緊張到彈完雞咁腳就想走! 其實你彈得好好好好聽, 發揮得好過係屋企練琴好多, 又有大細聲又有感情又彈得溫柔, 應該留係個台度接受大家既掌聲丫麻!
所有既演出者大合照, well done 呀!
多謝 Miss Sukey 既教導, 睇見佢地有進步, 最開心既真係莫過於老師
聽出耳油, 出年 encore!! 齋睇相係唔夠既, click 下面條 link 欣賞小慈小明既精湛演出啦~~~


text:
2013年6月20日
無法抗拒的誘惑... 戰利品包羅萬有!
旅行返黎後過咗幾日,終於算係再次整理過啲戰利品... 不過遲啲都要執多次房,好好安置佢地!既然整理完成,響正式開始講今次旅行嘅行程之前,等我都同大家簡單分享一下我嘅戰利品啦!
歡迎大家黎到商品發佈會!先有30週年慶典 歡樂幸福年 主題商品!全部都係金光閃閃架!
東京迪士尼海洋 同時舉行 米奇和Duffy的春日巡航 活動,我呢個 Duffy 粉絲又點會忍到手丫...
Duffy 熱潮尚未完結!仲有一啲用咗 Cape Cod 漁村做主題嘅 迪士尼小熊 相關產品!
除咗 歡樂幸福年 同埋 Duffy,呢啲收穫都係響兩大主題樂園買嘅!有一部份係 反斗奇兵 主題商品!
響園外都有唔少 迪士尼 收獲:一系列 迪士尼商店 產品!之後行街又買咗個 Oswald 手機保護套!
大家響旅程日誌應該睇到,今次童話之旅期間去咗三間博物館,我響每一間都有少少收穫呢!
黎幅大合照先!上年只需一張枱就放得哂戰利品,但係今次實在太多啦,足足要三層先放得哂!諗返轉頭,我可以將咁多野運返黎香港,都可以話係一個奇跡!我都覺得自己痴線!
我另外都仲有部份戰利品同 幸福童話之旅 冇咩關係,所以冇擺埋一齊影大合照.
日本出名衫褲服飾靚,我都買咗啲服飾俾自己著!而臨走前響機場亦買咗一盒櫻抹茶朱古力!
日本嘅商店好多時都會俾多幾個膠袋,俾客人可以獨立裝起每一樣商品;今次買咗咁多野,所以膠袋都特別多!我數過,有超過100個 東京迪士尼渡假區 嘅膠袋!
膠袋嘅前後兩面分別印著 歡樂幸福年 以及 米奇和Duffy的春日巡航 呢兩個活動嘅圖案;但係因為 米奇和Duffy的春日巡航 活動快將完結,有部份膠袋嘅兩面都係 歡樂幸福年 圖案.
幾經辛苦,最後將所有膠袋摺好咗,方便收藏!摺完之後都仲有一大袋!
迪士尼商店 嘅膠袋,不同大小會有不同圖案,但有啲可惜嘅係幾年前已經係呢啲圖案,冇轉過...
不過有一個特別驚喜!店員俾咗一個 鴨咀獸泰瑞 嘅膠袋我!泰瑞 近期響日本都人氣爆燈!
而買夠3000日圓仲有一個 小熊維尼 紙袋送!維尼 又響到食緊蜜糖,好可愛!
迪士尼渡假區,迪士尼商店 之外,其他地點嘅膠袋唔算太特別,惟獨係 小王子博物館 幾有特式!
冇錯,東京迪士尼渡假區 真係好強!佢地有能力令我心甘情願俾錢買咁多野返黎!成日都話 香港迪士尼樂園 嘅商品設計麻麻地,其實都有好處,起碼唔會令我買到破產!哈哈!
於 14:14
標籤: 東京迪士尼之旅2013 [商品]
訂閱: 張貼留言 (Atom)


text:
呢間餐廳我第一次試﹐ 不過我就好中意﹐ 而且好飽﹐ 唔似平時真係食少少﹐ 而地點又方便﹐ 所以
我叫0既escargot, 好味!!
我0既主菜﹐ 魚魚﹐ 真係好好味呀! 個skin好脆﹐ 好香口
老公叫0既龍蝦粉﹐ 個汁好味
甜品係creme brulee, 我的至愛
呢間就係我地去0既餐廳﹐ 位於Grand St & B'way
後記:
呢張相影0既時候係before我去洗手間﹐ 老公正在玩電話而我就enjoy緊個environment, 不過我影完之後就話佢成日掛住玩電話﹐ 無聊! 哈哈~ 當我去完洗手間之際﹐ 我杯隔離突然間多左隻錶﹐ 原來又係佢D鬼主意﹐ 哈哈!! 跟住叫我check我個email, 我睇完個email後真係好感動﹐ 因為有一個好愛我0既男人係我面前﹐ 雖然平時好似好悶咁﹐ 但都可以好romantic, 真係好開心! 不過之後都覺得好衰﹐ 因為原來佢唔係玩電話﹐ 係打緊個email比我﹐ 哈哈! 鬼知咩﹐ 不知者不罪
不過隻錶就比我係第二日退左﹐ 哈哈! 因為我唔捨得用好貴重0既錶! 我同佢講﹐ 其實有無禮物都唔重要﹐ 一個email都已經可以令我好開心﹐ 所以唔駛哂$係我身上
I love you, my hubby!


text:
講番生產過程,仲記得星期一淩晨時份突然覺得有D怪痛,之後開始感覺怪怪的,就叫醒老公同佢講,我話可能生得,所以我第一時間衝去沖涼同洗頭.之後食左少少野同執個走佬袋(係,我之前完全無執過,哈哈,因為真係吾知執咩好!),點知突然間,突然好多水出,成條褲濕哂,原來穿左羊水,所以立即叫醒老公同亞媽同我99,我同老公and亞媽就即刻去醫院,而99就負責睇住Hannah BB. 去到醫院,可能因為已經成4am, 所以無好多人,不過去到既時候已經開始有陣痛,但未係好嚴重,醫院既醫生檢查完後,見我開左五度,就立即送我去delivery room, 之後咪等囉. 其實個陣已經開始痛,但都係忍,無計,我老公同亞媽話,如果忍到既就吾好用epidural啦,點都會有side effect, 同埋老公話,你之前個胎都無用,咁呢胎都吾駛啦,就係咁,我無打無痛,雖然有一秒係好想好想打,但係又覺得,其實打個枝無痛反而仲驚,因為見到個枝針超長,仲要打入腰骨,聽到都恐怖!!! 所以,都最後決定咬緊牙關吾用. 到5點多D我個ob來幫我檢查,佢話都係開左5度,如果以呢個speed,可能要成12點先生得,我即係心都實埋,因為個陣已經開始痛,吾知係BB錫我定點,我同BB講,你快D痛多D啦,如果吾係媽媽就有排捱呀,同埋,我都吾知頂吾頂得順!話哂又5點至12點都成7個鍾,要痛咁耐我諗我會暈呀! 說時遲那時快,見完醫生之後BB就開始令我係咁痛,10分鐘之內痛成幾次,經過上次既經驗,我知道呢隻痛係差不多要生個D痛,再隔左一陣大約7點鐘左右,我覺得係時候再push啦,咁就叫醫生check下,點知真係開哂啦,我個刻真係thank god, 如果吾係有神既blessing, 真係吾知要等幾耐. 不過反而覺得push既時候辛苦過上次,吾知點解呢,可能因為上次一入到醫院就要生,吾駛等,但今次就係產房等左一陣先生得,真係度日如年呀,同埋,醫生話我有D血管突出左,同埋穿左羊水都一段時間,所以要盡快生個B出來,如果吾係,我就可能會嚴重出血,而BB都會有危險.聽完之後,即係好緊張同埋用盡力去push! 好彩,push左大約30分鐘,BB就係早上7:25分正式出世,生完之後真係喊左出來,因為覺得真係好Q辛苦呀!!!!!!!!!!!!!!!!雖然吾係第一次,但就係因為知道上次幾痛所以又怕.不過見到個BB又即係好安慰.
對住Emma BB已經一個星期,基本上佢都係食同訓,好少時間係清醒,除左換片可能佢吾中意外所以喊,其他時間都好少喊,希望keep住啦,哈哈! 至於餵奶方面,開始時都係餵formula, 到返到屋企因為湯水同休息夠,所以而家都係餵全人奶,可惜既係BB吾多中意埋身,咁我唯有做泵媽啦,哈哈,無所謂,反而中意泵多過埋身,因為知道佢食到有幾多,可以就到時間呀!
不過成日都覺得好似陪Hannah少左好多,因為我又吾抱得佢,坐係地下陪佢玩又話吾得,咁無計啦,所有粗重功夫都係我老公同亞媽做,我就負責照顧Emma BB啦! 其實,我真係好好好掛住個女,雖然係好多功夫,但見佢日漸成長真係好感恩. 明天係我地呢邊既感恩節,雖然因為坐月而未能夠食餐好既同埋出街,但希望坐完月後可以陪多D Hannah BB, 令佢開心D. 開始時擔心佢見到妹妹會點,但當第一日係醫院返屋企,佢見到妹妹時佢就不停叫妹妹妹妹,真係好鬼sweet, 同埋,我地叫佢錫淡妹妹佢又會錫,佢真係好抵錫呀! 我地而家開始叫佢get involved, 好似叫佢幫手拎件衫比妹妹呀,拎個奶樽比妹妹食呀,咁當然啦,所有野都係我地睇住之下而做,不過佢都好肯幫手,我都好安慰呀! 總之,而家有女萬事足,我真係真係好錫我兩個女架!!!!!!!


text:
琴日巡網,見到old navy 30%off, 心知不妙啦,不過見佢D pant 同legging又吾係太貴,而有對鞋又想買,唉,唯有當破財擋災啦,哈哈哈哈哈!未有相住,下次先post!BB衫,真係買買下就成$50,佢地呢班人真係好鬼好賺喔!
吾知幾時開始,Hannah BB好中意張大個口,特別係爸爸開住flash有光時,佢就會張大個口,好搞笑,嘻嘻! 如果佢食野有咁大個口就好啦,哈哈哈哈哈! 而家佢已經識叫媽媽爸爸,聽佢叫真係好sweet呀! 佢又識得分開嫲嫲同媽媽兩個音,好利害呀! 琴日99又教佢鼻鼻係邊,佢吾指,但佢會戥下個鼻鼻,好似我地聞野咁,哈哈,好得意呀! 雖然吾係話識好多野,但起碼都係一個好開始啦! 有時叫佢執個波波比我,佢又識喎,而家成日拎鞋比我同老公,tum C人啦! 早排買左個potty train 既toilet seat比99, 佢話開始train Hannah 坐廁所,尿尿仲未係好識,但係poo poo就開始左,因為佢次次要poo poo都會睇得出,咁我地就要即刻湊佢去廁所,ummm..希望成功在望啦!
明天又weekend啦,雖然無咩特別野做,但希望都可以同hannah出去跑下玩下啦! Have a nice weekend everyone


text:
3/10/16 陰
雖然我同Sue不嬲都中意食拉麵,但呢排唔知咩事,突然好鬼想食拉麵,跟住就狂食,個個weekend都起碼走去一間拉麵店食濃湯拉麵,開展了我地尋找拉麵之旅.
排名不分先後,分別有:
大埔墟運頭街 一鳴拉麵
沙田連城廣場 Tonkotsu 8
旺角黑布街 拉麵來
屯門時代廣場 東京築地拉麵
尖沙咀新港中心 一風堂
先講自己地頭既一鳴拉麵,呢間真係唔係Sue講都唔知,原來大埔有間咁平民既正宗濃湯拉麵.
細細間鋪,座位不多,但就頗有格調,十足十走左入一間日本地道居酒屋咁.
佢夜晚好似多啲野食,下午日間就主打拉麵.
Sue食個黑蒜油叉燒,我就食個期間限定版,牛油粟米湯底豬軟骨.
個黑蒜油無論望落同食落都好唔錯下,仲要每人送一隻半熟溫泉蛋,真係好窩心,難怪我地都話之後要再黎!
Tonkotsu 8,並非food court見到既8番拉麵,但就似連鎖食店旗下既新業務,所以有少少保留.
其實件肉係OK大塊既,但隻蛋就鹹到不能,整體未至於上質,但有午餐配野飲小食就拉番分.以中低檔黎講可以再試.
拉麵來,相信由正宗日本老闆經營,成間鋪都似平民雜貨店,啲裝飾幾得意.
不過味道偏濃,甚至重口味,我都第一次見啲拉麵又落蔥又落蒜.
而且個黑蒜油湯底比較油膩,食完個肚都有少少唔舒服.
塊肉幾好味,價錢貴過一蘭,所以食一次就夠.
東京築地拉麵,俾佢fake左,原來係香港人開既連鎖店,所以整體質素較低.
麵條唔似正宗拉麵,湯底亦唔見得濃,最慘係上檯果下顯得細碗,份量唔夠多,有少少中伏感覺,可以永不錄用.
最後一風堂,其實都食過不下幾次,今次因為儲印花所以食佢個特別版海老拉麵,享受下平時少食既香蝦湯味.
不過無乜料都係唔慣食呢類型,都係傳統豬骨湯叉燒或者豬軟骨拉麵岩我多啲.一風堂有會員印花制度,所以間中都會繼續幫襯.雖然以連鎖店計,我個人prefer豚王多啲.
整體而言,近期呢五間黎講,我都係會推介去食大埔既一鳴拉麵,性價比高.好似係68蚊碗,午市送半熟蛋其實已經好抵!
2016年10月7日 星期五
尋找拉麵之旅
3/10/16 陰
2 則留言:


text:
新既一年又到了
係過去既2010好似發生左好多野咁
又好似冇乜特別事發生過咁~~~~
好多野發生既.......
我諗除左我嫁得出之外都冇乜特別
不過過去既一年
要攪整個婚禮都夠我忙
尤其自己好懶
都係係結婚前大約半年先籌備
點都好
最後都總算順利完成丫
除左攪結婚哩個大project外
成年其他事都好平淡
冇乜大起大落
但平淡之中亦不失當中既快樂
感恩
係2010比較特別既
就係yahoo開左哩個blog
其實自己一向有寫開日記
係舊屎十四五歲當然係用手寫喇
而家都keep得好好架
之後係xanga都有寫過
不過最特別既就係哩個yahoo blog
最初開哩個blog時
都係因為攪結婚
可以記低結婚當中既一點一滴
又可以係blog友仔中攞多d 結婚資訊
意外既~
就係竟然可籍住哩個blog識都好多好好既blog友仔
仲上左blog癮添
2011年已經到左
其實都有目標架
先首
當然好好enjoy下個蜜糖月 - 無理求c先喇
我地一月廿號就出發了
但除左比晒錢外
乜都冇準備過囉
另外
好想今年可以學揸私家車
其實我本身已經有電單車牌
所以相信考反個私家車牌係難唔到我既
人生兩個最大既project已經分別係2009年同2010完成
就係買樓同結婚
亦代表左洗得最多同已經洗左既錢都差不多
所以來緊真係要好好儲反d 錢
2011年就係要實行儲錢大計
好多朋友仔問我幾時生
其實真係未知
只知道我同我老公都好似未準備好咁
仍然好enjoy過兩個人既生活
而家仲有好多嘢未玩呢!!
例如: skydiving喇
總覺得人生點都要至少玩一次
有左b之後仲邊樹有咁多時間呢?!?!
所以暫時都未諗到究竟幾時 or 什至生唔生個b好
但我深信終有一日我地會諗到既!!
一切就順其自然吧
係朋友方面
我將會做人生既第一個契媽
契仔大約二月出世
好期待呢
成日都諗究竟送乜比契仔好
仲有既
就係我既好好姊妹車仔既大日子會係2011年發生
真心祝福佢地
亦祝一切順利呀
而屋企方面
就希望爸爸媽媽健健康康
家姐就祝佢可以快d搵到男朋友仔喇
最後都祝大家有一個開開心心既2011年喇


text:
認識BARRIER REPAIR 既Mask 都係因為我一個好友既介紹
次次同佢去街佢都總會掃幾盒回家~因為她說真的是好好用既Mask
後來有一次自己也忍不住跟佢買左一盒藍色的BARRIER REPAIR
誰知就一試愛上了它~一路也是為我不斷回購之物
今次就一於介紹番BARRIER REPAIR 紅色包裝既
三重補濕彈力面膜
其實我對於BARRIER REPAIR~我係唔係同朋友講番佢全名,
而次次我都係話大頭BB Mask ~~xd
咁呢大頭bb Mask 呢就一盒入面有5片~
究竟藍色,紅色同橙色有咩分別呢?
咁既然今次主題係紅色既就一於講左紅色既分別先啦
紅色既bb Mask 就係以強力補濕為主(仲係極潤tim)
分別有幾三重呢?就係以
高滲透性骨膠原,高滲透性納米透明質酸同模仿bb 既肌膚之保水成份
有陣時有d 朋友仔好怕敷Mask 係因為擔心佢有香料,防腐劑~
但係呢個bb Mask 就唔洗擔心啦~
因為佢完全唔會以上既成份,所以敏感肌既朋友都用得xd
(較得光左tim)其實呢個三重補濕有分兩隻架
一隻係白色底既(水潤)同今次我呢款粉紅底(極潤)
其實你問我有咩分別既話~我只可以答差唔多xd
只係可能我地平時用既SkinCare 有分清爽版同滋潤版咁解
而每包Mask 入面足足有27mg 既精華~
真係敷完Mask 留番袋入面d 精華第二朝再搽過xdd
唔好哂呀精華呀真係~好正架
呢排公司臨近盤點,所以晚晚成8點幾9點先收工
雖然我好近公司~但係其實我都好攰
皮膚d 毛孔愈攪愈大呀陰公~~真係比面仔梳fu 下先~~
(Sorry 因為今次敷Mask 我睇唔到自己xd亂咁自拍)
小小總結:
呢個Mask 設計真係好好,可以敷埋平時Mask 唔會覆蓋既眼蓋位
同埋我覺得佢呢個Mask 雖則話有好多精華~但係完全係個Mask 度
唔會一路打開一路係咁滴(我極之唔鐘意咁既Mask 雖則佢代表佢真係好多精華)
但係如果對比佢其他個兩款呢,我反而最鐘意都係佢橙色版既骨膠原~
可能呢款係極潤~我今次用完第二朝個臉好似勁痴淋淋咁,
唔太喜歡咁潤既產品,不過對於乾性既朋友仔真係可以考慮試下呢款產品


text:
2009年12月10日 星期四
又再迪迪尼
一年一度去迪士尼既日子
今次唔係同大少爺去
係同呀妹diana,烏吱,菇奶奶去既
每次去迪士尼都懷著興奮心情
雖然你會知道其實迪迪尼係無乜變
3D電影都係無變
巡遊都係咁上下
機動遊戲都係玩到無驚喜
但係只要有米奇,同minnie
就一切都幾得美好,一切都叫我開心呢
我最鍾意捕捉無人既一刻先去影
早餐都未食,入到去先去醫肚
始終我都只鍾意大街餐廳
今次有聖誕版本既午餐,3道菜先$120,各樣都唔錯
兩個聖誕甜品:一個係薑餅,一個係聖誕布丁
食完就睇巡遊
其實呢…真係次次都一樣咁滯,但每次都覺得睇得好開心
或者因為演藝人員臉帶笑容,跳得好開心咁!令到睇既都開心
最鍾意呢三架車
第二站係去小小世界
雖然知道同東京迪迪尼相差好遠,但都睇得開心
跟住去下明日世界,睇3D電影後
兜兜轉轉終於去排隊睇尾場Golden mickey
又係睇九次仍然覺得好睇既環節
哈!又係捕捉無人既時候去影
好快就入黑喇
我最鍾意既旋轉木馬,佢地去晒大街到買嘢
原本話行一陣就返去影夜景,後來就唔肯走
我點都要自己行入去影相,因為我鍾意呢一刻最靚既迪迪尼
雖然要等,等人玩完走先影到,但我影得有滿足感
呢個要夜晚影先靚,呢張上面轉緊時影好動感
上下都唔同呢!哈
今年立體眼鏡只係得心心呢
透過立體眼鏡去影既
最後當然係煙花
我今次同城堡隔得好遠,我晌大街既中尾段
所以都影得好辛苦,無腳架,前面又太多人
有多小朋友騎膊馬,影到咁都好滿足
迪迪尼再見喇!我一定會同大少爺好快又嚟呢
訂閱: 張貼留言 (Atom)


text:
2015-12-4
之前提到, 我地今次只係報左5間,
何來第6個面試呢??
因為有一間學校上年開始有2nd IN,
而我地幸運地有2nd IN (其實亦不知是好是壞)
Anyway, 學校比機會我地,
我地唯有全力以付, 做到最好,
所以為表誠意, PAPA 亦都有出席,
而前幾日我亦整理好啲資料同PAPA 溫習一下,
亦有夾下大家點答, 冇理由我答晒架麻~
好, 今日IN 4:15,
我地早左少少到學校,
所以同晉係附近行下
等到夠鐘就上去, 原來學校放4:00,
門口一大批家長接放學~
等到所有人放晒學, 我地就被邀請入學校,
然後我地5個family 入左課室
地上有play mat, 放左啲玩具~
但係都係一啲BB 玩具,
不過好彩有一大座果啲珠珠行鐵線玩具,
晉都好有興趣玩果個,
當然都有佢最愛既車車,
期間同另一個小朋友有啲爭玩同一個玩具,
好彩我地都成功解決左,
都玩左成10分鐘, 其間晉一路玩,
一路自言自語, 好似話紅燈要停車,
然後有個老師走過來搭咀, 問晉點解要停車呀??
咁幾時先可以開車呀??
我先再留意到, 原來應該有老師mark 野~
又玩左一陣, 終於叫左第一個family 過隔離房見校長~
應該5分鐘之後, 就叫我地著鞋準備,
我地就一家三口係課室門口等,
咁啱壁佈上有啲食物, 老師又有同晉傾計,
問下佢啲食物叫咩名,
跟住, 就到我地去見校長啦~
成個課室得校長一個人,
大人枱隔離, 有張小朋友枱,
枱上亦有果啲BB 玩具,
仲有一籃書~
校長問晉想玩玩具定同我地一齊傾計,
晉當然揀玩玩具啦~
然後, 校長就開始講下今日既目的,
都係傾下計, 互相了解一下,
之後就問下我, 又問下PAPA ,
最後我地又問下校長問題,
全程set 左時間10分鐘,
我同PAPA 自問都答得OK 架,
PAPA亦好叻叻,校長問佢果題,
我地準備既時間都冇諗過~
但PAPA 都答得好大體~
至於晉, 佢唔知係咪覺得啲玩具太悶,
同埋頭先玩左一陣, 成個人都放鬆晒,
完全唔記得自己interview 緊,
佢竟然喺個課室度跑來跑去,
自得其樂~
MAMA 我見校長都有啲變臉......
所以, 我覺得今次都凍過水架啦~ :))
雖然IN 完之後我都有啲忟個仔,
但之後自己冷靜落黎之後,
其實都唔可以怪佢,
佢只係一個3歲小朋友,
要黎Interview 亦都係我要求佢,
我相信晉晉亦都有權揀佢既學校,
或者哩間我地前後黎IN 過3次既學校,
真係同我地冇緣啦~ :))
YEAH! 正式完結今年既K1 interview,
係時間去同晉晉大玩特玩啦~


text:
Thursday, January 29, 2015
風暴過後
雖然話就話係世紀大風暴,但個個都話雷聲大雨點少,政府有時又好難做既,因為之前試過predict吾準,又話死左幾多個人,而家話你地知個風好勁,又比人插,真係算吧啦! anyway, 我就好appreciate佢地,因為鏟雪車既人真係搵命搏,同埋天氣咁差真係寧願留係屋企啦,嘻嘻,我地又有一日假放,有咩所謂je.....不過講真,我地住個度吾算多雪,但有D地方真係有成幾呎雪架!
個日學校吾駛返學,下午時見已經停雪,就同Hannah 落去玩雪,整雪人,好好玩呀! 雖然都係整吾到,因為D雪吾太痴,但玩左一陣都好開心呀! 好想好想同佢去滑雪,我諗應該幾好玩呀! 之後樓下個女話想上來我屋企玩,見Hannah成日痴住佢,咁是但啦,比佢一齊玩啦! 其實佢無小姐脾氣時都OK,但叫佢幫手clean up就諸多籍口,煩!
Wednesday, January 28, 2015
壞消息
今晚心情真係好差,原因係知道左我老公個cousin 肚入面既 bb 突然無左心跳, 心情真係好難過. 佢個bb 已經陀到 28 weeks, 有邊個會諗到會係呢d 時候咁呢? 聽到後,真係好傷心,或者未做媽媽前都無咁感觸, 做左媽媽後先覺得生bb 出來一d 都唔易,要陀足10 個月,小心10 個月, 生時又要受 10 級痛苦, 得到一個小生命真係好似過 5 關斬6 仗, 我地真係要好好珍惜. 雖然平時老公個 cousin 好 tough, 但要面對呢個痛楚,真係好難過. 聽日仲要去醫院生個bb 出來,唉,見到既時候都唔知點過. 希望佢真係可以快快好番,努力再製造第二個小生命啦!
Monday, January 26, 2015
大風雪吹襲
新聞講到今晚開始會有大風雪來臨,真係好得人驚呀! 佢地話會預計有18 to 24吋雪,係,無錯,即係成兩呎呀! 好得人驚如果真係有咁高, 希望大家都可以安全咁過左呢個風暴啦!
咁耐無見,緊係以為我偷懶啦,但事實係,我地又病了,唉! 好似自summer後,我地就無停過病,真係我都怕怕了. 雖然醫生都話無得避免,因為hannah開始返學,但真係隔一星期又病,真係好得人驚. 話就話只不過係傷風感冒,但點都令人辛苦架,我都食左兩日藥先好番D咋,上星期真係直頭起吾到身返工,成身都軟同痛,真係慘絕人寰呀! 點樣先可以令抵抗力強D呢? 就算吾係講小朋友,我自己D抵抗力真係差,咁容易又病,唉! 上星期去睇中醫,都係調理下身體,佢就話如果成日病,煲D白術,防風,北奇(吾識寫)煲湯,可以加強抵抗力wor....雖然吾知work 吾work, 但都會試下既,不過講真,呢D中藥真係佢識我我吾識佢,而家亞媽係度就話可以幫下,遲下我又忙過,真係休息時間都無,何況煲湯,盡量啦!!!!! 如果大家有咩好提議,不訪話我知,我真係病到癲左lu.........冬天真係好易病,希望冬天快D過啦!!!!
Thursday, January 15, 2015
減肥
嘩,原來要減肥真係十分吾容易,首先想講下,因為開頭要餵人奶,所以真係勁食,做成有食消夜習慣,慘慘! 以前真係一路泵,一路食零食,因為係得個D時間先可以算休息下,梗係想開心下啦,我真係希望呢個世界係無零食,薯片朱古力真係害人不淺呢! 而家要減,真係有D困難,要不停忍口,不停捱餓,嗚嗚! 雖然好似好變態,但見到自己個豬樣同身材,真係不得不忍下,因為實在恐怖呀! 而家個計劃係,cut down零食,少吃飯麵類,食多D肉菜,希望咁樣可以令自己減到少少啦. 係office真係想勁食,所以有時口痕時,就放一大盆生果係面前,我諗點都好過食薯片個類吧,嘻嘻! 希望可以keep住呢個habit啦,吾想再繼續重磅下去呀!
早餐-呢幾日都係食蛋,無包,應該無咁肥卦
lunch - 依舊帶lunch box, 有少量飯同餸,吾飽就食生果
snack -真係口痕就食gum, 再吾係就yohurt呀,生果,calories應該低D卦
dinner -如常都係食99煮,不過cut down食飯,食多左餸!
late snack- 無,希望keep到呢個habit啦!
加油!!!!!!
Monday, January 12, 2015
13月@ Emma BB
咁又過左一個weekend了,好快手呀! 其實由新年到而家,都有好多野想講架,不過hea hea下就吾記得lu, 哈哈哈!近排都無咩特別既,不過早一個星期妹妹就病左,我亞媽就揹住妹妹去睇醫生,因為我要返工,開頭都諗住佢又無發燒,都吾似咩事,係有幾聲咳je, 不過吾知係咪HK d人特別中意睇醫生,我亞媽就二話不說同帶左妹妹睇醫生,結果係,佢有輕微肺炎,我聽到時都呆左,因為我見妹妹吾似好嚴重,都似係咳兩聲咁啦,但佢係咁her her聲,我亞媽都驚呀,事實證明係應該去見醫生,因為實在太嚴重了,更怕妹妹有什麼後遺症呢,食左7日消炎藥,都算好得7788 了,不過都有幾聲咳,但醫生話個肺清,吾駛再食藥,做媽媽都係好大意,妹妹病到咁嚴重都吾知,可憐呀! 再之前去左抽血,之後驗到妹妹對蛋白同花生都敏感,都好擔心呀! 雖然我地都好盡量小心吾比佢食到敏感野,但有時都真係好擔心,始終有時我地好易遺忘,希望呢個問題會outgrow啦!
愈大愈曳既小姐,食野超級吾專心,一定要睇TV先食(多謝62既教導)
呢個古靈精怪既大小姐,係咪好可愛呢?
似吾似去打仗一樣?
媽媽,我下次吾咁曳啦,吾好嬲啦!
一大清早就起身玩,我真係比佢地玩殘呀!
Friday, January 9, 2015
新車
係未有小朋友前,我地第一架車係一架 suv, 個陣覺得又大又好坐,都ok 啦, 到差不多生hannah 時, 我地又換左一架sedan, 因為為左老公返工要揸車,揸架 suv 唔慳油,點知,老公已經唔駛揸車返工, d 油價又創新低, 一架慳油車已經無咩作用,加上,妹妹出世後,話就話少出街,但要出街時真係幾攞命,係usa, carseat 係 mandatory, bb 一離開醫院就必定要有 carseat, 否則唔比出院, 試想下,我平時夾係兩個carseat 中間,個d位置真係少之有少, 同兩個小朋友出街,拎野都特別多,一袋兩袋咁,真係位置多到呢...... 所以,上星期就去左 car dealer, 買左我地第3 架車,就係一架 van. 其實我開始時都有d 抗拒,因為覺得好 chinese, 好唔型, 但自從經歷過迫係架車成日,就覺得,一架van 真係好重要. 我可以買架 suv, 但係兩個 carseat 迫係後面,坐多個人無可能了,加上我父母年年都來一次探我地,有架 van 可以road trip, 都唔錯吧. 係就係薯仔d, 但實用程度 100 分呀!!! 其實我地作為父母,已經唔單睇外表,睇下自己著到幾c9, 都要留番d 錢買小朋友衫就知啦,哈哈!烏烏where where 我就係人辦啦! anyway, byebye camry, 我地曾經有個兩年幾既感情,而家割愛比其他人,希望你個新主人會對你好啦!!!
Tuesday, January 6, 2015
新年快樂!!!!
好耐無見呀,實在太忙碌了,加上上個排放假到新年,真係無時間update呀! 我地一家係呢度祝各位有個健康快樂既2015啦!
講番聖誕節個日,我地呢度所有鋪頭都關門,所以想出街係無可能了. 本來朝早打算同親戚飲茶,老公吾想出門,就得我同亞媽兩個湊住兩個出去,點知假期實在太多人,有排等,我又揹住妹妹,亞媽推Hannah, 而咁岩個D時間 Hannah又肚餓,真係大人等得小朋友吾等得呀,我地唯有走啦,唉,最慘係我揹住成20磅人仔,真係腰都斷,所以我決定以後都吾做埋呢D野,推佢無咁嬲!anyway, 返到屋企後,我地就決定同兩個小朋友去玩,玩咩? 咪就係去溜冰囉,嘻嘻! 想當年,我都有係太古城學過花式溜冰架,不過而家人老左,骨頭都硬,真係企到已經偷笑呀! 當然啦,呢個咁難既任務,就梗係無妹妹份啦,我地就只可以叫亞媽睇住亞妹,我地就同Hannah去溜冰. 我開始時都驚佢會跌呀整親呀,簡直10萬個吾放心,點知換上鞋時,佢又企得穩又行到wor...我都有D驚喜,之後入到溜冰場,當然要扶住先啦,我其實都未適應到,始終真係多年無玩過呀,好彩老公同我地一齊去,大家就拉住佢一齊溜左陣,雖然佢都係比我地拉多,但佢又好似中意咁,嘻嘻,好搞笑呀! 希望我地下次再有機會去啦! 可能個日聖誕節,所以吾算得上好多人(因為個個都係屋企做節),不過我地就有一個難忘經歷呀!
同場加影我地去屋企附近既聖誕燈飾區,好靚呀!!!!
Subscribe to: Posts (Atom)


text:
好耐未食過喱間了,仍然咁多人排隊呀,不過等唔耐就好快會有位既,事關喱到食野都出名要極速傳說既,快上餐快食快有位(某程度上有好少既壓迫感),不過當然入得去就會不理照食啦,同有時班伙計講野好攪笑,haaaaaaaaaaaaaaaaa!
下午去到既叫茶餐,同個人比較上鐘意茶餐既野食,好味既茶餐,同諗佢快既之一係set左固定既餐,而大多數既人要食都係喱個招牌貨,所以可以好放心大規模炮製呀~!
叫到唔夠幾分鐘即有野食,真係好快呀,雖然係好快上不過野食仲係熱同好整齊唔亂既,同分得唔會一份多一份少果下勁到,好有意欲幫佢改名叫快餐呀~!
叉燒湯意粉,最初睇以為冇叉燒呀原來係個底到(係底原因好有機係為快同保暖),叉燒好薄同少既,味道ok啦,個湯底係偏少少少濃味(傳聞係金寶呀),意粉可能索晒d湯味,所以特別好味呀,加上幾滑同彈牙唔會好林既,份量幾適中,意粉得,but由於個叉燒太過少,綜合來講比普通好味呀!聽講牛肉通又好味(不過我唔太食通粉)唔知係味既喱!haaaaaaaaaaaaaaa!
有煎蛋同炒蛋揀,就揀左炒蛋,因為聽講個炒蛋比較好味,食落真係好滑,又多蛋汁呀,好味,份量又算幾多呀,(應該係有2隻蛋既份量,因為見到隔離有人叫煎蛋係比2隻),個多士好厚同外脆內軟,都唔錯,塊火腿好普通~!
個奶茶幾滑唔錯既,同幾重奶味呀,可能唔落糖都甜~~~~!
幾個食之戰友去食真係好多食後感呀~!haaaaaaaaaaa!
計排隊到食晒前後都唔知洗唔洗半個鐘,好快既效率令人食得有點急,不過野食又幾好味,個滑蛋好味呀,同好適合係放lunch時間食haa,包唔會有遲到,同唔係好大間舖,坐得幾逼呀,but有好多伙計做野(唔怪得好快呀),又要好有記醒,不過有時比佢地講野嚇到呀@_@(講笑既?!),同佢地既快就好似反映出香港既節奏(聽人講),態度就係香港茶餐廳特色既~!合計:基本野食幾好味同抵食,可以感受下佢地快既文化haaa!個燉奶好出名,本身想食既,不過怕要去w.c(唔太受得奶),同想慢慢嘆唔好急,只好下次食了~!haaaaaaaaaa!
佐敦白加士街47號地下


text:
阿Bob稱睇片先知個魔術咁變 FB多謝Louis
2015-04-12 15:25:00
大台節目《至尊街頭魔法王》最近引起熱議,竟然係因為一個杯麵.話說節目內嘅魔術師Louis(甄澤權)將一個杯麵由冇變有,點知過程就俾網民喺街外影到佢穿崩,仲放埋上網,主持之一嘅阿Bob就喺網上鬧爆個網民係「缺德」,而喺今日,阿Bob又喺facebook回應呢件事.
阿Bob話:「由第一輯開始,整個《街頭魔法王》嘅製作團隊將一幕又一幕神奇魔術帶俾觀眾,都係希望大家睇得開心!
「對於嗰段唔知邊個拍同唔知點解要拍嘅片段,我想講我都係睇到條片先知原來個魔術係咁變!
「所有魔術都係一個精心創作,相信冇人會認為 David Copperfield 真係變走咗自由神像,Criss Angel真係將d人分開一半,其實都係依靠表演者,助手,道具,手法,角度等等多方面配合演出,令現場同電視觀眾都感到魔術嘅神奇!
「當你知道個秘密之後,好肯定多數都會話:『超!乜原來係咁㗎咋?』所以所有表演者同幕後團隊都會盡力保守每一個魔術秘密,但係一段片段就可以將所有心血徹底摧毀,即係俾我見到你點變,我唔會拍底,更唔會公開,因為,我尊重每一個創作!
我要再一次衷心感謝整個魔法王台前幕後工作人員,喺過去兩個星期為各位觀眾帶嚟無數歡樂,特別係 Louis,多謝你,『俾d掌聲先』」
但係其實依家網民講緊嘅唔係個魔術真唔真,而係個節目叫《街頭魔法王》,咁應該係俾街頭嘅觀眾睇,但呢個「杯麵」魔術,好明顯就係畀電視嘅觀眾睇,因為拍條片嗰位網民,正正就係喺「街頭」,但點解佢睇到嘅唔係魔術,而係穿崩呢?所以話,如果改名做《電視魔法王》的話,其實係冇問題.
至於阿Bob話:「我想講我都係睇到條片先知原來個魔術係咁變!」喺條片都睇到,成間便利店都係大台嘅工作人員,嗰位換走杯麵嘅工作人員又唔係特別隱匿,所以阿Bob係咪真係唔知呢?咁就要大家諗諗喇.


text:
其實筆者已經唔係第一次黎呢度食野,
2012年3月12日 星期一
假日東涌CHEAP CHEAP自助餐之旅
是咁的,
話說筆者上一個星期日同友人去左東涌東薈城入面一間叫Essence嘅餐廳食自助餐.
呢間野都幾難BOOK位,起碼要早成個星期打去先有位.
其實筆者已經唔係第一次黎呢度食野,
其實筆者已經唔係第一次黎呢度食野,
對上一次係一年前嘅事,
除左貪佢平外,當然都係貪佢平啦(XD
加埋一先係200蚊咁上下,香港仲有咩地方夠佢平!
今次再去,感覺間野冇乜點變過.
係個價錢加左少少,宜家係218仲要加一.不過算啦,又唔係加左好多,加幅都係合理嘅.
講下食物質素,佢地嘅水準都冇乜點變,中規中矩啦,以下係筆者推介:
1)港式自助餐,壽司剌身緊係少不了.真心咁講,呢度嘅剌生同壽司種類唔算多,放日式食物嘅位一眼睇曬.除左最常見嘅三文魚外,仲有吞拿魚,八爪魚,油甘魚(唔知有冇記錯?),總之加埋就係得四款剌生.而壽司方面,果度除左用以上提到嘅四款刺生加上飯同為壽司之外,仲有青瓜卷同埋蟹籽卷,款式真係少之有少,就算加埋青口同龍蝦仔都係少得可憐
(二百幾蚊就咪咁多要求啦\"/).好彩嘅係D魚生都夠新鮮,口感都唔錯,叫做不過不失啦.順帶一提,魚生區係所有人必搶嘅食物之一,一開頭果個零鐘一定人生人海,次次要拎都排成N世先到你,仲要有人打尖!所以建議隔一排先去拎,通常過左一個鐘咁上下就會冇乜人,果時就任你拎=3=
2)之後要講嘅就係意粉,其實果度嘅意粉都唔錯.餐廳埋邊有個位係專整意粉,係即叫即煮的,所以時間會長D.麵方面有菠菜麵,紅蘿蔔麵,同墨汁麵俾你選(睇佢拎D咩出黎),汁方面就有白汁同茄汁,筆者試左白汁紅蘿蔔意粉同埋白汁菠菜麵,都幾好食,入面有D煙肉同蘑菇,食落去都幾香,個汁就淡淡地,唔會太「傑」,食落唔錯,筆者都想食多幾次,但係意粉都幾「滯」,食完好快就飽,呢點要注意.
3)除左刺身同意粉外,果度嘅甜品都係唔錯嘅選擇.筆者特別推介朱古力泡芙,雖然佢地嘅賣相有D不太討好,講白D就係似一舊舊嘅「狗屎」……但係如果屎都有咁好味咁我又唔介意食嘅.__.話返轉頭,D狗屎外層都幾重朱古力味,而泡芙中間又包住左鬆軟嘅CREAM,雖然筆者唔知果D CREAM用咩造,不過食落口又真係唔錯,所以食左好多.__,另外,其實果度D 蛋糕都唔錯,不過……次次去到都見倒佢地俾人切到爛曬,真係見倒都冇曬胃口,所以呢方面就真係有待改善一下喇.果度仲有一D細細杯嘅甜品,好唔好味就見人見智,當然係總總都唔同啦,筆者友人就覺得唔錯,不過筆者食左杯粉紅色嘅之後就有種「中伏」嘅感覺,所以……哈哈哈哈哈哈哈哈哈哈.__.
總概黎講,呢間野嘅賣點係平(純粹筆者個人感覺),所以要求真係唔好太高.環境方面,如果十分滿分筆者只能夠俾5分,算係岩岩合格.因為果度實在係太嘈(D人講野好大聲)冇咩氣氛可言,而且就好似先頭咁講,D食物成日俾人搞到爛曬,又成日有人打尖,有時真係食都食得唔開心.不過呢D都唔係餐廳嘅錯,係人嘅問題,不過始終都好影響形象.而果度嘅侍應都幾有禮貌,食物尚算衛生.最後,筆者對呢間餐廳嘅評價係中規中矩啦,不過價錢都係幾吸引嘅,相信應該都仲有下次:)
訂閱: 張貼留言 (Atom)


text:
2015年12月17日
蛇王到上水
20 則留言:
白切雞如果無左薑蓉就失色喇!回覆刪除回覆
佢d 薑蓉好正,好香刪除
我真係以為妳唔返工去蛇王呀,哈!回覆刪除
我聽老公講呢間蛇都不錯,不過個雞飯吸引我多D喎回覆
試過夜晚特登去食,雞飯賣晒,好慘刪除
雞飯真係正,好香
我都係俾個雞飯吸引我多D啊~~回覆刪除回覆
佢個雞飯真係無得頂,試過夜晚去雞飯賣晒,嗚都無用刪除
天氣凍食蛇羹正呀,有料到食完會好暖^_^我都去過上水食過一間蛇羹好正,不過是幾年前,之後再去已無左﹗回覆刪除回覆
哩搬過兩次,之前係轉彎位馬路邊,可能同一家都唔定刪除
我最驚既動物!回覆刪除
有一年外公生日, 湯係呢個羹, 阿媽係咁叫我一定要試, 話暖身!
最後我一邊飲湯一邊望下地下會唔會突然走左條出黎....哈哈!回覆
太好幻想力喇^^,不過凍凍地食係唔錯刪除
而家好難得雞有雞味回覆刪除回覆
係呀,所以有時都心掛掛想去食刪除
唔食蛇都可以去食雞回覆刪除回覆
係架,大大碟夠晒飽^^刪除
d雞睇落好滑好正!!!!!!!!!!!!!!!你哥碗係細既其實都唔細喎~回覆刪除
食蛇羹,脆脆係精華XD回覆刪除
我唔食蛇架不過超想食雞飯回覆刪除
見到啲蛇羹我都好想食呀!回覆刪除
不果碟頭雞汁飯吸引好多喎.
我好少食蛇架~ 不過都知蛇好補身好暖身 岩冬天食回覆刪除
呢間未食過喎 , 下次去試吓先~!!回覆刪除


text:
事發當日,唔知係燒腩仔知道自己七個月大太興奮定係撞邪,成晚都瞓唔好不時邊睡邊喊要艾菲起身安撫,後來到朝早七點幾更自己爬咗起身(佢平時九點先起身),艾菲氹咗佢成個鐘都唔肯瞓返,無計可施吓唯有八點幾餵佢飲第一餐奶再氹佢瞓.
瞓唔好艾菲自己都有D燥,但都如常爬起身做家務同煲粥仔,夠鐘就同燒腩仔沖涼,但呢個平日勁鐘意玩水嘅人居然唔合作勁扭計,不過向來強硬嘅艾菲就一於少理繼續,沖完涼就準備餵佢食粥仔.
可能因為太早飲奶太肚餓,所以燒腩仔沖涼後未著衫已經不停喊,艾菲唯有快手抱佢上high chair,點知佢已經餓到發晒狂連口水肩都唔畀我幫佢戴,搞咗一輪先終於settle down,初初食時仲不停喊住投訴艾菲餵得慢,但食咗半碗左右開始飽肚就開始玩嘢,一吞咗啖粥就伸隻手入口啜,啜完就捽面搞到成頭都係粥(佢一食到發忟就會咁),艾菲見到梗係拎開佢隻手叫佢唔好,佢知艾菲鬧佢就即刻合實個口唔肯食,好...唔食咪唔餵,艾菲即刻行開唔理佢.
艾菲行開無耐,燒腩仔就喊到拆天,佢喊咗五分鐘之後我再返去餵佢,佢乖乖地食咗兩,三啖之後又再玩嘢,艾菲今次決定打佢手仔等佢知唔可以咁做,第一次輕輕力打同鬧,佢居然望住我笑﹗咁唯有大力少少再打同鬧多次,佢終於知我鬧佢又合實個口唔肯食,OK...艾菲再一次行開唔理佢.
睇吓佢,喊到癲咗都堅持要食手指﹗
艾菲行開之後佢又好似上一次咁喊到拆天,等佢冷靜少少艾菲就返去再餵佢,但佢繼續食幾啖就玩嘢,艾菲又繼續鬧佢一路食粥一路放隻手入口,如是者重複咗幾次之後,燒腩仔開始越喊越癲,艾菲眼見碗粥都不過剩返幾啖,就索性唔再餵,同佢抹乾淨就放佢落playmat到喊飽去.
呢隻燒腩仔係playmat到喊喊吓,竟然識得爬去搵玩具玩當無事發生﹗嬲爆嘅艾菲當然唔畀佢咁做,拎走佢D玩具等佢知道唔乖乖地食粥係無玩具玩同無人會理佢,然後佢又繼續喪喊唔停﹗
發生咩事?同你好熟咩?做咩黐埋來?
係燒腩仔喊到唔肯收聲嘅時候,艾菲就坐咗係playmat另一邊同米高What's app訴苦,而呢隻仔見點喊都無人理之後就忽然自己收聲坐咗係到望住艾菲傻笑,呢個時候艾菲梗係扮睇唔到繼續What's app唔理佢啦,然後佢居然識得爬埋來艾菲身邊,仲懶嗲咁攬實艾菲唔放﹗嘩﹗真係無諗過七個月大嘅BB居然識得咁做﹗艾菲當然即時冧爆無再嬲佢啦﹗
後尾等佢冷靜落來,艾菲就抱返佢上high chair食果蓉,食完之後艾菲如常咁放佢落playmat玩,自已就入廚房洗碗,但洗洗吓碗居然見到有個小朋友係廚房門口喊,原來呢隻燒腩仔為咗唔好畀艾菲賣甩,千辛萬苦咁由playmat喊住爬過來廚房搵艾菲﹗(playmat同廚房有一段距離,佢平時爬出playmat唔係去搞風扇就係爬去high chair底,完全無諗過佢今次竟然不受引誘來到廚房門口搵我﹗)
見到佢咁樣,艾菲當然心到甜晒啦,出返廳攬實佢一齊玩咗陣,然後有人又好快失憶回復正常,繼續隔離飯香,見到艾菲有嘢食又眼甘甘咁望到實一實啦﹗


text:
2014年11月5日 星期三
等了很久的Buffet@The Market
15/10 呢餐算係遲來的生日飯 ,
因為七月中已經訂位但一book已經去到 14/10 先有位 ,
但由於位置不太好所以我選擇遲多一日
一間我一直都好想試耐既 Buffet 終於有機會去試喇 !
先來開邊龍蝦
但好似不是太新鮮反而凍蝦仲鮮味好食得多
好整番碟靚靚仔既雜錦沙律先 ^^
沙律菜夠新鮮而各樣配料都 ok 好味
Buffet 的其中一樣賣點就是榴槤甜品 ( 我同朋友都係因為咁先來這裡 ^^ )
食了頭兩碟見朋友已經忍唔住開始攞榴槤甜品搞到我都攞咗一碟返嚟 !
榴槤雪糕 + 炸榴槤 = 十級好味 yummy ! yummy ! ^3^
這個食法是這裡的職員敎的又真係超級的好味
" 榴槤奶凍 "
這款奶凍又是超級的好味因每一啖都差唔多有榴槤肉 " 正 "
" 榴槤芝士蛋糕 "
雖然無上邊三款甜品咁濃味但都 ok 架 !
" 咖啡奶凍 "
這款奶凍都好好味 ( 可能我鐘意咖啡啩 ! )
" 白酒啫喱 "
真係好夠酒味又香又好食啫喱中還加了朱古力粒
食完一輪甜品加埋傾計當晚其實唔係食咗好多嘢咋 !
差唔多完場就再出去巡下睇下有咩好食先 , ( 其實都已經無咩 ^^ )
温泉蛋都 ok 唔錯如果喜歡三文魚籽還可以加埋一齊吃可能會更美味
" 鵝肝 "
雖然唔算好大件但都是即煎的外脆內軟 yummy ! yummy !
鮮甜又大粒既帶子當然好味啦 !
" 北菇菜膽燉雞湯 "
喺 openrice 見人極力推介咁緊係要試一試啦 !
個湯好清好好飲
第二輪甜品喇 ! ( 榴槤款式既甜品緊係要多添一輪啦 ! ^3^ )
" 榴槤撻 "
第一輪都有攞但掛住食漏影咗今次再補回照片 ^^
榴槤撻都唔錯架 ! 但在第一輪因為先食了榴槤雪糕 + 炸榴槤超濃味 ,
所以個撻就好似變得無咩味今次醒目食咗個撻先咁就好味好多喇 !
" 檸檬柚子撻 "
有檸檬同柚子令到個撻一啲都唔漏 仲好好味添 ! ^^
" 日式芝士蛋糕 " 呢都唔錯架 !
" 茉莉花茶朱古力蛋糕 "
好香既茉莉花茶加埋朱古力當然好味啦 !
食到最後緊係生果時間啦 !
當晚既菠蘿同西瓜又大件又好味
雖然唔係食咗好多嘢但實在太飽喇 !
所以都係要番杯檸檬水消下先 ^3^
朋友們就覺得好多嘢食而我就覺得選擇不算太多 ,
對於喜歡榴槤的我緊係會鐘意這裡的甜品多一點 ,
我諗我會帶媽媽再來食一次 ^^ ( 因為佢都鐘意榴槤架 ! )
訂閱: 文章 (Atom)


text:
2010‧12‧19
Titi & Tima
平安夜
今日tima放一日假呀 tiba要返半日工
所以tima要自己照顧阿ti半日
一早問定阿ti想做乜
佢話要搵聖誔老人
ok 就一於帶你去搵Santa啦
一早就落樓食早餐 順便影下d佈置
有加菲呀 好靚靚 阿ti都好自然擺pose
之後去左食麥當當早餐
tima終於食到香草雞扒喇 可惜好失望呀
我地去到santa屋 哇 要排好長龍呀
我地攞左飛 仲有成個鐘 一於去香港公園玩佢心愛嘅長長slide
哈哈 呢條slide始終係佢心中嘅no.1
返到聖誕老人屋喇
好快就到我地
yeah! 阿ti好興奮呀 仲成日要求自己一個影
見到阿ti咁攰嘅樣 就知佢頭先玩slide行得好攰
每"sir"一次嘅代價係行四十級樓梯 哈哈
佢來回最少十次呀 攰到癲
哈哈 把口就話唔緊張
內心就好緊張
所以Santa抱住佢 佢都唔識笑咯
成個人梗左...
同聖誕老人見完面 阿ti笑得好開心呀
佢話 : 聖誕老人好好人呀 佢讚我靚!
tima : 你又知佢讚你?
阿ti : 佢話我好pretty嘛
tima呆一呆 原來阿ti識聽英文!!!
阿ti再嚟多句窩心說話 : 媽咪 多謝你帶我見聖誕老人呀 我愛你!
阿囡 我暈喇.....排咁耐隊都抵呀 hehehehehehe
今年金鐘廊都係唔多靚呀
同之前嘅佈置爭好遠...
離開金鐘廊 阿ti要求食飽飽
唉 攰到屎 就近近地麥記again 哈哈
我地仲多左兩隻cute到爆嘅聖誕老人陪吃tim
阿ti喺度昅實接tiba收工嘅巴士
傻豬 就算比你昅到 都上唔切車架啦
不如食快d出去等車仲好...
接完tiba 我地就去開好開心嘅x'mas party


text:
但係係fb 廣告無意中發現依間舖後, 覺得佢d 衫好靚. 特別係粉紅色嗰條. 真係好鍾意. 所以終於忍唔住約左嚟試衫.
上去前都問過package 價錢. $5,800/一婚紗一晚裝. 其實覺得貴架. 不過本身都諗住唔會換得多衫. 經多次自我催眠後, 都覺得價錢可以接受既.
當日陪同試衫既有男友, 家姐同埋伴娘. 舖頭係係中環商住大廈內. 講真大廈有少少殘. 不過唔緊要, 最重要d 衫靚啫.
由於前一位booking 提早完成. 所以通知我地可以提早少少上去.
因為突然間通知. 所以家姐同伴娘之後至趕到嚟.
間舖裝修以白色同簡單為主, 舖頭唔大, 衫款亦比想像中少. 可能新開啦. 11月至開架咋. 但d 衫就保証好新.
上到去, 佢地俾部ipad 我地睇相. 其實都唔洗點睇, 因為依排日日同伴娘都研究佢地d 靚衫. 所以好快已經決定會試邊三件. (因為fb 話限試三件)
由於家姐佢地未到, 想等埋佢地至試. 但佢地又叫我邊試邊等. 所以我著住以下打橫張相依件婚紗著得比較耐少少. 因為要等埋佢地上嚟睇我試著後俾意見我. 依件好啱身, 完全唔洗改寬窄. 但長度就..... 長左d , 因為我較細粒.
依件係老闆娘叫我試架. 著完出嚟好修身. 好容易將d 肉推到胸前. 可能用料靚都有關係.
同埋原來佢地間舖d 衫全部係內有多層裙紗的, 即係唔需要再用裙撐, 咁著出嚟自然好多. 好鍾意. ( 因為第一次試衫, 所以第一次聽有內裙紗, 以前一直以為鬆起d 款都一定要用裙撐 )
我原先想試既三款都唔多襯我. 反而老闆娘介紹既就著得好睇 , 好彩有佢地介紹.
佢地俾我試左好多條, 我估都試左八~九件左右. 雖然佢地唔算多衫款. 但我都可以係依八件裡面選到三至四件係鍾意既. 可能佢d裙cutting 好. 好易著得好睇.
反而之前睇中既粉紅色裙無想像中咁靚, 可能條裙真身既色係dull 少少. 所以無咁靚. 但都試左. 因為.... 我係為左佢而嚟嘛.
不過我鍾意既款有幾條要加錢upgrade . 每條加$2,000/條. 如果我選兩條都要upgrade $2k 既. 咁咪即係$10K租兩件. 嘩.... OVER 哂喎.
但如果揀唔洗Upgrade 既款, 婚紗同晚裝都好似. 好煩惱呢.
一個星期內confirm 有85折. 諗清楚先.
依件好啱身, 直頭洗改. 就咁可以拉上拉鍊.
依件好似係同有牌子既婚紗差唔多款, 好鍾意紗既拖尾
依件係老闆娘介紹. 本身都唔係太接受到大紅色. 但著出嚟又ok wor. 同埋會著得好瘦.
就係為左依條粉紅色晚裝, 所以提早試衫.


text:
2009年8月23日(星期日)
嘻嘻...蕭c奶的生日重頭炮
相信大家見到個標題都估到八八九九lu...
就係少爺請蕭c奶去旅行啊...
就係因為咁..所以早前將買Cannon500D相機的念頭擺埋一邊
因為對於蕭c奶嚟講旅行大過天
兩樣比我擇, 我一定擇要去旅行
而且仲要約好咗超級好友 '蕉蕉及佐冶' 呢一pair添呀
今次一行四人
決定去
日本沖繩自駕遊十天之旅
真係未出發, 先興奮
蕭c奶恨咗自駕遊好耐
無奈自己無車牌, 少爺又未考喎
上年去九州, 原本都預咗蕉蕉同佐冶
只可惜佢哋兩位都放唔到假
所以得番我哋六個人
上次九州原本有埋佢哋, 都諗住可能會自駕遊
可以一嚐自駕遊滋味
但係.....
但係...今次終於可以實現了...yeah
好彩蕉蕉及佐冶, 再加埋少爺都可以請到假呀
所以今日約咗蕉蕉及佐冶嚟蕭c奶屋企到
大家一齊plan吓個行程囉
約好咗係食tea的時間到
所以蕭c奶為了兩位貴賓
就預備咗幾款小食招待
生果拼盤
而家天氣咁熱, 而且知道蕉蕉好鐘意食生果
所以專登為佢預備呢個生果拼盤
有佢最愛的士多啤梨, 原本想買有長柄的士多啤梨
可惜無貨...
黑椒雞中翼
小食當然唔少得雞翼啦
綠茶冷麵
天氣咁熱食冷麵就最正了...不過我影得太急, 張相唔清添
醉鴨舌
呢排整得最多, 都係天氣熱的關係, 食冷盤係最佳的選擇
而且都想整比蕉蕉及佐冶品嚐
佢哋食過之後, 終於明白'叻叻'話有幾好食.
嘻嘻...終於都可以用可樂杯嚟招呼朋友了...
蕉蕉及佐冶話, 食tea好似食晚飯咁...
好豐富呀...佢哋話今晚都唔駛食了
蕉蕉仲擔心食唔哂喎....點知....咪又係全部食哂
蕉蕉及佐冶買來的好味水餃
佢哋話呢間啲水餃好好食, 買咗兩盒嚟...多謝您哋呀
未食見個樣都知會好好味, 因為好新鮮
最後我都煮咗十隻, 大家一齊食
個雲吞皮好滑好正呀
我哋食完嘢之後
就即刻一齊傾吓有關去沖繩的行程
傾吓傾吓都係plan咗5日的行程
望吓個鐘7點了
蕉蕉佢哋約咗屋企人食飯
所以要走了....
咁我哋大家就各自搵料了
咁就過咗我地的planning聚會
當然真係飽到蕭少爺同蕭c奶都無食晚飯
都幾抵喎...一餐變兩餐
好了. 都夜了....要瞓覺覺豬lu...
bye bye


text:
0 Comments
(日本)樂趣無窮,租車自駕遊懶人包
去日本玩租車真係好方便,一來 shopping 買左幾多野都可以即刻掉上車,二來日本周圍都有好食﹑好玩﹑好睇嘅野,揸車經過就可以隨時停低,旅程嘅自由度好大.喺日本開車基本上都好安全,因為日本人揸車一般...
張貼者: : 短Trip旅人
0 Comments
0 Comments
(日本)和歌山南紀白浜魚市平歎海鮮 - とれとれ市場
Toretore 海鮮巿場位於和歌山南紀白浜,由於座落於沿海位置,所以喺Toretore 海鮮巿場賣嘅大部分都係由南紀勝浦漁港直送嘅海鮮,保證新鮮﹗Toretore 海鮮巿場主要左四個 area...
張貼者: : 短Trip旅人
0 Comments
0 Comments
(日本)南紀白浜小山丘上的外星小屋 - Toretore Village
南紀白浜位於和歌山縣嘅西南面,係日本一大好受歡迎嘅溫泉區,當中 Toretore Market 更係好多遊客都會去嘅魚市場.Toretore Village 就正正喺 Toretore Market ...
張貼者: : 短Trip旅人
0 Comments
0 Comments
Subscribe to: Posts (Atom)


text:
十二月十九日
二十七個 至二十八個月閒記
出海港城為左睇每年都咁精彩嘅聖誕裝飾 同埋買阿ti嘅聖誕禮物
今年海港城比唔到 "呀" "哇" 嘅感覺我地lu
靚就靚 但同上年 前年比 真係爭咁d d呀
上年阿ti扮住聖誕妹妹嚟 今年就好casual咁 一件羽絨
始終小朋友愈細個愈可愛 睇返上年d相 嗰陣真係好cute
如果今年比套聖誕妹妹衫 白色毛毛boot佢著 成件事就好"娘"lu
衰妹呢排影相笑得好假 佢好唔想影架 但唔影又比我地要脅 哈哈!
tima呢張係由阿ti操刀架!!! ok唔ok呀? tima就覺得好有potential!
tima好老土咁覺得聖誕樹應該係綠色嘅 紫色唔夠氣氛...
喺反反城買左阿ti最愛嘅 "buzz" 係公公婆婆送比阿ti嘅聖誕禮物
公公婆婆好有心呀 永遠都知阿ti最鐘意同最想要嘅野
多謝晒 阿ti揸住buzz去cashier嗰個笑容 真係好sweet!
之後行到去panash 見到有event 捐錢就可以玩造型
繼愉城有公主造型 依家有個postwoman造型 cute爆 tima即刻捉住阿ti去玩
最衰套衫最上粒鈕冇左 如果唔係仲得意 哈哈 個袋咁鬼大 玩咩!
臭豬唔知喺邊度學 一味話 : 我派信 哇 有信呀 我派信...哇....
呢封發泡膠信好得意 tima後尾忍唔住 硬著頭皮問姐姐攞返 嘻嘻!
我地住港島區嘛 梗係chop返港島信啦 阿ti自己chop架
再問 : d信喺邊度寄架? d信喺邊度派架?
好野 阿ti完成差事 可以簽名留念lu
最後 郵差妹妹賞面同tima合照一張 ...
捐d錢可以玩咁耐 仲有張cert比返我地tim 抵! (紙質好靚架 硬身!)
離開海港城 我地join yeee 多謝yeee為阿ti辦嘅小小慶功宴
大家都好開心阿ti入到呢間心儀嘅幼稚園呢!


text:
Day one
特別我啦 未試過夜晚搭飛機 所以唔肯訓住 點都睇起飛先
Don Don好聽話呀 同我一樣全程都冇喊
我地都係起飛之後就即訓 直到落機 hehe
為左大家好訓d 大家都決定剝鞋呀~
好喇 我都訓喇 早抖...
個樣咁殘都係戴返個眼罩擋一擋住先
玩左唔夠幾分鐘 我都係頂唔順喇
我一訓 期待以久嘅飛機餐先至嚟
我同媽咪講左好耐想食架嘛 點知訓左miss左
daddy同mami嘅餐都唔錯喎
過左三個鐘 即係香港時間嘅四點到 我訓都冇三個鐘...
就比人叫左起身 鳴鳴 我地到左韓國喇
去到行李輸送帶 我冇發脾氣呀 亦都冇喊冇扭計
淨係要daddy抱 因為實在太攰喇
喺佢地換錢同買野期間 婆婆比左包果汁我飲
好開心呀 原來包野飲係飛機餐嘅juice嚟架 即係我都冇浪費
鳴鳴 見到我冇點訓過嘅樣 真係唔洗燒炮"長"
daddy同mami見到我咁呆 就拉左我出外感受下依家韓國有幾凍
哇 原來零下係咁凍架 好刺激呀 我笑到停唔到
個口仲不停出煙tim 好好玩 好好笑 好鐘意韓國
好喇 差唔多夠鐘出發
mami買定食上車 因為我地第一站車程長少少 去雪嶽山呀
喺嗰度 我 人生第一次見到雪 知道咩係雪!!!
By the way 張相見到嗰枝lemonade好好好好飲架!
幹國繼香蕉奶後 呢枝野Leomonade係第二好飲!!!


text:
牛油味蓋過楓糖
2016年12月25日 星期日
麵嘅醬汁特別,FB打卡送嘅都唔差
就係呢間
今次發現FB打卡有小食(阿姐話係雞翼)送
呢間嘢麵貴過飯,但唔會想食飯
原本想叫米線,但阿姐話上海麵條好食啲,所以就試
肉燥本身唔算好特別,但加左紫菜碎之後有層次
叫作漢堡扒同小元貝,醬汁可以遮到小元貝嘅腥味
竟然都唔錯,炸得脆,有香蒜味
發現一般小店廚房都無咩規範
但呢度煮麵嘅阿姐有戴口罩同手套,衛生好多
2016年12月17日 星期六
呢個牌子以前食過好似唔錯 但呢間真係無下次
2016年12月16日 星期五
荃灣 Cafe小店
2016年12月13日 星期二
荃灣算係性價比高嘅日本大碗飯(只限一款)
咁少選擇,通常都好食嘅
+$12燒帆立貝 唔係燒,應該同爭鮮一樣烚完再放燒汁
元貝太細會有腥味,呢個已經好難救……
+$8醬油野菜 其實係吉野家煎雞飯嘅白烚菜(連組合都一樣),無醬油味
正常一碟茶記嘅碟頭飯(唔好話日式丼/大碗飯住)連飲品都差不多接近$50(部分區),都只會有白飯同你要嘅餸
有啲有菜(都係快餐店貨色,雖然呢個都係),超林
蛋絲應該唔會有,都有層次咁
白飯嘅珍珠米真係有一粒粒米,唔會太諗
但燒雞真係唔係燒雞,係煮嘅
得豉油味,仲要唔滑(一般雞扒嘅滑度都無)
得豉油味
飯,蛋同菜同上面一樣
牛肉雖然分量少,但真係得
有燒過,可能因為即叫即燒,所以遲過燒雞飯到
牛肉微焦帶出香味,好似有少少碳味
埋單$123
訂閱: 文章 (Atom)


text:
近日,小弟十年前讀的那所九流學校春田花花幼稚園,其學生會長傻鱷鱷,對於當年他媽媽被色魔強姦,發表了一系列精彩的言論,節錄如下:
「我一直都好有研究,或者我都好希望研究,究竟點樣可以令到我阿媽被色魔強姦呢件事真係可以對成個香港或者係對成個中華民族有一個正面嘅影響嘅.
我阿媽被色魔強姦嘅意義其實可以從兩個角度嚟睇:第一個就係從我阿媽嘅角度嚟睇,第二個就係從呢個色魔嘅情況嚟睇.
如果廿年前嗰晚,我阿媽真係冇喺夜晚行嗰條街嘅話,咁佢被色魔強姦呢件事件係咪可以避免呢?當然,我哋明白到,色魔可能喺呢個強姦嘅手法上面係有啲問題嘅.但係同時明白到,好多悲劇係可以透過理性嘅方法去解決到嘅.但係點解唔可以用理性嘅手段去解決到呢?咁就係關乎我阿媽究竟佢係咪真係有佢私心嘅存在,究竟係咪真係有其他嘅人影響之下,令到佢作出呢個唔應該有嘅決定,夜晚行出街呢?
我講嘅問題唔係否認色魔嗰個錯誤.強姦本身係一個唔好嘅手段,係一個血腥嘅手段,我哋要認同.問題係,我指有啲問題嘅意思,係可能會有其他方法會好過強姦,但係可能當時色魔佢諗唔到.但係我想同時講出,點解會選擇強姦嘅呢種手法,係因為當時嗰個成個社會嗰個情況.廿年前我阿媽係好索嘅,而且佢又夜晚行出街,咁一個正常男人見到,都會下體充血.況且,如果我阿媽嗰時自願順從個色魔,雖然都會被佢攪,但個色魔就唔會用暴力,咁咪唔會係強姦囉.無論點樣講,我哋都可能會認為強姦係唔係一個絕對恰當嘅手段.但係如果我哋真係可能要將個色魔入罪,我哋需要嘅係一個辯論,我哋需要係更多同學參予,咁去問問題,去了解番成件事究竟邊個係真相,邊個係大家所相信嘅嘢.
廿年前,我阿媽比人強姦之後,我出左世,究竟我係我阿媽生定係個色魔生嘅呢?咁我承認一點嘅就係,真相係愈辯愈明嘅,雖然我哋手頭上嘅資料,喺youtube例如醫院嘅影片呀,或者其他資料入面會有唔同嘅演繹,嗰段片我係個血淋淋嘅初生BB……同一個BB有人話係我阿媽生,同一個BB又有人話係個色魔生,究竟我係我阿媽生定係個色魔生呢?我哋唔知道,因為冇相片證據我係女人生出來嘅.但係我哋知道一樣嘢,我哋可以透過討論,可以透過去了解,去明白到究竟邊一方面係有理據嘅.新一代二十世紀,廿一世紀嘅同學係要去關注番呢件事情,去討論番究竟邊個係真係有真理所在嘅.」
六四20周年了!你去了那裡? 你的心去了那裡?


text:
2014年2月22日星期六
2月18先恭喜發財
44 則留言:
有吉有包,中國嘢回覆刪除回覆
生煎包都唔係HK o野.刪除
咁貿發局職員都係要放完年假後番工準備完資料先過黎做推廣活動,反正邊日做對鬼佬都無所謂啦!唔通王子想同鄉一齊喺正日過新年咩!回覆刪除
今次真係運吉喇!
你冇建議佢哋下次安排腸粉同絲襪奶茶待奉王子呀?回覆
有人同我正日過新年好吖.刪除
腸粉同絲襪奶茶我估呢度中餐catering唔會有囉.
我見到本地名物螢光綠壽司之後,即刻覺得生煎包好掂回覆刪除回覆
原來條飛龍仲未C回覆刪除回覆
幾條鬚dup咗..刪除
其實維也納多唔多香港人居留架?回覆刪除回覆
唔多架. 出席o既中國人多數都係普通話人.刪除
D食物可以擺得好睇D!回覆刪除回覆
中國人o既catering唔太講究個賣相.刪除
你唔出手整返幾幾盤落足鹽既鹹點俾大家醒下神XXD回覆刪除回覆
係喎,我應該拎o個d花生酥去.刪除
真係唔只慢三拍...回覆刪除回覆
唔知係咪世界巡迴演出.刪除
奧國官員都識用廣州白話說:「恭喜發財」!可見這個活動都時常有,他們已經熟能生巧了!回覆刪除
飯,麵,生煎包都是凍的? 很難吃啊!回覆
熱都未必好食好多.刪除
食桔??? 有冇人拎黎食架???????????????回覆刪除
啲桔喺祖國運嚟?回覆刪除回覆
我估唔係. 因為呢度土耳其人超市有呢d有枝有葉o既賣.刪除
前証交所?即係以前係証交所,而家唔係?回覆刪除
啲食物係咪免費㗎?回覆
冇錯. e+搬咗去第度.刪除
被要出席o既有呢d o野食囉.
我都估柑橘從中東運過去唔奇,我響以色列北部敘利亞邊境見到有柑橘樹,仲有荔枝.回覆刪除回覆
荔枝我呢邊係from Madagascar刪除
搞得有冇我地咁熱鬧先?回覆刪除
原來王子係上賓 :P回覆刪除
冇利是派?!回覆
今年冇利是. 往年利是入邊有個郵票架.刪除
喔咁遲才搞新年活動0既 , 好似慢得啲喎 , 搞手一定唔係香港人嚟喇 , 香港人做嘢節奏通常較快的 .回覆刪除回覆
可能鬼鬼都唔多清楚幾時係新年刪除
第四張相o個個係郵票就好啦!回覆刪除回覆
用呢個design都唔錯.刪除
人在他鄉...有少少過年feel都好嘅~~~回覆刪除
咁香港人都鍾意食壽司同上海包嘅XXXD回覆刪除
奧地利同香港好似幾有緣,我去過一次都好掛住回覆刪除


text:
由於上進身在西班牙,所以呢幾日都係小嘉打返去問個進度.
噚日lunch time打返去問,宇媽接過電話就話只有兩個師傅做緊包牆角既工作,而且又係九點幾十點先開工,下午四點幾走鬆人.同時間,宇媽覺得佢地無咩洗乾淨幅牆,而零碎既批蕩都仲留係牆上面.於是乎,小嘉就打俾D君問清楚喇!
咁D君都答返,幅牆佢呢一兩日都會入去睇清楚係咪真係乾淨,而佢都話暫時係只有兩個師傅做包牆角既工作.至於D師傅返工間時,D君都好無奈話炳過佢地,不過…呢班不知所謂既師傅當佢無到,照舊有自己的遲到早退返工時間.(呢D咁既工作態度…不如直情唔好做啦!)
但小嘉都問返咁幾時先做批蕩,怕工程會遲好多,D君都話其實過多一兩日就會開始批蕩,佢地今次會直接訂一D已經溝好既英泥,一來可以慳返唔少溝泥既時間,二來小嘉覺得個quality都會好D囉!而當做批蕩時,會有四個工人同時間做幾幅牆,咁佢地會安排一個師傅係一路清走牆上面未拆走既批蕩碎,而另外既師傅就會係呢D清乾淨晒既牆上面做批蕩喇!!
D君仲話遲D會入去「試範」俾D師傅知道佢地要求既批蕩有咩程序,而宇爸都會睇住個過程,咁樣第日宇爸就可以睇住D師傅做成點,一見有唔對路就可以即刻話返俾D君知喇!
之後,上進打電話俾小嘉,於是小嘉就報告返個情況啦!點知上進就好唔滿意咁少工人做清批蕩(其實…由頭到尾都係得 一兩 個人做野),於是上進親自出馬打電話俾D君,哈哈!D君同上進講今日會安排四個工人(係承建商自己搵既師傅),佢地會做清拆既工作…
哼!判左出去都要自己再出手搵師傅開工,我都唔知壞人J同姓鄭既師傅點樣同B君交待囉!


text:
2015年9月18日 星期五
木子8個月
2015年9月18日 星期五
祝你8個月快樂
8月同左12月媽媽一齊聚會
我留意到木子係一個觀察型小朋友
去到陌生既地方要我抱一陣warm up下先可以放低佢
一擺低佢, 佢唔會周圍搞, 只會靜靜地坐同玩
唔會搶其他人既玩具
人地擺左佢既, 佢又拎過得2樣黎玩~
但如果遇到啲比較活潑 既小朋友, 佢會大喊!
但估唔到, 小朋友之間係可以影響咁深遠架
因為其他bb識爬識企
木子係聚會完後開始係咁un un un~
同百厭左, 呢啲行為真係令我好驚嘆
所以真係多啲同同年紀既朋友玩先得~
紅色暴雨警告表姨都由澳門黎探佢地
佢地真係好大面子~
木子好鐘意表妹~成日都去摸表妹
但表妹只係細木子一個月, 佢就成日扮大姊姊, 哈哈~
某日表妹又黎左我地到~
真係好鐘意表妹
表妹搶佢啲玩具讓比佢
扯佢啲頭髮扯到跌低左都係喊2聲
真係教我如何不鍚呢粒囡呢!!!!
將啲頭髮撥埋一邊, 好女仔呀!!!!
佢啲頭髮終於都唔係向上下
向返下成個感覺女仔好多~
去朋友屋企玩架烈火戰車~
但都唔係好識坐, 好危險
好鐘意呢張相~
以前一班少女喂喂喂!!!!
依家好多都有左我地既下一代
我相信呢張相一定會越黎越多人架~
8個月, 情感多左!
多左要求多左情緒
簡單啲黎講即係多左扭計~
佢好識扮野!
扭一下啲眼水大大粒咁滴出黎架囉!
同朋友去野餐
木子第一次亦都係我第一次
朋友們準備左好多食物
樣樣都好好味呀!
買左架單車比佢去片下車
但原來都未算坐得好好
好似搖搖慾墜咁~
但配上綠色既草地, 好靚呀!
好鐘意呢張相
影到好似影樓影咁呀, 好靚~
hello, 我地又見面啦~
佢個妹妹細木子個零月, 又可以做好朋友啦!
其實我好鐘意打blog, 因為我鐘意多啲文字睇
但可惜我太無時間
所以都幫木子開左個facebook
如果有興趣都可以去睇下架!
木子7個月
2015年9月18日 星期五
9個月先黎打返佢7個月真係有啲過份
但無計, 因為8月開始我轉左part time
只係返星期一至五9:00am-1:00pm工作忙左, 返屋企唔得閒打~
但都想紀錄下, 遲左都照打啦~
7個月快樂呀木子
一到7個月感覺呢個人仔好似大左好多!
多左互動
比d finger food佢食, 佢會好enjoy
慢慢坐係high chair慢慢食
雖然佢無牙仔, 但佢啲牙肉都幾有力
可以咬斷啲食物架喎~
個衰囡包成日都擺埋不滿既樣~
呢個紙巾盒係佢最鐘意既玩具
成日都摟實佢唔放, 又鐘意係咁拍佢
呢張相就好似話比人聽唔好搶走佢
如果唔係同你死過咁款
佢食一餐粥仔, 食得幾好咁
所以佢都開始長肉
feel到佢變肥豬仔
小朋友真係大得好快
之前仲係唔肯企
突然有一日, 擺佢埋床邊可以自己企到一陣
我地好驚訝隻腳突然咁有力
第一次著tee, 嘩~
成個感覺勁大個女咁
加埋對鞋仔(不過對鞋太大未岩著)
成個大人仔咁呀!!!!
同媽咪出街影相好開心~
佢係一個開心bb黎架
好鐘意笑~但當然都好鐘意扭計, 哈哈
出街食飯都會準備d finger food比佢
咁樣我地成餐飯都可以好安樂咁食架啦~
呢日去左間韓國餐廳
佢揸住自己既野食
係咁望住個韓國男仔, 但個男仔好專心咁做緊野
呢個衰女就用呢個眼神望住咁耐
真係笑大人個口啦~
elements無乜人我地又方便去
所以我地經常去! 見無乜人放低佢影下相
好可愛呀!!!(容許我戀囡一下吧~)
訂閱: 文章 (Atom)


text:
20 八月 結婚兩周年紀念 – 慶祝篇 + 禮物Part I
時間過得真係好快﹐又到咗我同麥包嘅結婚兩周年紀念日喇~今個結婚週年紀念本來係諗住喺馬爾代夫過嘅﹐但因為種種原因﹐要延遲三個月先去得﹐不過無所謂啦﹐因為嗰時會係我哋拍拖八週年紀念﹐都係週年紀念﹐差唔多嗟﹐嘻嘻.咁橫掂遲少少去旅行﹐而家就少少哋食餐飯先啦.
今次我哋揀咗呢間名叫《BRASA》嘅地中海菜食.我喺幾年前嘅舊公司聖誕party嗰時嚟過一次﹐講真﹐已經唔記得咗食過咩同埋係咩味囉﹐嘻嘻﹔至於麥包﹐佢就未嚟過.今次揀呢間嘅原因係我同麥包都好鍾意食"西班牙式焗飯"﹐想嚟試下佢哋嘅好唔好味.
右圖睇落係咪有少少似白酒呢﹖CHEERS~﹗哈哈﹐其實係(Duche de Longueville Sparkling Cider)同埋(Kumquat Dry Soda)﹐兩杯都係冇酒精㗎.杯Dry Soda幾得意﹐好似有桔味嘅有氣礦泉水咁.
呢個就係我哋想試嘅"西班牙式焗飯"喇﹐但同我哋想象中有好大出入﹗第一﹐我哋以為會好大碟﹐但出嚟個portion好細﹔第二﹐我哋覺得D飯係黃色﹐比較乾身﹐但呢碟係紅紅啡啡咁﹐比想象中嘅濕.雖然係咁﹐但味道都幾好㗎﹐特別係佢有好多﹑好多料﹐正﹗
呢碟牛排加薯條﹑沙律就好大碟喇.我哋叫咗"medium rare"﹐出嚟嘅效果似"medium"多D﹐岩我﹐麥包就覺得熟咗少少.塊牛排好似有醃過咁﹐唔駛沾醬都好好味﹐但點埋佢嘅不知名醬汁就仲正~﹗至於D薯條就外脆內軟﹐係好好味嘅薯條﹔沙律都好新鮮﹗成碟嘅美味程度係正過佢嘅外表嘅~﹗
呢樣係我哋個waitress嘅推介﹐大慨就係咖哩海鮮咁啦.喺邊邊嘅薄餅點埋D咖哩汁好美味﹐我哋食完之後再叫咗D包嚟點埋D咖哩汁添.
甜品就OK啦﹐係炸doughnuts舔熱朱古力﹐唔食太甜嘢嘅我覺得有少少過甜﹐但麥包就覺得岩岩好.
另外我之前嗰日買咗北海道十勝紅豆雪糕﹐諗住做夜晚喺屋企嘅甜品嘅﹐但真係食得太飽﹐就留返第二日先食﹐美味喔~﹗
(註)﹕唔記得咗上次張卡嘅你﹐可以click呢到睇返 – 結婚一周年紀念 – 禮物篇﹐呢兩隻龜對我哋嚟講好有意思㗎.
收到真係好感動喔~﹗麥包基本上係個唔識浪漫﹑唔識搞氣氛嘅人﹔但今次真係好有心思﹐特別係佢而家返工忙到飛起都仲用咗唔少時間去揾返張卡﹐幸福滿滿喔﹗
另外再加多張Godiva嘅gift card﹐等我幾時想食士多啤梨Cone就可以去換~﹗
而我送俾麥包張卡嘅封面就係兩條紅心底底﹐嘻嘻﹐千祈唔好諗埋一面﹐入面係寫住﹕"You made a great pair!" 見佢幾搞笑﹐就買咗喇.
其實有時小小嘅心意﹐就可以滿滿喔~﹗多謝麥包俾咗個好甜蜜嘅結婚周年俾我~﹗
P.S. 麥包另外仲有送Jill Stuart嘅化妝品俾我﹐下篇待續~


text:
( 30-NOV-2013 SAT Day 1 ~ Part 1/2 )
嘩哈哈哈 實在太興奮喇 終於等到呢一日 ~
去玩 當然要玩到盡啦 所以今次 5 日 4 夜曼谷之旅都係早機去 ( 30-Nov-2013 OX203 / 8:15am ~ 9:55am 泰國時間 ) 晚機返 ( 4-Dec-2013 OX200 / 17:35pm ~ 21:30pm 到香港 ) ~
朝早 5 點起身 完全話醒就醒 去旅行真係幾早起身都得呢 ~
Call 咗的士 5 點 45 分喺停車場等 6 點 15 分已經到機場 lu ~
人影都無
天都未光就到機場喇
差唔多 6 點半 check-in 真係唔多人喎 好在見到有 2 個旅行團出發 咁都好 d 起碼會出團嘛 唔會話咁危險咁囉 ~
搞掂哂就去食早餐喇 ~
食開嘅早餐都係 $2x 機場呢度就會加埋通粉 所以 $3x
咁我飲奶茶 里奧大人即刻問係咪咖啡唔好飲 搞笑 其實我覺得美心嘅奶茶好飲 同埋想一陣上機瞓嘛 所以咪唔飲咖啡囉
有 2 塊牛扒咁多 咁又抵喎
7 點 15 分就走喇 去完萬寧買喉糖就準備離境 lu ~
又有聖誕裝飾 開心開心 ^^
7 點半離境喇 之後就去 Disney 睇下嘢 ~
what's up 佢 d 手指好搞笑
又係佢 哈哈 其實好鬼多塵 放番佢之後 我係咁打乞痴
等緊我喇 ~~~~
無人去曼谷 ?!
第 1 次前面係無人
陽光普照 所以心情更加超級靚呀
同拍檔影番張相先
8:15 am 登機
上機喇 ~~~~~~~~~~
8 點 15 分登機 架機得 1/3 乘客咋 我左邊同右邊都係自由行 因為同我一樣拎住沖哥本天書 ~
9 點派小食 10 分鐘之後就派飛機餐 萬萬都估唔今次嘅飛機餐係三文治 + 餅乾 超級勁失望啦 真係有想喊嘅感覺 因為無咗我最想食嘅芒果布甸 嗚嗚 不過算啦 其實三文治仲好 因為如果食飯實在太飽喇 ~
咁我用手機聽歌家嘛 我一上機已經教咗飛行模式 點知個空中少爺要我熄手機 我無理佢啦 點知佢又番轉頭叫我熄手機 係真係望住我熄咗先走開 真係好痴線 搭咁多次飛機 都係第一次咁架咋 ~
我前面係完全無人坐架 @.@
呢包花生好好食
脹卜卜 如果我唔小心拍爆 嚇到成機人大叫都似
3 款唔同味道嘅三文治 - 上面係芝腿 中間唔記得係咩 下面係煙三文魚
完全無食過 之得唔買啦
當地時間 10 點到埗 最搞笑係我地落機行出去 入機場嘅門居然無開 之後見 OX 職員行過黎開門 搞咩架 咁都得嘅 ~
見到呢 d 人像畫 我覺得有 d 驚 ( 因為之後有次我去完洗手間嘅時候 一開門 望到右邊好似有個人企喺度咁 超勁驚呀 原來係對門貼住張人像畫 @@ )
行下行下又開始多人 都好啦 起碼有人黎泰國嘛
其實應該都無咩人去泰國架喇 所以 check-in 都好快 11 點半可以拎行李喇 ~
今次勁呀 因為唔駛第一時間去唱錢 因為上次仲有剩 2000B 夠錢買電話卡同打的去酒店 所以我地即去買電話卡 仲諗住無咩人添 估唔到都好多人買卡 等咗 15 分鐘先買到 ~
呢層係買電話卡嘅
dtac 係最平 所以好多人買呢
今次一定一定要買電話卡 因為我要睇 " 泰國粉絲大本營 Thailandfans Forum " 嘅最新資訊 同埋要 whatsapp 比屋企人知我平安到埗 我唔想我開心時佢地擔心囉 媽咪真係由我去泰國前一星期見到有示威行動 已經開始好擔心 成日叫我轉地方呀 不過轉唔到啦 買咗 package 嘛 ~
今次泰國曼谷之旅 真係好感激好感激胡慧沖 我之前已經問沖哥 泰國咩情況 佢真係即時答覆 起碼我知道嘅情況係即時 唔係幾個鐘之後嘅事 對我黎講好緊要呢 ~
我地去到機場 心大心細搭咩車好 沖哥建議我搭 BTS 因為驚塞車 不過里奧大人話已經到的士站 所以博一博喎 但其實我都想打的 因為我實在唔想拖住個喼行上行落呀 ~
今次坐細的 因為我地無將個細喼拎出黎
11:04 am 開車
d 數目字咁細粒 睇完有 d 暈 @@
去酒店喇
到處都會見到泰皇
點樣噴上去嘅呢 ?!
Highway toll ( 25B )
再黎 Highway toll ( 50B )
11 點 04 分開車 11 點 36 分到喇 車費係 355B ( 230B + 50B surcharge + highway toll 75B ) 估唔到車程係好快 去完 highway 轉幾個彎就到 完全唔塞車 感恩感恩 ~
去到酒店 里奧大人就去 check-in 我就周圍影下 影完就睇下里奧大人搞成點 今次 check-out 時間係 2 點咋 上次 3 點家嘛 叫佢 2 點半都唔得 仲話 peak season 呃人嘅 哈哈 ~
下次上去睇下係咩黎先 ^^
12 點就上房喇 勁有親切感 哈哈 上次住 25 樓 今次住 12 樓 下次唔知會唔會住 2 樓呢 ~
個景都開揚架 其實都無咩機會望景 哈哈
今次去泰國 真係要留隻字紀念喇
睇咗即時資訊先可以安心出發呢
坐 Tuk Tuk 去 Phrom Phong 站 今日兌換率係 4.07 上年係 3.90 所以先唱 HK$5,000 ( 20,350B ) 因為日日嘅兌換率都唔同嘛 ~
坐 Tuk Tuk 出去食嘢 lu
下次再黎應該已經起好 lu
唱錢喇 有 3 間兌換店 所以超級方便 如果佢地開嘅話 哈哈
兌換率係 4.07 發達咯
12 點 40 分去到 Emporium 嘅 GreyHound Cafe 居然要等位喎 要等 6 張枱 我同里奧大人仲諗住無咩人食 之後先醒起今日係星期六 唔係平日呢 咁里奧大人又餓喎 我叫佢去 Food Hall 買 Gelato 食住等啦 佢話唔好喎 我心諗以為佢驚我一個人喺度等添 果下有 d 開心架 點知原來佢話好餓無力行喎 衰 ~
咁我地等嘅時候已經睇定 menu 咁一坐低可以即叫 哈哈 感恩差唔多 1 點就有位 都算快架喇 同埋其實我見到都有 d 係吉枱囉 ~
里奧大人話今次食咩都由我話事喎 佢有樣好 唔係我煮嘅就咩都會食 仲會食哂添 不過佢話炸嘢就唔敢食咁多 因為佢一熱氣就會好易病 咁即係成個行程就咁玩完 lu 呵呵 ~
好餓定啦 係咁望 ^^
餐包 - 好味呀 可能餓 哈哈
Salmon Sashimi in Spicy Hot Sauce ( 200B ) - 我其實好抗拒綠色嘅醬汁 不過呢個汁好鬼辣 我覺得好正 好開胃
GreyHound Famous Fried Chicken Wings ( 130B ) - 話咁快食咗 8 隻 餓呀
size 係細過隻叉架
Spaghetti with Thai Anchovy ( 200B ) - 意粉彈牙 如果我煮到咁就好 lu
Passion Fashion ( Passion Fruit, Pineapple, Mint Syrup ( 120B ) - Healthy Cocktail 喎 HK$30 就抵飲喇 我杯飲品係黃色 隻杯係綠色 驟眼以為杯飲品係漸變色添呀 因為我之後睇到隔離個飲紫綠色飲品 之後佢飲完 其實個杯係紫色
都好 fresh ~~~~
Iced Lemon Tea ( 90B ) - 眾所周知 佢 d 冰係茶 所以唔會越飲越淡 呢方面真係好值得讚賞呢 夠細心嘛
呢餐食咗 1,056B
umm 呢餐其實都好飽 不過勁想食 Gelato 呀 大佬 135B ( HK$33 ) 有 3 球呀 香港 1 球都唔止呢個價啦 同埋見佢係咁質係咁質 所以超大球呀 其實如果要試哂所有味道 真係差唔多 1 球 size 哈 ~
Mango + Azzurro + Blueberry ( 135B ) - 食完好鬼凍呀 家姐唔信我話去泰國會凍喎 我話次次喺商場食完凍嘢就會覺得超級凍呢
我都幾想試 Crispy Donut 嘅 Donut 不過我驚太飽肚
個士多啤梨蛋糕好吸引我架 因為 d 色好假 上次又係切開一半 唔通係 display ?!
商場都好有聖誕氣氛啦
地方好闊落 香港係咁就好 lu
呢日未完架 ^^


text:
我將一半飯比里奧大人幫我整炒飯
里奧大人嘅黑椒牛肉飯 - 次次都叫我快 d 影 咁啱今次個 "hurry" 仲對住我 搞到我真係要好快好快好快影咁 woo
( 9-jun-2012 sat )
爽呀 8 點起身 shopping 完再食早餐 9 點 50 分番到菇場 但等等等 好難先等到放工咁呢 ~
1 點即走 因為約咗婆婆飲茶 我同家姐 & 里奧大人由唔同地方出發 諗住先到先攞位 估唔到差唔多時間到紅磡 所以就約埋一齊去酒樓度喇 ~
1 點 45 分去新星 咁 2 點做下午茶 梗係飲 2 點啦 之後家姐 & 里奧大人上去接婆婆落黎喇 今次又用 Iphone 影 d 點心 d 色真係唔錯 ~
鮮蝦腐皮卷 - 嘩 超新鮮熱辣辣呀 有驚喜 正呀
沙律長春卷 - 呢個都係新鮮炸 不過 d 餡真係得沙律醬咁囉 得一粒仔什果罐頭 d 什果
韭黃鮮蝦腸粉 - 個皮都幾薄 唔錯架 不過 d 豉油就麻麻地
薑蔥牛柏葉 - 估唔到同家姐一樣 一齊點咗牛柏葉 里奧大人唔食架 所以家姐次次都會叫 d 我想食 但無人陪食嘅點心呢 呢個好味道呀
鮮竹牛肉球 - 無咩特別丫 因為當時已經好飽
生煎梅菜扣肉包 - 都 ok 因為第一次食梅菜扣肉餡 有新鮮感呢
豆沙煎蕃薯餅 - 個皮煙韌 very good
客家艾茶果 - " 祛濕散寒治痛症 活血健胃定心神 " 嘩 寫到咁鬼勁 唔叫黎食都唔得啦 我初初以為係甜品 但 d 餡原來係好淡 有蝦米 但又唔係鹹 仲咬到 d 好硬嘅嘢 真係好難形容呀
飲到差唔多 3 點幾就上去婆婆屋企 因為媽咪成日話腳痛 所以婆婆就比張輪椅媽咪 咁我地又唔駛特登再買喎 ~
坐多陣就打的走人 我同里奧大人就番屋企 家姐就拎輪椅去媽咪屋企喇 ~
超熱同超攰呀 所以又唔煮飯 lu 同里奧大人行陣德福 再去 Piago Food Court 食嘢 食完又行一陣就番屋企 lu ~


text:
粟米雞忌廉湯
挪威煙三文魚凱撒沙律配蒜蓉多士
今朝有 d 陽光 又好乾爽 超舒服呀 ~
早餐食熱香餅 但今次落得太多蜜糖 所以 d 餅好快 "林" 嘅 最唔鍾意呢 d 口感 依家有 d 驚咗佢添 ~
住大埔嘅時候 喺藥房買咗隻洗頭水 TRESemme 覺得幾好用 又幾抵 所以上次入大埔嘅時候 再去藥房買多支 點知今次我就覺得唔對路咁囉 用完個頭皮有時會痕 之前唔會咁架 同埋我好小頭皮痕 咁同里奧大人講啦 諗住比佢用埋去嘛 點知佢話佢都覺支洗頭水有問題 覺得好似沐浴露咁 所以佢無用 佢仲以為我將沐浴露裝入洗頭水樽度添 真係丫 我咪話佢囉 我點會咁架 就算係都裝番洗頭水樽度啦 痴線嘅 仲有明知支洗頭水有問題又唔出聲 自己停用就算 點得咁架 所以我地最後都掉咗算喇 同埋唔再去藥房買洗頭水囉 平幾蚊點知最後成支無乜點用就掉埋 仲蝕呀 ~
菇場又係無乜搞作 真係超級令我想瞓覺呀 幾難先等到 lunch time 呀 食埋 lunch box 抖陣 又要等放工喇 ~
里奧大人又上咗大陸 所以一早約定朋友 CC 去旺角買衫 估唔到放工嘅時候係涼涼地 因為之前好熱家嘛 ~
CC 差唔多 7 點先到 我就自己行下先啦 今晚好開心喇 好多收穫呀 因為格言係有殺錯 無放過 ~
行到 9 點先開餐 所以求其去 The Spaghetti House 算喇 因為大家都好餓呀 ~
叫咗個二人餐 都諗住食唔哂 好在 CC 老公又黎埋 佢食咗小小 都叫幫輕下 不過我都食到超飽囉 今餐係我嘅生日飯 所以 CC 請 真係好喇 買完嘢又有免費餐 哈哈 ~


text:
等我回顧下佢暑假做左d乜先~
暑假為左唔想anson無無聊聊同佢報左畫班&英文班.
每星期見anson上完畫畫堂攞d作品比我睇時,
papa同我都忍唔住話: anson係唔係你畫嫁?
英文班係外籍老師教既 (一班6個人)
聽老爺奶奶話外籍老師用英文問anson野,
但anson用中文答人...(真係比佢激C)
不過聽聞佢上堂玩得好開心喎!
(雖然anson係自己入去上堂但老爺奶奶話成日聽到有笑聲傳出)
到星期六日通常都同anson行商場 (因為太熱啦)
去過ikea食龍蝦仔 (個3隻龍蝦全部比anson食晒)
本來想買床墊點知papa見到個枕頭好鐘意,決定買左枕頭先~
又去過沙灘玩沙,仲要係最熱個日去喎!
玩左一個鍾已經頂唔順啦,走呀...累到呢!
最慘就係返到屋企成廁所都係沙,洗廁所都有排洗.
咁快就過左一年了!anson又大個仔左啦!
希望anson今年返學開開心心~
唔經唔覺anson mama都轉左工成個月啦!
依家只係返5日工,放公眾假期(多左時間陪anson添)
暫時我個位都少野做,好多時都係公司坐同發呆多.
要做既野通常都係月頭/月尾個幾日先多野做...
不過教我個2個同事話遲下我d工作上左手,
就得返我一個自己跟!
(以我所知我個位已經成年有多無人嫁啦!只係現在教我個2個同事做埋
可想而知d工作都唔慌多得去邊啦)


text:
相信大家都已經有答案,而且全部答中晒添.話係低能IQ題,並唔係表示謎面出得有問題,更加唔係低估大家嘅智慧.而係謎底已經出現咗喺文章標題,根本就唔使估.至於點解謎底會係咁,相信唔使多講啦,我絕對信得過大家嘅國學常識囉!
講到無鹽煮食,我已經奉行咗幾年,絕對稱得上忠實信徒.不過我唔好似啲營養師提倡嗰隻,用天然香料代替鹽囉,而係轉咗用雞粉調味.諗起都覺得搞笑,唔知啲人點解會覺得可以用青檸汁,黑胡椒,或者香草之類嘅嘢代替鹽做調味料呢?如果要我將「雞汁炒菜心」轉成「黑椒檸汁迷迭香炒菜心」,睇怕想唔得到厭食症都幾難囉!
而家除咗煲湯,我煮嘢根本就唔落鹽,淨係會用雞粉同其他醬料.轉用雞粉係因為幾年前喺報紙睇到一單花邊新聞,某米芝蓮星級餐廳主廚爆料,話佢煮嘢咁好食嘅秘訣係用咗雞粉,仲要指定係家落牌嗰隻添.我當然知單嘢好鱔吓,不過試吓都冇壞啫,結果之後就同鹽講咗拜拜囉.
近排成日喺電視睇到某雞粉廣告,話雞粉比鹽健康.呢個廣告有冇誤導消費者,我就唔敢講嘞,費事俾人告啦.當然,如果同等體積嘅雞粉,含鈉量一定比鹽少.不過如果要達到同樣嘅鹹味效果,雞粉肯定要用多啲.而且雞粉仲含有其他添加物(例如色素)添,係咪健康啲就自己諗嘞.我用雞粉代替鹽嘅唯一原因,就係煮出嚟嘅嘢好味啲.可能有人會覺得我好cheap,唔識得欣賞食材嘅真味.我只係覺得,味覺係一種好個人化嘅原始感官,冇必要向人學習,亦唔需要其他人認同.
提到調味,我都知食得太鹹唔健康,世衛就建議成人每日唔可以攝取超過6克鹽(或2300mg鈉).究竟6克鹽有幾多?我都唔識形容喎,所以就影咗張相俾大家參考吓.總之好肯定,我每日攝取嘅鈉都爆硬燈啦.事實上,想唔爆燈幾乎係冇可能.一包即食麵嘅鈉含量,已經達到每日攝取量嘅上限.而且我煮親即食麵,都會加埋啲鹹到出汁嘅配料,例如泡菜,魚片,牛丸.不過咁,我都已經好克制架喇,啲湯就一定唔會飲埋,雖然真係好好味囉.
講開即食麵,呢排我食緊嗰兩隻(膿心石鍋拉麵同三癢泡菜風味拉麵)都好正,多多鹹,少少辣,啱晒我口味!不過三癢嗰隻就要扣少少分,因為營養標籤有誤導消費者之嫌.驟眼一睇,鈉含量只係佔每日攝取上限47%,即係一日可以食兩包.不過再睇清楚啲,原來數字係以per serving計,而一包麵就有兩個servings.真係有冇搞錯,咁嘅nutrition facts有乜意義呢,唔通預咗人一包麵分兩次食?抑或係,即食麵應該同至愛分享,你一啖,我一啖?其實玩埋晒呢啲陰招有乜用啫,而家啲消費者好精明架喇,點會唔知即食麵係高鹽食品喎!
我自己就唔係「又要威又要戴頭盔」嗰隻,總之鍾意食就食,話知佢鹽份高到爆晒燈啦.好彩我本身唔係太好動物內臟,又唔係咁鍾意食肥膩嘢,只係口味偏濃啫,所以先敢講得咁口響.我只係覺得,任何嘢都要攞個平衡,所以唔會為咗健康而放棄晒鍾意食嘅嘢.如果食而不喜其味,就算有一百歲命又有乜意思呢?!


text:
個姐姐 介紹隻好似furby既玩具比妹妮,好彩佢又唔係好鐘意啫
反而媽me睇中呢間森林家族屋,一來好精緻,二來應該可以玩到大個都得,起碼我都想玩埋一份吖嘛
揀好晒禮物就去整手甲,幫媽me整手甲個gigi姐姐成日都叫我帶妹妮上去玩,見係聖誕節放假就帶妹妮去整下手甲啦.呢日Gigi姐姐都帶左佢個BB出黎呀!
Jayden BB而家7個月大,都幾大舊,隻腳仔好粗架
好似幾friend噃
好靚呀!! 有鑽石 ,有雪人,有聖誕老同雪花呀
下晝仲有畫班要上呀,返到屋企朋友們都差唔多到了,今晚我地食homemade dinner,我地提供廚房,由朋友們負責整.趁大人煮野食,小朋友就玩新玩具,好彩妹妮又好鐘意玩!
呢晚好多野都一由朋友一早煮定,有D就放入焗爐就得
兩位壯男就係是晚大廚
我地婦人們反而負責D簡單野,整下沙律
兩位大廚整野食,爸B同Evan叔叔就攞個電話入面個魔術同細路玩變魔術
兩個大男人又好似好pro咁噃,炸乳鴿同煎牛扒,好彩有yaya幫手洗廚房,辛苦晒了
D牛扒就咁煎都好好味呀
第一次係屋企咁樣炸乳鴿咋!
終於有得食了,除左豬頸肉,豬仔骨, 牛扒, 仲有小朋友最愛既腸仔潻
埋位喇,開餐!
咪睇小兩個大廚,原來仲有肥he叔叔一早煮好既咖喱同帶子,都好豐富架!
乳鴿都似模似樣
焗帶子
特別欣賞呢碟 騷炸雞翼,好正架!
大家食到津津有味架!
終於全部人坐低有啖好食了,例牌要影下大合照
細路仔食完野妹妮同康然又玩佢最鐘意晚cubby house, 妹妮成日都好鐘意將D被冚實,自己呢埋入去當去露營咁...就叫做cubby house,而家仲拉埋康然陪佢玩,但係兩個坐係入面係無野做,斎坐架咋!
魚EE 整左聖誕蛋糕潻呀!
Ellie顧住玩煮飯仔,妹妮就同康然去切蛋糕
食完再玩過!呢個廚房好受歡迎咁呀,佢地玩左成晚架喇
到爸B玩佢地喇,爸B話比任務佢地,要去梳化搵一件玩具...其實易過借火,但係D細路又好鬼認真!
大家聽指令出發去搵
到大肥時間了,大家又一齊去探下大肥
Ellie聽到我地話唔可以掹大肥條尾,見妹妮攬住大肥已經驚大肥會被妹妮壓住而喊晒呀
之後仲有每年既壓軸節目,交換禮物了,呢個絕對係小朋友最期待同最開心既時刻呀!妹妮見到有禮物就好開心,之前鋼琴老師送比佢既小禮物一直都擺係樹底呀.不過今晚大家即場拆禮物,唔駛等到boxing day呀!
我地每年平安夜都係同呢班朋友一齊過,未有小朋友前已經一齊,不經不覺都有成十年!大家聚埋一齊過節已經成為傳統了,祝大家都聖誕快樂!


text:
Hello! Hello! 兩個月無見,大家有無掛住我呀?上個月媽媽返咗婆婆到休養,唔得閒寫我嘅27個月成長紀錄,佢話今個月一次過寫返,不過...都係遲咗幾日先出到街,唔...媽媽你下次可唔可以準時交功課呀?好多姨姨會掛住我㗎﹗(艾菲:REALLY???)
宜家我終於出齊牙,D食物可以整返大粒D自己咬,而我亦學識咗用筷子,係食得慢D但都完成到成碗麵㗎,仲有一樣嘢都係呢個月先學識嘅,就係自己用手拎住食物來食,之前我成日嫌D pizza雞翼春卷污糟唔肯用手拎,家陣已經克服到呢個心理障礙啦.
可能因為天氣凍啦,我呢兩個月好似瞓多咗,夜晚十點幾上床,一瞓就瞓到第二朝十點先起身(之前九點半前必醒),但依然係間中會半夜發開口夢喊醒,要媽媽跑過來安撫一輪先瞓返,至於晏覺就每日放學返屋企瞓一個鐘左右,不過次次都瞓到唔肯起身會發脾氣,搞到爸爸媽媽好頭痛(艾菲:出動到Mc Queen鬧鐘都唔掂), 至於媽媽陪瞓服務就只係夜晚一覺先有,媽媽話我大個仔要開始習慣自己瞓喎,所以晏覺嘅陪瞓服務已經取消咗.
活動能力方面跑跑跳跳都無問題,係入字腳問題個人一心急又返來,搞到老師都話我輪輪盡盡成日跌,至於小肌肉發展都有明顯進步,舉手指公做叻叻手勢,V字同OK手勢都終於做到,撕紙,撕貼紙,拉拉鏈,解衫鈕同夾衫夾都無問題.
返學之後學識咗同人相處,好鐘意同同學仔玩,講得出全班同學仔D名,返學途中撞到同學仔會即刻追上去打招呼,再手拖手咁行返學校,又會去到某個位就拉住媽媽話要等埋某個同學仔(艾菲:明顯係等女同學啦...),成日人哋做咩我就跟,就連同學唔乖嘅嘢都跟足(艾菲:例如甩大人手跑咗去,同突然大叫之類),搞到畀媽媽話我好學唔學.
自理能力都有些少進步,繼除褲著褲同除開胸衫之後,呢兩個月終於學識著襪著鞋,雖然我手腳係慢D(艾菲:其實都唔係D啦,係勁慢囉),但媽媽宜家返學同出街都堅持要我自己著鞋唔畀其他人幫,會主動要求揹書包同揹袋,最鐘意爸爸媽媽買嘢同幫手拎嘢(艾菲:行超市無買嘢佢會有D失望咁款),至於potty training因為天氣太凍停咗無train,不過喺無媽媽嘅催谷下竟然又有D進展喎,最近呢個星期都會主動話畀媽媽知要wee wee,然後忍到入廁所除褲再對住青蛙仔(尿兜)先痾,無論喺屋企定學校,D學習褲都明顯用少咗,媽媽話等天氣暖返就要正式戒片啦﹗
呢期至愛就係扮大人,宜家除咗玩車之外最鐘意就係玩煮飯仔,日日都會煮飯畀爸爸媽媽食,有晚同麵包超人開生日會,除咗帶party帽之外,仲一定要媽媽拎個生日蛋糕出來畀我哋唱Happy Birthday,唱完歌仲跑去箱到拎部電話出來,好似媽媽平時用iphone影嘢食咁影個蛋糕(艾菲:呢吓真係笑到艾菲肚痛),而且我已經開始識得學是非,好似表妹有次喺婆婆屋企跌親,第二個星期再去婆婆屋企見到表姨,我就即刻指住案發現場同表姨講一次案發經過.
把口啦...係全日唔會收,而且講嘢越來越老積同估你唔到,好似有晚去嫲嫲屋企食飯,嫲嫲不停叫住小心飲湯唔好倒瀉,咁我就專登停落來,慢慢拎轉頭望住嫲嫲話「你做乜叫我姐」,搞到嫲嫲都唔好意思再話我,已經識得用我同你,最鐘意就係慢打鑼,媽媽講一句我又跟住講一句,自從學識數數字之後,出街成日會指住D巴士講幾多號(艾菲:都有一半會講得啱,但就成日左右調轉讀囉),記性超級好,繼《靜夜思》同《三字經》頭12句之後,我已經識唸埋《春曉》,而爺爺亦教咗我1-10同一D簡單筆畫(例如人同大)嘅中文字,我出街見到都會搶住話畀媽媽知㗎﹗
最後又到講情感發展,呢兩個月媽媽話我固執咗好多,好多時都會堅持己見唔聽人講,例如有日放學去到屋企樓下大堂,忽然同媽媽話要飲水,咁媽媽就話上返樓先飲,我死都唔肯於是勁喊唔收聲,搞到媽媽返到屋企又同我講咗輪道理,而媽媽最唔鐘意嘅摞地亦再次返來,激到媽媽要掉咗我深愛嘅車來教訓我,可惜我從來都無吸收過教訓,所以屋企D車都就快畀媽媽掉晒啦.
宜家返學已經唔會再扭,但放學時都係扭扭擰擰唔願走咁款,唔再怕陌生地方同陌生人,不過最黐個依然係媽媽,宜家做咗錯事激嬲媽媽,除咗會話「我要媽媽攬」(艾菲:有咩理由明明錯都未認錯仲要我攬返佢先),仲會話「我要媽媽要我」(艾菲:我從來無話過唔要佢㗎),慌死媽媽會掉低佢走咗去咁款,尤其係病咗時媽媽係一定唔可以離開我視線範圍㗎,就算婆婆公公話抱我都一定唔會畀囉﹗


text:
2012年3月5日
今天是驚蟄
昨天星期日,又係hea 吓hea吓,下午再瞓多三粒鐘,又係乜鬼都冇做過,十一點前就瞓著咗.
今日全日,仍然烏眉恰睡.好明顯,驚蟄同我無關.
我今日會記住返居企早啲抖架喇,大家不要把我上心.若果你哋去銅鑼灣鵝頸橋底附近開 party,記住玩得開心啲喇,不用掛念!
關連舊文:
驚蟄狂想
驚蟄之後
17 則留言:
哈哈,黎打個曾小人喇,哩度好熱鬧呀!回覆刪除
去年 2011年3月7日 兄台寫了篇回覆刪除
驚蟄狂想
昨晚瞓瞓吓覺,忽然俾窗外傳來嘅雨聲嘈醒,我伸個頭出嚟,一睇,噢!果然係一場好大嘅春雨,我個心霎時間好盪漾,皆因我思慕咗好耐嘅春意,終於俾我感覺到佢個 feel 喇,我忍唔住,細細聲叫咗出嚟:春天呀春天,我等咗你好耐喇!
忽然咁有春意,又瞓唔著,有乜好做呢?
結果,我思考咗做人嘅道理,思考在新嘅一年有乜嘢要反省,思考埋有乜嘢要認罪悔改添!
今年唔同嗮!
唔知一次收費多少?回覆刪除
laulong:回覆刪除
你去咗銅鑼灣開P?
Space 兄:回覆刪除
今年驚俾人打嘛,唔敢出街:(
卡臣:回覆刪除
俾人打冇錢收個播!
你唔提起都唔記得今天是打小人日.回覆刪除
(怪唔知得你隔了二天無出故事續集啦~~)
我懷疑舊歷呢一日查實係咪某d 未能令以便忘怀既日子...回覆刪除
难怪小明今天不敢出来,怕被打?嘎嘎嘎~~~回覆刪除
打小人呢個習俗真係好得意,係鼓吹黑心架喎,好少有回覆刪除
DeepC:回覆刪除
唉!個結局我仲未寫呀:(
C.M.:回覆刪除
咁都俾你估到!
係,我以前係傷害過好多人嘅感情!
嘿嘿:回覆刪除
對!小明特別不敢去銅鑼灣!
naruto:回覆刪除
咁你有冇去打小人呀?
打小人???!回覆刪除
熱血艾德:回覆刪除
乜你唔知昨晚好多人去dup人咩?


text:
睇開阿ti部落格的朋友 相信都知Tima嘅工作係做d咩架啦 唔喺度再講多次lu
因為Tima工作嘅關係 真係識到好多朋友仔 其中好大部份係老師
所以未生阿ti之前 對港島嘅一系列"名校"都會有一定嘅認識 但冇詳細了解
當中有張x珊英x中學啦 聖保x男女中學啦 庇x羅x女子中學啦 仲有皇x...佢地d老師都好好 開口埋口都係學生 Tima仲估唔到佢地呢d "名校"嘅老師都好young 唔似以前Tima學校嘅老師同sister都上左年紀
依家生左阿ti 更加留意D學校 特別呢排要幫阿ti檢討之前訂下來的"鋪路"揀幼稚園計劃 需唔需要改變 ... 老實講 心儀嘅四間一定會報晒 雖然話未迫至埋身要做d咩決定 但都應好好諗下 邊樣係Tima最concern架呢?
就呢件事 嗰日Tima捉住一個喺poly任教嘅教授 諗住問下佢意見 一問之下先至知 原來呢個教授以前喺九龍x瑪xx(九龍x區嘅dream school) 度教過 之後去左銅鑼灣 (各mama dream school) 聖xx中學度教左幾年!!!!!!!!!!!!!!! 有冇搞錯 點解識左佢三年 嗰日先至發現架!!!!!!!!!!!!!! 兩間都係每個媽媽嘅夢想!!!!!!!
傾下傾下 佢連去幼稚園interview會問嘅內容都同我plan埋 我一路聽一路抄 教授果然係教授 佢講嘅野好簡短 好中point!!!!
當中佢講左幾個interview重點 想喺度同大家分享下
1. interview嘅衣服最好係佢之前有著開嘅 等佢舒服d 情緒都會好d
2. 唔可以叫其他人代勞 例如 工人 佢話有d家長真係就咁叫工人陪去interview
就算小朋友表現得好好都冇用
3. 家長唔好表現緊張 小朋友到兩歲幾識睇眉頭眼額架 你緊張 佢都會緊張
4. 各名幼稚園 老師都好著重家長平日嘅"家教" 老師會用好多陷阱問題問小朋友
例如 : 你覺得地鐵同巴士有d咩唔同架?
小朋友答 : 地鐵地方大d 可以走嚟走去
嘻嘻 小朋友咁答就衰左喇 點解? 諗下啦
5. 小朋友打扮好重要 每間學校收生嘅口味都唔同 有d要活潑 有d要斯文有禮
家長要好好留意
6. 英文字 數目字 顏色 呢d基本入門一定要識 冇走雞 仲有會問小朋友生活嘅常識
仲有其他point要留意 特別係家長呢一part 直係好重要 好重要架
講完呢d 仲想同大家分享Tima揀學校落實會做嘅野
1. 揀男女校定女校呢? 如果喺港島區揀聖x羅男女呀 張x珊呀呢d男女校
第日小朋友嘅社交network會靚d (自己再深入諗下點解啦 嘻嘻)
男女校最好就係 唔洗好似d一條龍女校咁 小學到中學都係女仔 真係好鬼悶架
2. Tima有時放假會去學校睇下d學生 由幼稚園到小學到中學間間都睇!!!!
目標set左邊d心儀嘅小學同中學 再睇下要讀邊間幼稚園
有時等車 喺巴士都會睇下d著校服嘅學生
當中張x珊嘅學生 同聖x羅男女嘅學生真係一流 談吐 氣質 教養 校風都好好
Tima最欣賞小朋友嘅氣質同自信! 有次個客飲茶 佢嘅仔仔讀聖x羅男女中一
一坐低就望住我叫 : 姐姐 完全唔怕醜 好有自信嘅眼神
我同佢媽咪傾去旅行 佢全程有參與 最後仲憑記憶默寫旅行web site嘅link比我
哇!!!! 我問佢 你點解識默寫咁多條link嘅?
佢淡定淺笑 : 我成日幫媽咪plan旅行搵資料嘛 搵得多自然熟啦
希望d資料幫到你啦! 特別頭嗰兩條link最多自遊行package做speical offer!
Tima真係拍晒手 有學識 有教養 有自信 噢 !!!中一學生可以咁charm嘅?????
家長有功勞 學校...明顯地都有一定嘅功勞
3. 名校有d係私校 父母應量力而為 因為除左學費仲有雜費
供養小朋友讀書唔係一年半年 有d一年比四萬幾至六萬蚊嘅 要真係諗下值唔值
一陣讀完出嚟仲衰過津校 不如留錢比小朋友做首期好過lu
眼見有個客 老公年薪幾百萬 可惜患腸癌未期 返唔到工 之後叮埋
份保險賠得幾百萬 平日冇咩積蓄 (所以話識儲錢先有用 識賺都冇用)
兩個仔女都讀名校 一年淨係學費差唔多十萬 媽媽唯有幫佢地轉校 ...
講到呢度 Tima覺得女人真係要做野 依家唔同以前 錢真係好重要 ...
個concept好簡單 冇人嘅career係順風順水 老公唔掂 仲有個老婆
最後講多一個point :
有d媽媽會覺得名校會迫得小朋友好辛苦 其實都唔一定架 好似阿ti間幼兒園 d課程真係好深 初初佢返嚟好唔鐘意返學 到依家佢地會習慣
好似佢返嚟學識禮儀 :
打噴嚏會掩口
咳嗽會掩口
坐底個"back"會貼住張櫈 腳仔合埋坐
三日一篇詩歌 成三十幾個字架 都會熟唸得連Tima都好佩服


text:
每當工作到心煩氣躁,身邊又有啲廢柴發出好多令人不安笑聲嘅時候,我都會選擇戴上耳機聼音樂,廣播或者聼歌.但喺最近啲廢柴好似變本加厲,愈講愈大聲,愈笑愈令人感到不安同煩擾.
嘗試用盡一切有可能嘅辦法去克服呢啲噪音,務求能夠令到自己可以專心工作,不過結果都喺冇用.音樂太過柔和,根本就冇可能掩蓋到啲滋擾嘅喪笑聲.聼電台廣播節目仲衰,DJ猛係度講嘢再加上外來啲嘈雜聲,效果只會更死.聼歌又覺得好煩,聼呢首唔喺,聼嗰首又唔喺,總之就覺得渾身好煩躁,好唔自在好想閙人.
喺我的音樂庫裏面來回點嚟點去,最後隨便咁點擊咗佢其中一個專輯.耳邊傳來熟悉嘅旋律,始終都喺佢嘅歌聲能夠對我產生化學作用,將煩躁不安嘅心情平復落嚟,完全墮入歌曲嘅意境中.睇嚟都好難戒掉呢20幾年嚟嘅毒素,注定呢一世都要面對呢段永遠化唔開嘅葉緣.
Tuesday, August 03, 2010
葉聲
每當工作到心煩氣躁,身邊又有啲廢柴發出好多令人不安笑聲嘅時候,我都會選擇戴上耳機聼音樂,廣播或者聼歌.但喺最近啲廢柴好似變本加厲,愈講愈大聲,愈笑愈令人感到不安同煩擾.
8 comments:
註定嘅!冥冥中總有對的歌手.ReplyDelete
最舒服同有共鳴感,都會喺佢!
最好最直接最有效嘅方法, 就係喺佢隻杯落毒, 毒啞佢!! 以後就耳根清靜啦.. 哇卡卡卡卡卡~~ :DReplyDelete
哇!咁劲?!你啲真系葉痴.ReplyDelete
葉痴接下葉緣,今世都怕要行葉运.
心静就么噪音都冇,施主.
森林:贊成!種下嘅葉緣太深了,永遠都解唔開.ReplyDelete
[SK]:最幣唔只一條蛋散喺咁啊,個個蛋散都落毒咁我咪好唔得閑,自找苦吃?ReplyDelete
沈伊:葉痴唔至我一個,可能喺前生種下嘅葉緣,今生都注定要還嘅葉債.ReplyDelete
當你四周圍都圍繞著噪音半個鐘或以上嘅時候,幾靜嘅都會被擾亂,畢竟我只有一顆凡心.阿彌陀佛.
奸人当道,我们只能说声 :唉!ReplyDelete
如果杀人没罪,一定毒死他们.
单身汉:唔一定要你親自落手,呢個世界有樣叫嫁禍架嘛.ReplyDelete


text:
比利·何利第
Billie Holiday(1915年4月7號—1959年7月17號),外號 Lady Day(婦女節,亦有人譯做淑女黛小姐),係一個美國爵士樂歌手,喺爵士樂界一個好有盛名嘅爵士樂歌后.佢有個標誌就係佢成日帶朵花喺頭髮度.
生平[編輯]
Billie Holiday喺1915年4月7號美國馬利蘭州巴爾的摩出世,佢老竇 Clarence Holiday 係一個結他手,喺十幾歲嗰陣唔小心搞大咗人個肚而生咗Billie Holiday,Billie一直由佢亞媽湊大,同佢老竇關係唔係咁好.
Billie 11歲嗰年曾經畀人強姦,15歲嗰年開始賣淫,直到18歲開始喺一間酒店仔駐唱,結束咗佢賣淫生涯.就係喺駐唱期間識咗佢音樂上嘅好拍檔 Benny Goodman,喺 Benny 穿針引線之下,喺唱片公司錄咗幾隻歌,就咁開始咗佢音樂事業.
1939年佢翻唱《Strange Fruit》(奇異果實),係一首關於反對種族歧視嘅歌,係講美國南部私刑嘅情況,結果引嚟好多白人知識份子同自由主義者支持,個個做晒佢歌迷.
不過喺佢嗰個年代,黑人喺美國都係受種族歧視,Billie Holiday係一個黑人女性,雖然佢嘅才藝受到認同,但好多地方都因為佢係黑人而唔畀佢表演,遇到呢啲情況,就搵到個叫 Helen Forrest 嘅白人女藝人,用同Billie Holiday一式一樣嘅風格代替佢表演,重好受歡迎.
喺嗰個年代,爵士樂壇亦好興吸毒,Billie Holiday嘅感情生活亦過得唔太好,佢成日都畀男友毆打,於是佢開始吸毒同飲酒,最後喺佢44歲嗰年因為心臟問題而過身.


text:
休息咗2個幾月, 今日終於番新工啦! 嘩! 朝早幾難起身呀! 之前諗住嗰d咩咩要較番生理時鐘, 根本一d用都冇!
番到公司, 介紹曬d同事先得嗰十幾個人, 第一日就認得曬啦! d ext. 又完全唔洗記, 因為得十幾人, 個電話駁線有曬人名, 一按就得喇! 跟住a/c個女仔叫Cecilia, 佢走出黎教我嘢, 第一就係聽電話啦! easy job~~第二就係要訂文具, 咁訂文具呢就要填表fax上headoffice申請啦! 都唔難! 第三就係每日要gen. 番尋日d attendance出黎fax番上headoffice, 再將每個員工d番工放工資料輸入一個excel file, 然後每個月sent番上headoffice一次, 我諗半個鐘乜都搞掂囉! 之後就都係d訂日常用品, 即係唔洗日日做嗰d呢! 然後就冇野做啦!
佢重同我講, 呢到可以msn, 你有冇msn呀? 比個id我add你哎! 嘩! 實在係太好啦! 老鳳msn囉! 哈哈! 岩曬我呀!
到到lunch, 冇人同我食, 事關佢哋大部份人都帶飯o家囉! 唔緊要, 我自己落街食, 重有得傾電話同bee bee添! 落到街~~都唔知食乜, Hedy又約咗同事食飯陪唔到我傾電話, 自己又唔敢亂咁行, 你知啦銅鑼灣好易乃嘢o家嘛! 咁我就落咗sogo底下, 買咗個燒墨魚丸, 一路同Bonnie傾電話一路食嘢囉!
食完lunch上番去, email又check曬, msn d人又剩係係咁問你番新工點呀! 有d無聊! 重要我個位隔離有個類似風水球嗰d嘢向到, 一路聽住d流水聲, 真係好吹眠囉! 好彩a/c個Cecilia同我msn傾計吓, 佢話佢都係岩岩結婚3個月, 去渡蜜月又係去北海道, 係咁吹係咁吹! 哈哈! 都幾開心, 第一日番工就同一個同事咁friend喇! 其他人我諗應該都ok相處到嘅! 話曬佢哋做時裝嘅, 作風都應該輕鬆d!
放工啦! d同事真係一夠鐘就走嗰囉! 見工時佢哋真係冇欺騙我! 話佢哋可以應承我準時收工, 但係我都一定要準時番工囉! 搭車番屋企嗰陣, 我同老公講電話, 即係咁囉~呢份工悠就悠喇! 但係覺得好似有d大材少用咁囉! 即係唔係話自己有咩咁叻, 但係以前你好比心機做完一個project或者report嗰重滿足感, 呢到唔會有囉! 日日番工就係坐向到上網囉! 咁我都明幾多人恨都恨唔到, 我自己都係諗住, 結完婚唔應該再克薄自己先搵扮悠d嘅工啫! e+又咁諗, 真係唔知想點呀! 跟住我老公就話, 如果有兩份工一樣人工, 但係一份做到死, 一份悠到死, 佢唔會選擇要咩成就感滿足感囉! 咁又係嘅!


text:
尋日, 一早起身就趕住去還衫啦! 沙律好好呀, 因為我有條鏈整爛咗, 佢驚我比人屈, 所以特登陪我去還衫, 而Koby亦都幫我拎番個衣架出嚟! 真係好喇! 結果$200搞掂咗, 算啦!
下午番到屋企, 拾吓嘢, 數吓人情, 跟住去銀行入數, 順便開埋個保險箱, 之後就出咗旺角行爬山鋪, Jofee話我d褸唔夠暖喎! 豬豬, 奧云, 沙律又出埋嚟陪我哋, 結果又買找毛褸, 又買滑雪褲, 雪褸, 滑雪手套, 幾大陣象呀! 哈哈! 夜d重搵埋Matthew一齊出正東食飯添!
今日, 由於林林話要送部相機比我哋做結婚禮物, 所以Jofee一早就話要去睇相機, 買完相機就番咗外家食飯啦! 因為Jofee話我哋去咁多日旅行, 咁旅行前更係要陪我媽咪食餐飯啦! 我好開心佢咁講, 因為咁正明佢唔止錫我, 重真係會尊重我嘅屋企人! 食完飯林林比買相機嘅錢我哋, 明明部相機只係2千幾蚊, 點知佢係都要比$3,880我, 話好意頭喎! 傻仔! 咁我未收住囉! 佢真係幾錫我嘅!
之後落咗沙律到, 佢今日都真係好好, 特登幫我去中環唱錢, 今次結婚真係令我睇清邊d人真係錫我, 同有幾幫我! 我真係好感動呀!
e+都唔講咁多啦, 因為我要拾行李啦! 聽日7:00am要去到機埸呀!


text:
今日我哋打算去游個水
我哋都揀咗去一個未去過嘅新海灘
但係知道沙灘上面有個地方可以去睇吓 - 就係「機場核心計劃展覽中心」喇!
我哋如常番完教會
先喺屋企食個晏
休息一陣之後就出發去深井
喺的士影出去見到嘉頓廠房
(等佢哋大個D我就會同佢哋去 ^.^)
全程的士用咗$130由元朗去到機場核心計劃展覽中心
人哋叫呢度做「白屋」
好似話呢度前身係別墅有人住
之後俾政府買咗(聽人講好似象徵式用$1就買到)
依家評為三級歷史建築
呢張相係臨走既時侯影既!
(因為當時芊芊喺的士瞓著咗)
呢度建築好靚!
感覺有少少似薄扶林伯大尼教堂
黑白格仔既樓梯好有復古味!
個招牌應該唔駛跟住復古卦
有少少殘咗D囉
入到去裡面係一個大圓型的空間
兩邊放有好多展板
介紹10項核心工程
有D掣喺個Panel度
撳落去就睇到該項計劃既路線
Hysan就梗係當佢係打機咁亂撳啦
>.< 如果整壞咗你就慘!!!!!!!!
我要順帶一提呢度既職員好好
因為見到老婆抱住一件瞓緊覺
我又一抽二褦(因為之後我哋打算落海灘游水)
所以職員叔叔俾我放低所有嘢喺佢哋個位度
到我哋要離開嗰陣先拎番
轉左入到嚟重點項目機場喇
呢度放咗個大大地既模型
最壯觀就係有呢隻大飛機掛咗喺頭頂
實在太多文字
我哋都冇心機逐項同小朋友講解
我諗如果呢度可以多番D互動性質既設備會吸引D
再行入去見到個青馬大橋既模型
呢度可以望番出去頭先門口一入嚟個圓型空間
個模型都幾靚
佢仲有仔細介紹番橋既構造
其實我本人覺得建築真係一樣好偉大既職業
都唔明點解人類可以起出咁大型既建設
繼續行其實兜番個圈出番去
隔離有個影院咁既地方
不過都冇開
我估係指定時間放映短片
點知呢度變咗一個玩伏匿匿既地方
我同Hysan隔住圥玻璃
佢行去一邊我就行去另一邊!
當然我哋好斯文咁玩冇影響其他參觀既人啦
行番出去館外
即影院隔離
有條路行出去洗手間
你會見到有條樓梯
原來可以行上去天台
呢個時侯妹妹都瞓醒啦
上到嚟冇咩特別設施
不過望過去青馬大橋個VIEW真係好靚
好開揚好舒服!
呢度有兩支望遠鏡可以俾人睇
但係天氣太熱
熱到支鏡都好熱.....隻眼放埋去都要好小心唔好掂到支鏡
之後我哋再落番去涼涼冷氣(主要目的)
就出發落去海美灣!
Photo by CANON 5D Mark III, Len | EF 35mm f/1.4L USM
呀劍評語: 超級細, 冇咩睇! 多文字圖片, 沒有互動設施, 裝修都沒有甚麼特別, 全部都係模型之類! 如果唔係順路可以唔駛專登去, 如果真係去反而係為咗去欣賞呢楝三級歷史建築!
機場核心計劃展覽中心 簡介
機場核心計劃展覽中心是一座別具風格的單層建築物,一般稱為「白樓」,現被評為評為三級歷史建築.
開放時間
10時00分 - 17時00分(逢星期一休息)
費用
免費入場
巴士乘搭234B,53
小巴 乘搭 96,96M
電話
2491 9202 / 2491 9227


text:
2014年12月28日 星期日
日日敷蝸牛急救殘樣
大大話話都用過唔少既蝸牛產品, 但唔好比蝸牛二字誤導左! 蝸牛比人既感覺好多黏液, 好痴立立, 不過滑潺潺既蝸牛黏液有治癒傷口既效用, 對肌膚提供彈性同營養, 係好野黎架!!
由日本專研, 台灣製造既 櫻之戀 頂級蝸牛修護潤白面膜, 一見到蝸牛二字已經好吸引我了! 包裝簡約, 全盒都係以粉紅色設計, 只有品牌櫻花花瓣圖案, 一隻蝸牛都無架 :p
櫻之戀 頂級蝸牛修護潤白面膜 主要成份為蝸牛萃取; 有機露珠草 及 有機洋甘菊! 之前都講過蝸牛係好野, 佢既黏液係一種動物性多醣體, 可以形成一層保濕既防護膜, 含膠原蛋白; 維生素; 甘醇酸, 而且仲有抗菌抗發炎等功效!
節日難免玩得夜d... 我一夜訓除左有加深左既熊貓眼外, 連暗瘡都會突然出現 (•́⍛•̀ ) 無啦啦眉頭同面珠就長左兩粒出黎... 多手既我又忍唔到手, 一吱就紅晒又有印又有疤...
Party 後殘樣急救既好辦法就係敷面膜!! 櫻之戀 頂級蝸牛修護潤白面膜 係用上透明奇肌木漿布, 薄得黎又唔易爛! 不得不提既係, 面膜入便真係超多精華, 多到你唔信!
面膜大細剛剛好, 軟硬及厚度亦適中, 緊貼面部唔易甩或飛起面膜, 唯一就係鼻邊位漏左敷唔到, 不過10款有11款面膜都有咁既情況出現, 要解決就要DIY囉~
面膜多到你唔信! 敷左塊面膜紙上面後, 當就係睇下包裝袋入便仲有幾多精華啦! 唔好嘥呀麻~ 睇下!! 一倒就倒左成條水柱出黎 xD
包裝說明話敷10-15分鐘, 但真真係好多精華, 所以我就敷左30分鐘! 真係要講多次, 基於好多精華, 敷呢30分鐘都係咁滴出黎流落條頸度, 堅多精華架~
敷完30分鐘後除左面膜, 仲會有唔少精華響塊面度! 精華唔係立痴痴, 可以唔洗過水都得, 我就直接用手按摩加以吸收! 呢款面膜可以日日敷, 有助刺激細胞再生, 滋潤養顏, 而且有抗炎抗氧化, 迅速修復受損肌膚!
櫻之戀 系列於全線屈臣氏獨家發售!
分享到此為止, 拜拜~
特別嗚謝 櫻之戀 邀請及贊助產品
♥歡迎邀約合作試用♡出席活動♥
訂閱: 張貼留言 (Atom)


text:
今日星期日梗係休息啦,仲做唔夠港奴咩真係哇,不過真係唔想困喺屋企對住部電腦睇印尼聯賽大戰低清直播萬隆對巴東咁單調,咁樣唔夠『毒』,梗係出去睇吓波咁先夠『毒』架嘛,甲組就今個月入咗元朗睇元朗對橫濱FC,所以今日都唔會入旺角或者青衣睇東方晨曦,臨近月尾就係百鬼夜行嘅時候,咩鬼咁猛?咪窮鬼囉,我呢啲人今朝有酒今朝醉,一到月尾就化成死狗兼窮鬼,大佬,月尾仲有亞協盃南華對越南寧平凱撒水泥,雖然對南華冇乜好感,不過話晒南華代表住香港去打亞洲比賽,當然最好就去現場支持吓,所以真係要留返啲預算.
本來尋晚決定咗今日入大埔睇乙丙組雙料過吓日子,點知訓到豬西咁款成12點幾先俾老母一把把咁摑醒,由我屋企出發入大埔都要差唔多一個鐘,就算趕到去頭場已經打咗幾個字,頭場由丁組升班馬光華對龍城康體,其實我比較想睇呢場多過尾場嘅和富大埔對屯門足球會,既然如此,只好改變計劃,正所謂「甲乙丙丁組梗有一場喺你左梗」,甲乙丙丁組其實同便利店差唔多,有時你途經見到嘅可能就係丙組賽事,問題係你有冇時間去關注,而今週丁組聯賽首飾對瑞聯及彩俊北區對東昇喺粉嶺遊樂場舉行,由我屋企出發入粉嶺最快半粒鐘就到,咁當然去就腳嘅地方算啦,但係講真,今季首飾嘅比賽我未睇過,上年4月嘅丁組聯賽首飾對淦源,首飾輸到2比6時,隊長譚興華喺場中大叫「喂!我地仲有機會!」,呢句說話令我對平平無奇嘅首飾隊印象深刻,可能個天都想我去睇,咁咪睇囉.
去到粉嶺遊樂場時頭場啱啱開波,紅衫嘅首飾派出射手李君俠,姚榮昌, 唐占士等球員,如果有關注低組別聯賽嘅球迷對唐占士唔會陌生,呢位港籍洋人球員施職前鋒,35歲,效力過浩運,喜利,東寶等球會,太太係香港華人,因為長期與華人接觸,廣東話比八兩金更流利.而黑衫嘅瑞聯今仗派出梁詒璋,關啟聰,姚文聰等球員,至今未喺丁組拎過一分,上仗0比16大比數不敵福建,機乎肯定下季會消失,如今任務就係打好每一場比賽.
由於瑞聯整體質素有限,好快首飾就控制大局,並喺13:48分喺娥眉月位置射入罰球領先1比0,然後到咗14:00分,首飾又喺咁上吓位置射入成2比0,不過今次唔係罰球,只係瑞聯後防失誤令首飾有機可乘,上半場首飾就係以呢2個入球領先瑞聯.
「吓!點解上次福建都可以半場炒瑞聯,首飾半場先拎住2球?福建同首飾咁高咁大咋喎?」
其實有咩咁奇啫,上週咩天氣,有心冇心嘅問題啫,睇開啲啦,有啲球員第二日仲要揾食架,有啲咪仲離奇,昔日丙甲場場吞10蛋以上嘅城市咪喺季尾試過贏前列嘅卜公,點解?自己諗吓囉.
講返場比賽,雖然瑞聯連半場都難過,但並冇因此放棄,有幾吓短傳落底幾有心思,不過雙方嘅埋身碰撞非常多,就喺半場啱啱完結嘅時候,瑞聯嘅箭頭梁詒璋與對方球員發生口角,場面一度混亂,肯好雙方最後和好如初,其實丁組圈子好細,好多球員彼此認識,有時可能過咗火而拗兩句互屌老母正常不過,互屌完揸揸手打個茄侖亦是朋友.
到咗下半場我出咗去『打邊爐』,錯過咗首飾喺14:35分唐占士嘅入球(唔肯定),雖然瑞聯輸到3球但全隊上吓冇放棄過進攻,佢地嘅努力終有回報,喺14:57分一個截擊突襲追成1比3,連場邊熱緊身嘅東昇球員都大叫好波,但一分鐘之後唐占士頭鎚在攻破瑞聯大門,之後唐占士有多次機會但全數浪費,但呢位球員嘅級數依然屬於丁組前列,就算打乙組中游球會都有貨賣,佢唔係高速度型嘅前鋒,佢屬於柱躉式,埋門把握力未必十分好,但善於以身體質素及高度去為隊友開路及提供支援.
結果首飾大勝4比1,計埋呢場,瑞聯嘅成積係14負入6失72,上季丁組包尾嘅卜公失131球,如今尚有6場比賽,仲要面對丁組列強中西區,西貢及東昇,究竟有冇可能突破100大關?就要睇吓佢地喇.


text:
喺外國讀書嘅時候,發覺亞洲人普遍數理科目較西方人強.亞洲人嘅家長,亦普遍較著重孩子嘅數理科成績,多過其他文史哲之類.於是有人得出結論,話亞洲人嘅數學頭腦比西方人好.
這個結論正確唔正確我唔知,不過我眼見,唔少香港嘅家長,都傾向緊張個仔嘅數理化成績,多過其他文科商科.老一輩嘅人話,讀數理容易變成專業人仕,therefore容易揾工前途好.呢個或許係其中一個原因,但我覺得,更大嘅原因係,數理科目俾到呢班家長更大嘅「安全感」,事關數理科目嘅問題通常有一個肯定嘅答案,唔會有咁多觀點與角度.香港人,習慣服從習慣聽話,面對一啲有得拗,不同觀點角度會衍生不同答案嘅議題,普遍唔多喜歡,兼且冇單一肯定答案嘅考試問題=考高分冇保障,所以,還是將focus放響啲「一就一,二就二」,唔需要咁多觀點角度嘅科目之上.
成個亞洲唔敢講,但香港呢,幾十年來都係一個追求model answer嘅社會.呢一代嘅年輕人,進化咗,開始明白answer唔一定只得一個,但係佢地嘅父母,長輩,大多仍停留喺尋找model answer嘅年代裡面.當啲仔女話俾佢地聽,答案,可以係另一個嘅時候,佢地嘅反應,有幾多係:「唔好諗埋啲無謂嘢嘞,揾返個標準答案出嚟,最緊要,考高啲分.」?
原刊於作者 facebook;標題為編輯所擬.
原文連結